CELEX: 32020D0348
Language: fi
Date: 2019-10-24 00:00:00
Title: Komission päätös (EU) 2020/348, annettu 24 päivänä lokakuuta 2019, valtiontuesta SA.35980–2019/C Yhdistynyt kuningaskunta – Sähkömarkkinoiden uudistus: kapasiteettimekanismi (tiedoksiannettu numerolla C(2019) 7610) (ETA:n kannalta merkityksellinen teksti)

6.3.2020   
               
               
                  FI
               
               
                  Euroopan unionin virallinen lehti
               
               
                  L 70/1
               
            
         KOMISSION PÄÄTÖS (EU) 2020/348,
         annettu 24 päivänä lokakuuta 2019,
         valtiontuesta SA.35980–2019/C Yhdistynyt kuningaskunta – Sähkömarkkinoiden uudistus: kapasiteettimekanismi
         
            (tiedoksiannettu numerolla C(2019) 7610)
         
         (Ainoastaan englanninkielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan ensimmäisen alakohdan,
         ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
         on kehottanut asianomaisia esittämään huomautuksensa (1) edellä mainittujen artiklojen mukaisesti ja ottaa huomioon nämä huomautukset,
         sekä katsoo seuraavaa:
         1.   MENETTELY
         
         
                     (1)
                  
                  
                     Ilmoitusta edeltäneen yhteydenpidon jälkeen Yhdistyneen kuningaskunnan viranomaiset ilmoittivat komissiolle 23 päivänä kesäkuuta 2014 perussopimuksen 108 artiklan 3 kohdan mukaisesti ehdotetusta toimenpiteestä, jolla tuetaan kapasiteetin tarjoajia Ison-Britannian sähkömarkkinoilla (2). Tähän toimenpiteeseen viitataan jäljempänä tässä päätöksessä ’toimenpiteenä’.
                  
               
                     (2)
                  
                  
                     Komissio päätti 23 päivänä heinäkuuta 2014 olla vastustamatta toimenpiteen muodostavaa tukiohjelmaa sillä perusteella, että tukiohjelma kuului perussopimuksen 107 artiklan 3 kohdan c alakohdan soveltamisalaan ja soveltui näin ollen sisämarkkinoille (3). Tähän päätökseen viitataan jäljempänä ’vuoden 2014 päätöksenä’.
                  
               
                     (3)
                  
                  
                     Ensimmäinen huutokauppa kapasiteettimarkkinoilla, joihin toimenpide liittyy, jäljempänä ’kapasiteettimarkkinat’, järjestettiin 16–18 päivänä joulukuuta 2014. Huutokauppa koski kapasiteetin toimittamista neljä vuotta myöhemmin eli vuonna 2018.
                  
               
                     (4)
                  
                  
                     Unionin yleinen tuomioistuin kumosi vuoden 2014 päätöksen 15 päivänä marraskuuta 2018 asiassa T-793/14, Tempus Energy ja Tempus Energy Technology v. komissio, antamallaan tuomiolla. Unionin yleinen tuomioistuin katsoi tiivistetysti ilmaistuna, että ottaen huomioon ennakkoilmoitusvaiheen pituuden ja olosuhteet sekä sen, ettei komissio alustavassa tutkintavaiheessa tutkinut asianmukaisesti eräitä kapasiteettimarkkinoiden näkökohtia, tarkemmin sanottuna kysyntäjouston asemaa ja kohtelua ilmoitetussa kapasiteettimekanismissa, komission olisi pitänyt epäillä toimenpiteen soveltuvuutta sisämarkkinoille. Näiden epäilysten perusteella sen olisi pitänyt aloittaa perussopimuksen 108 artiklan 2 kohdassa tarkoitettu menettely ja antaa näin asianomaisille osapuolille mahdollisuus esittää huomautuksensa komissiolle ja toimittaa sille merkityksellisiä tietoja, jotta se voisi arvioida paremmin kapasiteettimarkkinoiden soveltuvuutta sisämarkkinoille.
                  
               
                     (5)
                  
                  
                     Yhdistyneeltä kuningaskunnalta saatiin täydentäviä tietoja 20 päivänä joulukuuta 2018.
                  
               
                     (6)
                  
                  
                     Komissio haki 25 päivänä tammikuuta 2019 muutosta unionin yleisen tuomioistuimen tuomioon (asia C-57/19). Koska muutoksenhaulla ei ole lykkäävää vaikutusta, komissio arvioi kapasiteettimarkkinat uudelleen noudattaakseen unionin yleisen tuomioistuimen tuomiota.
                  
               
                     (7)
                  
                  
                     Tämän uudelleenarvioinnin jälkeen komissio ilmoitti Yhdistyneelle kuningaskunnalle 21 päivänä helmikuuta 2019 päivätyllä kirjeellä päätöksestään aloittaa tässä asiassa perussopimuksen 108 artiklan 2 kohdassa tarkoitettu menettely.
                  
               
                     (8)
                  
                  
                     Komission päätös menettelyn aloittamisesta, jäljempänä ’aloittamispäätös’, julkaistiin Euroopan unionin virallisessa lehdessä (4). Komissio on kehottanut asianomaisia esittämään huomautuksensa.
                  
               
                     (9)
                  
                  
                     Yhdistynyt kuningaskunta lähetti 12 päivänä huhtikuuta 2019 päivätyllä kirjeellä komissiolle huomautuksensa aloittamispäätöksestä. Komissio on saanut huomautuksia 35 asianomaiselta. Ne toimitettiin Yhdistyneelle kuningaskunnalle, ja sille annettiin mahdollisuus vastata niihin. Komissio vastaanotti Yhdistyneen kuningaskunnan 7 päivänä kesäkuuta 2019, 19 päivänä heinäkuuta 2019 ja 12 päivänä syyskuuta 2019 päivätyillä kirjeillä lähettämät huomautukset.
                  
               
                     (10)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen, jäljempänä ’SEU-sopimus’, 50 artiklan nojalla. SEU-sopimuksen 50 artiklan 3 kohdan mukaan perussopimuksia lakataan soveltamasta eroavaan jäsenvaltioon sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä asianomaisen jäsenvaltion kanssa päätä yksimielisesti pidentää tätä määräaikaa. Määräaikaa on pidennetty kaksi kertaa, viimeksi Eurooppa-neuvoston päätöksellä (EU) 2019/584 (5), jolla sitä pidennettiin 31 päivään lokakuuta 2019 saakka.
                  
               
                     (11)
                  
                  
                     Neuvosto antoi 11 päivänä tammikuuta 2019 päätöksellä (EU) 2019/274 (6) luvan allekirjoittaa neuvottelijoiden tasolla 14 päivänä marraskuuta 2018 sovittu erosopimus. Eurooppa-neuvosto hyväksyi 17 päivänä lokakuuta 2019 neuvottelijoiden tasolla sovitun tarkistetun erosopimuksen. Neuvosto muutti 21 päivänä lokakuuta 2019 komission ehdotuksesta (7) päätöstä (EU) 2019/274 antaakseen luvan allekirjoittaa tarkistetun sopimuksen. Unioni vahvisti olevansa valmis allekirjoittamaan ja saattamaan sopimuksen tekemisen päätökseen nopeasti siinä tapauksessa, että Yhdistyneen kuningaskunnan parlamentti hyväksyy erosopimuksen. Erosopimuksen neljännessä osassa määrätään siirtymäkaudesta, joka alkaa sopimuksen voimaantulopäivänä ja jonka aikana unionin lainsäädäntöä sovelletaan edelleen Yhdistyneeseen kuningaskuntaan ja Yhdistyneessä kuningaskunnassa sopimuksen mukaisesti.
                  
               
                     (12)
                  
                  
                     Tätä päätöstä sovelletaan joka tapauksessa vain niin kauan kuin unionin lainsäädäntöä sovelletaan Yhdistyneeseen kuningaskuntaan ja Yhdistyneessä kuningaskunnassa.
                  
               2.   TOIMENPITEEN YKSITYISKOHTAINEN KUVAUS
         
         2.1   Tiivistelmä toimenpiteestä
         
         
                     (13)
                  
                  
                     Yhdistynyt kuningaskunta arvioi vuonna 2014, että Ison-Britannian sähkömarkkinat saavuttaisivat tuotannon riittävyyden kannalta kriittisen tason arviolta vuonna 2017/2018. Tämän vuoksi Yhdistynyt kuningaskunta suunnitteli toimenpiteen kapasiteettimarkkinoiksi, joilla verkonhaltija järjestää vuosittain keskitetysti hallinnoidut huutokaupat, jotta sähköjärjestelmä pystyy riittävän kapasiteetin ansiosta varmistamaan tuotannon riittävyyden.
                  
               
                     (14)
                  
                  
                     Toimenpiteen puitteissa järjestetyt huutokaupat olivat aluksi avoinna nykyisille ja uusille sähköntuottajille, kysyntäpuolen jousto-operaattoreille ja varastointia harjoittaville toimijoille. Rajayhdysjohtojen haltijoiden osallistuminen sallittiin vuodesta 2015 alkaen.
                  
               
                     (15)
                  
                  
                     Huutokaupoissa menestyneiden tarjoajien kanssa tehdään kapasiteettisopimuksia, joiden nojalla niille maksetaan kapasiteettisopimuksen voimassaolon ajalta säännöllistä korvausta vastineena sille, että ne sitoutuvat toimittamaan verkonhaltijan pyynnöstä sähköä sähköjärjestelmän stressitilanteiden aikana. Jos kapasiteetin tarjoaja ei toimita sen kapasiteettisitoumuksen mukaista energiamäärää, sen on maksettava taloudellisia seuraamuksia. Toimenpide rahoitetaan sähköntoimittajilta perittävällä maksulla.
                  
               
                     (16)
                  
                  
                     Ensimmäinen huutokauppa järjestettiin vuonna 2014, ja se koski kapasiteetin toimittamista vuonna 2018. Sen jälkeen järjestettiin kolme muuta neljän vuoden päähän ulottuvaa huutokauppaa (vuosina 2015, 2016 ja 2017), jäljempänä ’T-4-huutokaupat’, yksi yhden vuoden päähän ulottuva huutokauppa (vuonna 2017), jäljempänä ’T-1-huutokauppa’, sekä kaksi siirtymävaiheen huutokauppaa (vuosina 2016 ja 2017), jäljempänä ’TA-huutokaupat’.
                  
               
                     (17)
                  
                  
                     Yhdistynyt kuningaskunta keskeytti toimenpiteen 15 päivänä marraskuuta 2018 unionin yleisen tuomioistuimen annettua johdanto-osan 4 kappaleessa mainitun tuomion, johon on haettu muutosta. Yhdistynyt kuningaskunta vahvisti, että kapasiteettimarkkinahuutokaupoilla ei myönnettäisi lisää tukia ja että jo järjestetyillä huutokaupoilla myönnetyn tuen maksaminen oli pysäytetty, kunnes komissio tekee päätöksen toimenpiteen hyväksymisestä.
                  
               
                     (18)
                  
                  
                     Tästä huolimatta Yhdistynyt kuningaskunta toteutti unionin yleisen tuomioistuimen tuomion jälkeen seuraavat toimenpiteet:
                     
                                 a)
                              
                              
                                 Korvaava T-1-täydennyshuutokauppa, joka koski kapasiteetin toimittamista toimitusvuonna 2019/2020, järjestettiin kesäkuussa 2019, ja sen tuloksena tehtiin ehdollisia kapasiteettisopimuksia, joiden ehtona oli, että valtiontuelle saadaan hyväksyntä ja että kapasiteettimarkkinoiden perustamista koskevan lainsäädännön mukaiset tarvittavat menettelyvaiheet toteutetaan.
                              
                           
                                 b)
                              
                              
                                 Aiemmissa huutokaupoissa tehtyjen kapasiteettisopimusten noudattamista valvottiin edelleen, jotta lykätyt kapasiteettimaksut voitaisiin maksaa täytäntöönpanokiellon aikana velvoitteensa täyttäneille kapasiteetintarjoajille, mikäli valtiontukipäätös olisi myönteinen.
                              
                           
                                 c)
                              
                              
                                 Sähköntoimittajien oli jatkettava maksun siirtämistä kuluttajien maksettavaksi keskeytysaikana varmistaakseen, että ne pystyisivät maksamaan maksamattomat toimittajien maksut keskeytysajalta täysimääräisesti ja nopeasti, jos valtiontuki hyväksyttäisiin; ja
                              
                           
                                 d)
                              
                              
                                 Heinäkuun 22 päivänä 2019 aloitettiin esivalintamenettelyt T-1-huutokauppaa (toimitusvuosi 2020/2021), T-3-huutokauppaa (toimitusvuosi 2022/2023) ja T-4-huutokauppaa (toimitusvuosi 2023/2024) varten. Kaikki nämä huutokaupat oli tarkoitus järjestää vuoden 2020 ensimmäisellä neljänneksellä.
                              
                           
               2.2   Oikeusperusta ja hallintojärjestelyt
         
         
                     (19)
                  
                  
                     Toimenpiteen oikeusperusta on Yhdistyneen kuningaskunnan vuoden 2013 energialaki (Energy Act 2013). Vuonna 2014 annettujen sähkökapasiteettiasetuksen (muun muassa toimittajamaksut) ja kapasiteettimarkkinasääntöjen avulla annetulla johdetulla oikeudella säännellään toimenpiteen täytäntöönpanoa.
                  
               
                     (20)
                  
                  
                     Yhdistynyt kuningaskunta tarkastelee säännöllisesti kapasiteettimekanismia uudelleen kustakin huutokauppamenettelystä saadun palautteen valossa. Se on myös toteuttanut useita julkisia kuulemisia parantaakseen edelleen järjestelmän tiettyjä piirteitä koskevia erityissäännöksiä. Yhdistyneen kuningaskunnan energia-alan sääntelyviranomainen (Ofgem) kerää myös vuosittain sidosryhmien näkemyksiä järjestelmän toiminnallisista ja hallinnollisista piirteistä ja tekee muutoksia sääntöihin. Lisäksi viiden vuoden välein toteutetaan virallisempi ja kattavampi uudelleentarkastelu, johon osallistuvat sekä hallitus että Ofgem ja jossa arvioidaan, missä määrin kapasiteettimarkkinoilla tosiasiallisesti saavutetaan niiden tavoitteet ja ovatko ne yhä tehokkain toimenpidemuoto näiden tavoitteiden saavuttamiseksi. Tavoitteisiin sisältyy taustalla olevien markkinoiden toimintapuutteiden huomioon ottaminen. Uudelleentarkastelu koostuu pääpiirteittäin seuraavista kahdesta vaiheesta:
                     
                                 a)
                              
                              
                                 Ofgem tarkastelee viiden vuoden välein uudelleen kapasiteettimarkkinasääntöjen soveltamisalaan kuuluvia kapasiteettimarkkinoiden aloja ja tutkii järjestelmän tehokkuutta ja sen nykyisten järjestelyjen tarkoituksenmukaisuutta.
                              
                           
                                 b)
                              
                              
                                 Hallitus arvioi kapasiteettimarkkinoita ja niiden tavoitteita korkeamman tason näkökulmasta ja käsittelee kysymystä siitä, tarvitaanko kapasiteettimarkkinoita edelleen tulevaisuudessa vai olisiko ne lakkautettava asteittain, sekä sitä, missä määrin kapasiteettimarkkinoiden tavoitteet voitaisiin saavuttaa vähemmän sääntelyä edellyttävällä tavalla. Tämä perustuu hallituksen vuosittaiseen sisäiseen harkintaan siitä, järjestetäänkö kapasiteettimarkkinahuutokauppa, sekä Ofgemin ensimmäisessä vaiheessa suorittaman uudelleentarkastelun tuloksiin. Hallitus toteuttaa julkisia kuulemisia osana tätä uudelleentarkasteluprosessia.
                              
                           
               
                     (21)
                  
                  
                     Yhdistyneen kuningaskunnan hallitus käynnisti ensimmäisiä viittä vuotta koskevan uudelleentarkasteluprosessin julkaisemalla elokuussa 2018 kannanottopyynnön, jossa kehotettiin esittämään korkean tason näkemyksiä ja näyttöä muun muassa siitä, tarvitaanko kapasiteettimarkkinoita edelleen, sekä yksilöimään mahdollisia painopistealoja, joilla olisi tehtävä muutoksia. Ofgem julkaisi syyskuussa 2018 avoimen kirjeen, jossa pyydettiin näkemyksiä ja näyttöä siitä, täyttävätkö säännöt edelleen tarkoituksensa. Yhdistyneen kuningaskunnan hallituksen viisivuotistarkastelun loppuraportti julkaistiin 22 päivänä heinäkuuta 2019 (8) ja Ofgemin loppuraportti 31 päivänä heinäkuuta 2019 (9). Lisäksi Yhdistyneen kuningaskunnan alahuoneen tiede- ja teknologiavaliokunta julkaisi 22 päivänä elokuuta 2019 raportin, jossa mainittiin muun muassa Ison-Britannian kapasiteettimarkkinat (10).
                  
               
                     (22)
                  
                  
                     Toimenpiteen toteuttavat Yhdistyneen kuningaskunnan hallitus, Ofgem, toimituselin (National Grid, jäljempänä ’NG’), selvityselin (vuoden 2013 energialain nojalla perustettu, valtion ohjauksessa ja valvonnassa toimiva uusi toimielin) ja selvityspalvelujen tarjoaja (Elexon). Seuraavassa esitetään lyhyt yleiskuvaus niiden tehtävistä ja vastuualueista.
                  
               
                     (23)
                  
                  
                     Yhdistyneen kuningaskunnan hallitus vastaa kapasiteettimarkkinoiden strategisesta valvonnasta ja järjestelmää sääntelevien asetusten muuttamisesta ja varmistaa jatkuvasti vastuuvelvollisuuden kapasiteettimarkkinajärjestelmän keskeisistä seikoista. Asetuksissa säädetään esimerkiksi yleisistä osallistumisedellytyksistä kapasiteettimarkkinahuutokauppoihin, verkonhaltijan tehtävistä kapasiteettimarkkinoiden toteuttamiseksi sekä maksujen suorittamisesta.
                  
               
                     (24)
                  
                  
                     Yhdistyneen kuningaskunnan hallitus laati kapasiteettimarkkinasäännöt, mutta Ofgem vasta niiden täytäntöönpanosta (sekä Yhdistyneen kuningaskunnan hallitus että Ofgem voivat muuttaa sääntöjä). Kapasiteettimarkkinasäännöt sisältävät teknisiä sääntöjä ja menettelyjä, jotka koskevat esivalintaa ja kapasiteettihuutokauppoja, kapasiteettisopimusten sisältöä ja kapasiteettisopimuksia tehneiden toimijoiden velvollisuuksia. Kun Ofgem harkitsee sääntöihin tehtäviä muutoksia, sitä sitovat asetuksiin ja sääntöihin kirjatut tavoitteet. Näin varmistetaan avoimuus ja luottamus kapasiteettimarkkinoiden hallinnointiin. Ofgem vastaa myös hakijoiden esivalintatuloksista esittämien valitusten käsittelystä.
                  
               
                     (25)
                  
                  
                     Verkonhaltija on National Grid. Se hoitaa kapasiteettimarkkinoiden toimitustehtävää, johon sisältyy seuraavaa: ministerien neuvonta toimitusvarmuuden näkymistä ja suositukset luotettavuusstandardin noudattamiseksi huutokaupattavan kapasiteetin määrästä; huutokauppojen osallistujien esivalinta, kapasiteettihuutokauppojen hallinnointi ja sopimusten (niin kutsuttujen kapasiteettisopimusten) tekeminen tarjouskilpailun voittaneiden tarjoajien kanssa; uusien tukimenettelyjen, kuten kapasiteettimarkkinavaroitusten, laatiminen ja hallinnointi.
                  
               
                     (26)
                  
                  
                     Yhdistyneen kuningaskunnan hallitus vahvistaa sekundaarilainsäädännöllä verkonhaltijan toimitustehtävät, jotka ovat ne merkitykselliset vaatimukset, joiden noudattamista Ofgem valvoo. Tämä antaa hallitukselle varmuuden siitä, mitä toimitetaan, sekä Ofgemille selvän perustan hallita NG:n toimintaa sen toimittajan tehtävässä. Teknisten asiantuntijoiden ryhmä tarkastaa riippumattomasti NG:n neuvot suositeltavasta huutokaupattavan kapasiteetin määrästä.
                  
               
                     (27)
                  
                  
                     Yhdistyneen kuningaskunnan hallitus perusti (11) kapasiteettimarkkinoiden selvityselimen (Electricity Settlement Company), joka on viime kädessä vastuuvelvollinen selvitysprosessista ja kapasiteettisopimusten nojalla suoritettavista maksuista sekä hallinnoi ja valvoo niitä (12). Selvityselin on yksityinen osakeyhtiö, jonka ainoa osakas on hallitus (13). Se järjestää itse sisäisen hallintonsa siten, että se pystyy täyttämään velvollisuutensa, mutta hallitus on säilyttänyt yleisen määräysvallan siihen (14).
                  
               
                     (28)
                  
                  
                     Yhdistyneen kuningaskunnan hallitus ilmoitti päätöksestä ulkoistaa tehtävät Elexon Ltd:lle Euroopan unionin virallisessa lehdessä helmikuussa 2013. Elexon toimii selvityspalvelujen tarjoajana, jonka tehtäviin kuuluvat kapasiteettimaksuja koskevat laskelmat ja arvioinnit. Elexonin rooli selvityspalvelujen tarjoajana on samanlainen mutta rajoitetumpi kuin sen nykyinen tasehallinnasta ja taseselvityksistä annetun lain mukainen rooli. Selvityselimen ja Elexonin välisessä sopimuksessa määritellään toimitettavan palvelun yksityiskohdat, palvelun hinta sekä suorituksen seurantajärjestelyt.
                  
               2.3   Tuensaajat
         
         2.3.1   Osallistumiskelpoisuus
         
         
                     (29)
                  
                  
                     Kapasiteetin tarjoajat osallistuvat kapasiteettimarkkinoille ”kapasiteettimarkkinayksikköjen” perusteella. Esivalintahakemukset ja kapasiteettisopimukset tehdään, järjestelmän stressitilanteissa sovellettavat velvoitteet määritetään ja taloudelliset seuraamukset / velvoitteen ylittämisestä maksettavat maksut lasketaan kapasiteettimarkkinayksikköjen tasolla. Kapasiteettimarkkinoille voivat osallistua (sekä nykyiset että uudet) sähkön tuottajat, rajayhdysjohtojen haltijat, varastointia harjoittavat toimijat ja kysyntäpuolen jousto-operaattorit.
                  
               
                     (30)
                  
                  
                     Tuotantoyksiköt (jotka määritellään sen perusteella, että ne tarjoavat sähköä, pystyvät itsenäiseen hallintaan, niiden nettotuotos mitataan puolen tunnein välein rekisteröivällä mittarilla tai mittareilla ja niiden liitäntäkapasiteetti on yli 2 megawattia) voivat osallistua kapasiteettimarkkinoille erikseen yksittäisinä kapasiteettimarkkinayksikköinä tai yhdessä muiden osallistumiskelpoisten tuotantoyksiköiden kanssa seuraavin edellytyksin:
                     
                                 a)
                              
                              
                                 kaikki yksiköt kuuluvat samaan markkinayksikköön (esimerkiksi voimalaitokseen); tai
                              
                           
                                 b)
                              
                              
                                 kaikki yksiköt liittyvät järjestelmään samassa rajapisteessä; kyse on samasta tuotantopaikasta, mutta markkinayksikön käsitettä ei sovelleta; tai
                              
                           
                                 c)
                              
                              
                                 kaikkien yksiköiden yhdistetty kapasiteetti on vähintään 2 megawattia (vähimmäisraja) ja enintään 50 megawattia (useisiin tuotantopaikkoihin hajautettu tosiasiallinen yhteistuotanto).
                              
                           
               
                     (31)
                  
                  
                     Kysyntäpuolen jousto-operaattorien kapasiteettimarkkinayksiköt määritellään kysynnän vähentämistä koskevan sitoumuksen perusteella. Kysyntäpuolen jousto-operaattori määritellään i) sähköä suoraan ostavaksi asiakkaaksi; ii) sähköasiakkaan omistavaksi yhteisöksi; tai iii) yhteisöksi, jolla on sopimukseen perustuva kysyntäjoustoa koskeva määräysvalta sähköasiakkaaseen. Sitoumuksen on saatava sähköasiakas vähentämään sähkön tuontiaan (mitattuna puolen tunnin välein rekisteröivillä mittareilla) ja/tai viemään sähköasiakkaan omistamilla tuotantopaikan tuotantoyksiköillä tuotettua sähköä. Kysyntäpuolen jousto-operaattorit voivat osallistua yksittäin yhtenä kapasiteettimarkkinayksikkönä tai yhdessä muiden kanssa. Lisäksi kapasiteettimarkkinayksikön jokaisen osan on oltava kytketty laskuriin, joka rekisteröi kulutuksen puolen tunnin välein, ja kapasiteetin tarjoajan kysyntäjouston kokonaiskapasiteetin on oltava vähintään 2 megawattia ja enintään 50 megawattia. Taulukossa 1 esitetään kysyntäpuolen jousto-operaattorien tulokset ennen heinäkuuta 2019 järjestetyissä huutokaupoissa.
                     
                        Taulukko 1
                     
                     
                        Kysyntäpuolen jousto-operaattorien tulokset ennen heinäkuuta 2019 järjestetyissä huutokaupoissa
                     
                     
                                  
                              
                              
                                 Huutokauppaan hyväksytty kapasiteetti (MW)
                              
                              
                                 Tehdyt sopimukset (MW)
                              
                           
                                 2014 T-4
                              
                              
                                 603
                              
                              
                                 174
                              
                           
                                 2015 T-4
                              
                              
                                 673
                              
                              
                                 456
                              
                           
                                 2016 T-4
                              
                              
                                 1 798 
                              
                              
                                 1 411 
                              
                           
                                 2017 T-4
                              
                              
                                 2 246 
                              
                              
                                 1 206 
                              
                           
                                 2018 T-4 (15) (keskeytetty)
                              
                              
                                 2 618 
                              
                              
                                 Ei sovelleta
                              
                           
                                 2017 T-1
                              
                              
                                 1 283 
                              
                              
                                 443
                              
                           
                                 2018 T-1 (keskeytetty)
                              
                              
                                 2 124 
                              
                              
                                 Ei sovelleta
                              
                           
                                 2019 T-1 (ehdollinen)
                              
                              
                                 1 333 
                              
                              
                                 203
                              
                           
                                 2015 TA
                              
                              
                                 619
                              
                              
                                 475
                              
                           
                                 2016 TA
                              
                              
                                 373
                              
                              
                                 312
                              
                           
               
                     (32)
                  
                  
                     Kapasiteettimarkkinoille eivät voi osallistua kapasiteetin tarjoajat, jotka saavat jo tukea muista toimenpiteistä. Seuraavat tarjoajat eivät voi osallistua kapasiteettimarkkinoille:
                     
                                 a)
                              
                              
                                 Vähähiiliset sähköntuotantolaitokset, jotka saavat tukea hinnanerosopimuksien (CfD) tai pienimuotoisen syöttötariffin kautta;
                              
                           
                                 b)
                              
                              
                                 uusiutuvan energian tuottajat, jotka saavat tukea uusiutuvan energian käyttöä koskevan velvoitteen (Renewables Obligation, RO) järjestelmästä, elleivät ne luovu näistä tukimaksuista (ne voivat osallistua kapasiteettimarkkinoille, kun niiden RO-sopimukset ovat päättyneet);
                              
                           
                                 c)
                              
                              
                                 voimalaitokset, jotka saavat uusiutuvista energialähteistä tuotettavan lämmön kannustinmaksuja (Renewable Heat Incentive, RHI) – tämä johtuu siitä, että RHI-kannustin on suunniteltu täydentämään uusiutuvan energian käyttöä koskevaa velvoitetta ja uusiutuvien energiamuotojen hinnanerosopimuksia;
                              
                           
                                 d)
                              
                              
                                 laitokset, jotka saavat rahoitusta Yhdistyneen kuningaskunnan hiilidioksidin talteenoton ja varastoinnin kaupallistamiskilpailusta – koska hiilidioksidin talteenoton ja varastoinnin hinnanerosopimuksilla on tarkoitus antaa niille kaupallisen kannattavuuden edellyttämää lisätukea;
                              
                           
                                 e)
                              
                              
                                 teknologiat, jotka saavat rahoitusta EU:n uusien osallistujien varannosta (NER 300 -ohjelma), jolla pyritään tukemaan hiilidioksidin talteenoton ja varastoinnin ja vuorovesienergian kaltaisia uusia vähähiilisiä tekniikoita, koska ne ovat oikeutettuja saamaan tukea myös hinnanerosopimuksista;
                              
                           
                                 f)
                              
                              
                                 laitokset, joiden kanssa NG teki 15 vuoden pituiset lyhytaikaiseen käyttöreserviin kuulumista koskevat sopimukset (niin kutsuttu pitkän aikavälin STOR-reservi) välittömästi ennen ensimmäisiä sähkömarkkinoiden uudistusta koskevia poliittisia ehdotuksia vuonna 2010 ja jotka päättivät pitää ne voimassa.
                              
                           
               
                     (33)
                  
                  
                     Yhtiöt, jotka ovat osallistuneet Enterprise Investment Scheme -yritysinvestointiohjelmaan (EIS) ja Venture Capital Trust -järjestelmään (VCT), voivat osallistua kapasiteettimarkkinoille, mutta niille on tehtävä testi, jolla varmistetaan, etteivät ne saa päällekkäisiä tukia (valtiontuen kumuloitumisen estämiseksi).
                  
               
                     (34)
                  
                  
                     Vaikka ulkomaisen kapasiteetin suora osallistuminen ei ole sallittua, rajayhdysjohtojen haltijat ovat voineet osallistua kapasiteettimarkkinoille vuonna 2015 järjestetystä toisesta huutokaupasta lähtien kapasiteettimarkkinayksikköinä tasavertaisin edellytyksin Isoon-Britanniassa sijaitsevien sähköntuottajien ja kysyntäpuolen jousto-operaattorien kanssa, ja niihin sovelletaan oleellisin osin samaa palkkio- ja seuraamusjärjestelmää ja niiden kapasiteettia alennetaan, jotta otetaan huomioon niiden toimitusvarmuuteen antama panos (16). Taulukossa 2 esitetään rajayhdysjohtojen haltijoiden kapasiteettimarkkinayksiköiden osallistuminen tähän asti järjestettyihin huutokauppoihin.
                     
                        Taulukko 2
                     
                     
                        Rajayhdysjohtojen kapasiteettimarkkinayksiköiden osallistuminen kapasiteettimarkkinahuutokauppoihin tähän mennessä
                     
                     
                                 Huutokaupan tyyppi
                              
                              
                                 T-4
                              
                              
                                 T-1
                              
                           
                                 Huutokaupan järjestämisvuosi
                              
                              
                                 2015
                              
                              
                                 2016
                              
                              
                                 2017
                              
                              
                                 2018 (keskeytetty)
                              
                              
                                 2018 (keskeytetty)
                              
                              
                                 2019 (ehdollinen)
                              
                           
                                 Toimitusvuosi
                              
                              
                                 19/20
                              
                              
                                 20/21
                              
                              
                                 21/22
                              
                              
                                 22/23
                              
                              
                                 19/20
                              
                              
                                 19/20
                              
                           
                                 Esivalittujen rajayhdysjohtojen kapasiteettimarkkinayksiköiden määrä
                              
                              
                                 3
                              
                              
                                 5
                              
                              
                                 6
                              
                              
                                 8
                              
                              
                                 3
                              
                              
                                 3
                              
                           
                                 Sopimuksen saaneiden rajayhdysjohtojen kapasiteettimarkkinayksiköiden määrä
                              
                              
                                 2
                              
                              
                                 4
                              
                              
                                 6
                              
                              
                                 Ei sovelleta
                              
                              
                                 Ei sovelleta
                              
                              
                                 3
                              
                           
                                 Joista uusia rakennettavia yksikköjä
                              
                              
                                 0
                              
                              
                                 0
                              
                              
                                 3
                              
                              
                                 Ei sovelleta
                              
                              
                                 Ei sovelleta
                              
                              
                                 1
                              
                           
                                 Joista nykyisiä yksikköjä
                              
                              
                                 2
                              
                              
                                 4
                              
                              
                                 3
                              
                              
                                 Ei sovelleta
                              
                              
                                 Ei sovelleta
                              
                              
                                 2
                              
                           
                                 Tarjouskilpailun voittaneiden rajayhdysjohtojen kapasiteettimarkkinayksiköiden kapasiteetti (GW)
                              
                              
                                 1,86 
                              
                              
                                 2,34 
                              
                              
                                 4,56 
                              
                              
                                 Ei sovelleta
                              
                              
                                 Ei sovelleta
                              
                              
                                 1,025 
                              
                           
               
                     (35)
                  
                  
                     Vuoden 2014 päätöksellä annettiin lupa olla sisällyttämättä rajayhdysjohtokapasiteettia ensimmäiseen huutokauppaan (joulukuu 2014) seuraavien rajoitteiden vuoksi:
                     
                                 a)
                              
                              
                                 Hankittava kapasiteetti: Tarvittiin uusi menetelmä rajayhdysjohtojen vaikutuksen alentamiseksi huutokaupassa. Tiiviimpi yhteistyö muiden jäsenvaltioiden kanssa tuotannon riittävyyden arvioimiseksi oli tarpeen, jotta voitiin poistaa mahdollinen vapaamatkustajaongelma, jos mailla oli erilaisia luotettavuusstandardeja.
                              
                           
                                 b)
                              
                              
                                 Esivalinta: Kyseisenä ajankohtana toimituselimen ei ollut mahdollista suorittaa itsenäisesti ulkomaisen kapasiteetin tarjoajan esivalintavaihetta. Tässä olisi tarvittu mittaamista ja todennusta sekä testausta ja tiedonjakoalustoja koskevaa yhteistyötä ulkomaisten siirtoverkonhaltijoiden kanssa.
                              
                           
                                 c)
                              
                              
                                 Huutokauppa: Huutokauppa olisi ollut altis keinottelulle, jos ulkomaisen kapasiteetin olisi sallittu osallistua. Olisi tarvittu uusi menetelmä, jotta ulkomaisen kapasiteetin määrä olisi voitu rajoittaa enintään rajayhdysjohdon alennettuun kapasiteettiin. Lisäksi hinnanottajakynnysarvo ei todennäköisesti ollut sama muilla markkinoilla, jolloin Isossa-Britanniassa asetettu huutokaupan selvityshinta ei olisi soveltunut muiden markkinoiden kapasiteetille ja olisi tarvittu alueellinen huutokauppa.
                              
                           
                                 d)
                              
                              
                                 Toimitus: Toimitusvelvoitteen mukaan sähköntuottajien on tuotettava sähköä, kun neljän tunnin kapasiteettimarkkinavaroitus annetaan. Muilla markkinoilla tämä olisi voinut johtaa ajojärjestyksen vastaiseen ajoon ja aiheuttaa markkinoiden vääristymistä (17). Tämä ei olisi antanut Yhdistyneelle kuningaskunnalle lisääntyneen toimitusvarmuuden hyötyä maailmassa, jossa markkinat on kytketty kaikilta osin yhteen ja sähkövirrat reagoivat jo nyt niukkuuteen perustuvaan hinnoitteluun.
                              
                           
               
                     (36)
                  
                  
                     Koska rajayhdysjohtokapasiteetti ei osallistunut suorasti huutokauppaan, rajayhdysjohtojen oletettu panos Ison-Britannian järjestelmän stressitilanteissa otettiin ainoastaan vuonna 2014 huomioon huutokaupattavan kapasiteetin määrässä. Jos esimerkiksi oletettiin, että Ison-Britannian järjestelmän stressitilanteissa olisi saatavilla 1 gigawatti tuontikapasiteettia, kapasiteettimarkkinoilla huutokaupattavan kapasiteetin määrää vähennettiin 1 gigawatilla. NG arvioi kapasiteettimarkkinoiden ulkopuolisten rajayhdysjohtojen panoksen aluksi nollaksi (ilman kuormitusta) suositellessaan T-4-huutokaupan tavoitetta toimitusvuodeksi 2018/2019, mutta tämä tarkistettiin 2,1 gigawatin nettopanokseksi T-1-huutokauppaa varten.
                  
               2.3.2   Esivalintaprosessi
         
         
                     (37)
                  
                  
                     Osallistuminen kapasiteettimarkkinoille ei ole pakollista. Kaiken luvan saaneiden ja osallistumiskelpoisten kapasiteetin tarjoajien on kuitenkin osallistuttava esivalintaprosessiin, vaikka ne eivät aikoisi tehdä tarjousta. Esivalintaprosessin tarkoituksena on varmistaa, että huutokauppaan osallistuvat toimijat voivat toimittaa tarjoamansa kapasiteetin, ja verkonhaltija voi mukauttaa huutokaupattavan kapasiteetin määrää sen perusteella, kuinka suuren kapasiteetin määrän osalta jätetään osallistumatta huutokauppaan.
                  
               
                     (38)
                  
                  
                     Osallistumiskelpoiseen kapasiteettiin, jolla ei osallistuta kapasiteettihuutokauppaan, ei sovelleta toimittamatta jättämisestä määrättäviä kapasiteettimarkkinoiden seuraamuksia, eivätkä ne ole oikeutettuja velvoitteen ylittävistä toimituksista suoritettaviin maksuihin. Tällaisella kapasiteetilla voidaan päättää olla mukana myöhemmissä huutokaupoissa ja osallistua jälkimarkkinoille. Kuten niiden voimalaitosten kohdalla, jotka eivät voi osallistua huutokauppoihin, huutokaupattavaa määrää vähennetään pois jättäytyvien voimalaitosten kapasiteetin huomioon ottamiseksi.
                  
               
                     (39)
                  
                  
                     Varmistaakseen, että luotettavaa kapasiteettia on saatavilla toimitusvuonna, verkonhaltija suorittaa ennen huutokauppaa esivalintatarkastuksia, joilla se vahvistaa kaiken mahdollisen kapasiteetin osallistumiskelpoisuuden ja halukkuuden tehdä tarjous. Esivalintavaatimukset ovat erilaiset eri kapasiteettityypeille (eli sähköntuotannolle ja kysyntäpuolen jousto-operaattoreille).
                  
               
                     (40)
                  
                  
                     Osana esivalintahakemustaan hakijoiden on täytettävä sekä yleisiä että erityisiä esivalintavaatimuksia, jotka vaihtelevat sen mukaan, onko yksikkö nykyinen vai potentiaalinen tuotantoyksikkö vai kysyntäpuolen jousto-operaattorin yksikkö. Yleisiin vaatimuksiin kuuluvat hallinnolliset perustiedot (yhteystiedot, luvan tila, yrityksen rakenne, sijaintipaikka ja erilaiset johtajien vakuutukset), ja nykyisten tuotantoyksiköiden on myös osoitettava aiemmat tuloksensa. Potentiaalisten yksiköiden on toimitettava näyttöä rakennusluvasta ja liittymissopimuksesta, yksityiskohtainen rakennussuunnitelma ja tietoja niiden odotetuista pääomamenoista hakemansa kapasiteettisopimuksen keston ajalta. Niiltä edellytetään myös luottotukea (eli vakuutta tai ”tarjoustakausta”), joka osoittaa niiden vakavan aikomuksen osallistua huutokauppaan ja toimittaa toimiva tuotantoyksikkö tuotantovuoden alkuun mennessä.
                  
               
                     (41)
                  
                  
                     Uudelta tuotantokapasiteetilta ja vahvistamattomalta kysyntäjoustokapasiteetilta (toisin kuin vahvistetulta kysyntäjoustokapasiteetilta (18)) edellytetään tarjoustakausta, jonka suuruus on 5 000 Englannin puntaa (noin 5 650 euroa) megawatilta T-4- ja T-1-huutokaupoissa ja 500 Englannin puntaa (noin 565 euroa) megawatilta siirtymäkauden huutokaupoissa. Kysyntäpuolen jousto-operaattorit menettävät toimenpiteessä tarjoustakauksensa suhteessa siihen kapasiteettimäärään, jota ne eivät pystyneetkään toimittamaan, edellyttäen että ne toimittavat kuitenkin vähintään 90 prosenttia kapasiteetista, johon ne ovat sitoutuneet. Vaikka kysyntäpuolen jousto-operaattorit voivat yhdistää useita tuotantopaikkoja 2 megawatin vähimmäiskynnysarvon saavuttamiseksi, on huomattava, että niiden on annettava tarjoustakaus koko 2 megawatista, vaikka vain hyvin pieni osa kyseisestä määrästä muodostuisi vahvistamattomasta kysyntäjoustokapasiteetista. Yhdistyneen kuningaskunnan mukaan kapasiteettimarkkinayksikkö voidaan vahvistaa vain yhtenä yksikkönä saman selvitysjakson samana päivänä. Tämän yksikkönä vahvistamista koskevan vaatimuksen tarkoituksena on minimoida keinottelun riski. Muutoin hakijat voitaisiin vahvistaa eri aikoina ja ne voisivat koota yksikön, joka ei ehkä pystyisi toimimaan yhdessä stressitilanteen sattuessa, mikä aiheuttaisi riskin toimitusvarmuudelle.
                  
               
                     (42)
                  
                  
                     Maaliskuussa 2016 toteutetun kuulemisen jälkeen Yhdistyneen kuningaskunnan hallitus nosti ennen huutokauppaa maksettavan tarjoustakauksen uuden rakennettavan tuotantokapasiteetin osalta 10 000 Englannin puntaan megawatilta auttaakseen kattamaan täysimääräisesti korotetun irtisanomismaksuvastuun sekä estääkseen keinottelumielessä tehtävät hakemukset nostamalla ennen huutokauppaa vaadittavien sitoumusten tasoa. Vahvistamattoman kysyntäjoustokapasiteetin osalta ennen huutokauppaa maksettava tarjoustakaus jätettiin kuitenkin ennalleen 5 000 Englannin puntaan megawatilta sidosryhmien kuulemisessa antaman palautteen perusteella, jonka mukaan kysyntäjoustoaggregaattorien on verrattain kalliimpaa varmistaa luoton kattavuus lainanantajilta.
                  
               
                     (43)
                  
                  
                     Verkonhaltija julkaisee kutakin teknologiakohtaisia alennuskertoimia ennen esivalintajaksoa. Useimpien teknologialuokkien kohdalla nämä kertoimet perustuvat luokan aiempaan suorituskykyyn seitsemän edellisen vuoden aikana ja edustavat voimalaitosten odotettua keskimääräistä teknologiakohtaista panosta järjestelmän stressitilanteissa. Joihinkin luokkiin, joilta puuttuu aikaisempaa näyttöä tai se on vähemmän merkityksellinen tulevan suorituskyvyn luotettavana osviittana (esimerkiksi rajayhdysjohdot tai akkuvarastoinnin kaltaiset innovatiiviset teknologiat), sovelletaan eri menetelmää. Asianomaisia kertoimia sovelletaan kaikkiin tiettyä teknologiaa edustaviin laitoksiin niiden ikään tai asemaan katsomatta. Kapasiteettihuutokaupassa menestyvät kapasiteetin tarjoajat saavat maksuja (huutokaupan selvityshintaan), jotka ovat suhteessa niiden alennuskertoimeen kerrottuna niiden liitäntäkapasiteetilla (määrä, joka niiden fyysisellä verkkoliitännällä voidaan viedä järjestelmään). Yksi seuraamusjärjestelmän tarkoituksista on hienosäätää maksujen tasoa tästä arvioidusta suorituskyvyn tasosta yksittäisten voimalaitosten tosiasiallisen suorituskyvyn tasolle.
                  
               2.4   Huutokauppamenettely
         
         2.4.1   Huutokaupattavan kapasiteetin määrän määrittäminen
         
         
                     (44)
                  
                  
                     Päätös kapasiteettihuutokauppojen järjestämisestä tehdään vuosittain verkonhaltijan suorittaman riippumattoman sähkökapasiteetin arvioinnin perusteella. NG arvioi tulevien kapasiteettimarginaalien kehitystä sekä rajayhdysjohtokapasiteetin ja kysyntäpuolen jousto-operaattorien panosta 15 vuoden aikavälillä ja suosittaa pysyvän luotettavuusstandardin noudattamiseksi tarvittavaa kapasiteetin määrää. Tällä tavoin hallitus pystyy arvioimaan vuosittain, onko kapasiteettihuutokauppa tarpeen.
                  
               
                     (45)
                  
                  
                     Päätös siitä, kuinka paljon kapasiteettia kussakin kapasiteettihuutokaupassa ostetaan, perustuu pysyvään luotettavuusstandardiin. Luotettavuusstandardi on objektiivinen sähkön toimitusvarmuuden taso, ja sen pohjalta määritetään kysyntäkäyrä ennen kutakin kapasiteettihuutokauppaa.
                  
               
                     (46)
                  
                  
                     Yhdistynyt kuningaskunta huomauttaa, että mikään sähköjärjestelmä ei koskaan voi olla sataprosenttisen luotettava ja että on aina tehtävä jonkinasteinen kompromissi varakapasiteetin lisäämisen kustannusten ja saavutetun luotettavuustason välillä. Luotettavuusstandardin määrittäminen mahdollistaa tämän kompromissin, koska sillä yksilöidään kohta, jossa kapasiteetin hankkimiskustannukset ovat suuremmat kuin toimitusvarmuuden lisäämisen hyödyt. Sillä pyritään antamaan sijoittajille ja markkinaosapuolille selkeä käsitys hallituksen pitkän aikavälin toimitusvarmuustavoitteista ja auttamaan pienentämään kuluttajille aiheutuvia kustannuksia. Sillä pyritään myös varmistamaan, ettei hallitus voi hankkia enemmän kapasiteettia kuin on taloudellisesti tehokasta, ja tämä estää Ison-Britannian kapasiteetin liiallisen hankinnan.
                  
               
                     (47)
                  
                  
                     Yhdistyneen kuningaskunnan hallitus on asettanut Ison-Britannian sähkömarkkinoille pysyvän luotettavuusstandardin, joka vastaa tehovajeen odotusarvoa 3 tuntia vuodessa. Tällöin verkon käyttövarmuuden taso on 99,97 prosenttia. Tehovajeen odotusarvo tarkoittaa niiden tuntien/jaksojen määrää vuodessa, joina pitkällä aikavälillä on tilastollisesti odotettavissa, ettei toimitus vastaa kysyntää, ja se heijastaa taloudellisesti tehokasta kapasiteetin tasoa. Luotettavuusstandardi on vahvistettu pysyvästi, mutta hallituksella on mahdollisuus tarkistaa sitä tarvittaessa.
                  
               
                     (48)
                  
                  
                     Verkonhaltija määrittää vuosittain, kuinka paljon kapasiteettia tarvitaan luotettavuusstandardin täyttämiseksi, ja antaa hallitukselle neuvoja 30 päivään toukokuuta mennessä sähkökapasiteettiselvityksellä. Suositus kapasiteettihuutokaupoissa luotettavuusstandardin täyttämiseksi hankittavan kapasiteetin määrästä perustuu NG:n arvioon sähkön kysynnän tason eri skenaarioista ja sellaisten voimalaitosten, jotka eivät ole oikeutettuja kapasiteettimaksuihin – eli vähähiilisen sähköntuotannon – toimittaman kapasiteetin määrästä, ja näin ollen se muodostaa NG:n suosituksen siitä, onko kapasiteettia hankittava – ja jos on, kuinka paljon – kyseiseksi toimitusvuodeksi kapasiteettimarkkinoiden avulla. NG:n selvityksen tarkastaa riippumaton teknisten asiantuntijoiden ryhmä, joka antaa neuvoja hallitukselle analyysin ja suositusten luotettavuudesta.
                  
               
                     (49)
                  
                  
                     Verkonhaltija käyttää erilaisia kysyntäskenaarioita sekä muuttujia sääolosuhteisiin, voimalaitosten saatavuuteen, rajayhdysjohtojen virtojen ja yhteistuotannon tasoon liittyvien epävarmuustekijöiden huomioon ottamiseksi. Tämän jälkeen verkonhaltija vähentää kapasiteetin, joka ei voi osallistua huutokauppaan (esimerkiksi muuta tukea saava vähähiilinen voimalaitos), ja kapasiteetin, jolla on voimassa olevia sopimuksia (esimerkiksi tapauksissa, joissa kapasiteetin tarjoajalla on kyseisen toimitusvuoden kattava monivuotinen sopimus).
                  
               
                     (50)
                  
                  
                     Tämän jälkeen verkonhaltija soveltaa robustiksi optimoinniksi kutsuttua menetelmää, jolla minimoidaan kapasiteetin kustannusten ja tyydyttämättömän kysynnän suhteen huonoimmat mahdolliset tulokset eri skenaarioissa ja muuttujissa. Mallinnuksen tuloksena saadaan joukko vaihtoehtoja yhdeksi hankittavaksi määräksi sekä suositus.
                  
               
                     (51)
                  
                  
                     Vuonna 2014 tekemässään ilmoituksessa Yhdistynyt kuningaskunta esitti kaaviossa 1 esitetyn ennusteen vuosina 2018–2030 mahdollisesti tarvittavan kapasiteetin vaihteluvälistä. Kaaviossa 2 on päivitetty ennuste joulukuulta 2018.
                     
                        Kaavio 1
                     
                     
                        Vuoden 2014 arviot eri skenaarioissa hankittavasta kapasiteetista (GW)
                     
                     
                        Kaavio 2
                     
                     
                        Vuoden 2018 arviot eri skenaarioissa hankittavasta kapasiteetista (GW)
                     
                     
               
                     (52)
                  
                  
                     Hallitus tekee lopullisen päätöksen siitä, kuinka paljon kapasiteettia kussakin huutokaupassa hankitaan, jäljempänä esitetyn menetelmän mukaisesti saadun kysyntäkäyrän perusteella.
                  
               
                     (53)
                  
                  
                     Kysyntäkäyrä antaa hallitukselle jonkin verran kustannuksiin liittyvää joustovaraa sen suhteen, kuinka paljon kapasiteettia se hankkii kunakin vuonna. Laskeva kysyntäkäyrä mahdollistaa luotettavuuden ja kustannusten välisen kompromissin, jolloin tiettynä vuonna hankitaan vähemmän kapasiteettia, mikäli hinta on hyvin korkea. Se auttaa myös vähentämään keinotteluriskejä, koska se antaa huutokauppojen enimmäishinnan ja joustavuutta hankkia vähemmän kapasiteettia hinnan ollessa korkea – nämä molemmat seikat vähentävät osallistujien mahdollisuuksia korottaa hintoja markkinavoimaa käyttämällä.
                  
               
                     (54)
                  
                  
                     Hallitus julkaisee kysyntäkäyrän ennen kutakin kapasiteettihuutokauppaa. Kysyntäkäyrä kuvaa kapasiteetin hinnan ja sen kapasiteettimäärän, jonka verkonhaltija huutokaupalla pyrkii hankkimaan, välistä suhdetta. Kukin kysyntäkäyrä muodostetaan verkonhaltijan ilmoittaman luotettavuusstandardin täyttämiseksi tarvittavan kapasiteetin tavoitetason sekä uuden kapasiteetin kohtuullisia kustannuksia (uuden tulokkaan nettokustannuksia) koskevan arvion perusteella. Tavoitekapasiteetin ja uuden tulokkaan nettokustannusten risteyskohta muodostaa kysyntäkäyrän yhden pisteen. Kaaviossa 3 esitetään esimerkki kapasiteetin kysyntäkäyrästä.
                     
                        Kaavio 3
                     
                     
                        Havainnollistava kapasiteetin kysyntäkäyrä
                     
                     
                                 
                                    Lähde:
                              
                              Yhdistyneen kuningaskunnan viranomaiset
                           
               
                     (55)
                  
                  
                     Uuden tulokkaan nettokustannukset määräytyvät kapasiteetin huutokaupassa odotetun selvityshinnan perusteella, ja niitä tarkistetaan tarvittaessa jokaista huutokauppaa varten esimerkiksi uudisrakentamisen teknisiä kustannuksia koskevien uusien arvioiden ja aiemmista huutokaupoista saatujen tietojen mukaan. Uuden tulokkaan kustannukset perustuvat rakennettavan uuden kapasiteetin pääomakustannuksia koskeviin arvioihin, jotka esitettiin Yhdistyneen kuningaskunnan viranomaisten tilaamassa raportissa (19), jossa kynnystuotoksi oletettiin 7,5 prosenttia ja takaisinmaksuajaksi 25 vuotta.
                  
               
                     (56)
                  
                  
                     Kapasiteetin tavoitetason ja uuden tulokkaan nettokustannusten lisäksi muita kysyntäkäyrän keskeisiä muuttujia ovat huutokaupan enimmäishinta (korkein hinta, jolla hallitus on valmis hankkimaan kapasiteettia), hinnanottajakynnysarvo (korkein hinta, jolla nykyiset voimalaitokset voivat tarjota kapasiteettia huutokaupassa (20)) sekä huutokaupan järjestämiseksi tarvittava tarjonnan vähimmäismäärä (vähimmäiskilpailuvaatimus). Hallitus vahvistaa kunkin kapasiteettihuutokaupan lopulliset muuttujat juuri ennen asianomaisen esivalintajakson alkamista.
                  
               
                     (57)
                  
                  
                     Huutokaupan enimmäishinta määrittää kysyntäkäyrän huipun, eli hinnan, jonka yläpuolella kapasiteettia ei enää huutokaupata. Enimmäishinnan tarkoituksena on suojella Ison-Britannian kuluttajia huutokaupassa esiin tulevilta ennakoimattomilta ongelmilta, kuten kilpailun puutteelta tai osallistujien markkinavoiman väärinkäytöltä. Yhdistyneen kuningaskunnan viranomaisten mukaan huutokaupan enimmäishinnan asettaminen liian alhaiseksi voisi kuitenkin karkottaa tarjoajia ja vähentää kilpailua, ja siksi on tärkeää, että enimmäishinta asetetaan tasolle, joka edistää kilpailua kapasiteettihuutokaupassa ja antaa markkinoille mahdollisuuden asettaa tehokkaan hinnan uudelle kapasiteetille sen perusteella, miten osallistujat arvioivat sähkö- ja kapasiteettimarkkinoiden riskit ja mahdolliset tuotot. Enimmäishinnan asettaminen oikealle tasolle edellyttää uuden toimijan nettokustannuksia koskevan keskeisen arvion epävarmuustason arviointia.
                  
               
                     (58)
                  
                  
                     Vuonna 2014 Yhdistyneen kuningaskunnan hallitus asetti enimmäishinnaksi 75 Englannin puntaa kilowatilta. Yhdistynyt kuningaskunta selitti, että tämä enimmäishinta on korkeampi kuin mallinnettu huutokaupan selvityshinta useissa uskottavissa skenaariossa, mutta ei kuitenkaan niin korkea, että voimalaitokset voisivat käyttää huomattavaa markkinavoimaa, jos uutta rakennettavaa kapasiteettia osallistuu huutokauppaan vain rajallisesti. Se myös toteuttaa toimia varmistaakseen, että uusi rakennettava kapasiteetti ei voi pyrkiä kattamaan kaikkia kiinteitä kustannuksiaan huutokauppatarjouksellaan – sen on otettava ainakin jossain määrin huomioon energiamarkkinoilta saatavat tulot ja kapasiteettimarkkinamaksut sopimuksen alkuperäistä voimassaoloa pidemmältä ajalta, jotta hanke olisi kannattava.
                  
               
                     (59)
                  
                  
                     Hallituksella on myös toinen mahdollisuus varmistua ennen huutokauppaa siitä, että huutokaupassa on riittävästi kilpailua. Osapuolten, jotka on esivalittu osallistumaan huutokauppaan, on sitouduttava siihen kaksi viikkoa ennen huutokauppaa, mikäli ne haluavat tarjota kapasiteettia huutokauppaan. Tämän jälkeen hallitus voi tarkastella huutokauppaan osallistuvien kapasiteettiyksikköjen luetteloa – ja esimerkiksi tarjottujen toimitusten määrää, eri teknologioiden yhdistelmää sekä tarjottavien yksiköiden omistusta – ja peruuttaa huutokaupan, jos se ei ole vakuuttunut siitä, että prosessi on riittävän avoin kilpailulle, jotta sillä voidaan luoda arvoa kuluttajille.
                  
               2.4.2   Huutokauppojen tiheys ja muoto
         
         
                     (60)
                  
                  
                     Kapasiteettihuutokauppa järjestetään vuosittain neljän vuotta myöhemmin suoritettavia toimituksia varten: esimerkiksi vuoden 2014 huutokauppa koski toimitusvuoden 2018/2019 toimituksia, ja toimitusvuosi ulottuu 1 päivästä lokakuuta 201830 päivään syyskuuta 2019. Sen jälkeen, kun toimenpide otettiin käyttöön vuonna 2014, on järjestetty neljä toimitusajoiltaan nelivuotista huutokauppaa: vuosina 2014, 2015, 2016 ja 2017. Yhdistynyt kuningaskunta pysäytti vuodeksi 2018 suunnitellun neljä vuotta eteenpäin suuntautuvan huutokaupan, jonka toimitusvuosi oli 2022, kun komission vuonna 2014 tekemä päätös kumottiin unionin yleisen tuomioistuimen tuomiolla. Vuoden 2022 toimitusten varmistamiseksi Yhdistyneen kuningaskunnan viranomaiset ilmoittivat joulukuussa 2018, että ne järjestäisivät osana ilmoitettua toimenpidettä poikkeuksellisesti kolme vuotta eteenpäin suuntautuvan huutokaupan vuonna 2019 (ks. edellä johdanto-osan 18 kappaleen d alakohta).
                  
               
                     (61)
                  
                  
                     Lisäksi päähuutokaupan toimitusvuotta välittömästi edeltävänä vuonna järjestetään huutokauppa, jonka toimitusaika on yksi vuosi. Tämän huutokaupan kysyntäkäyrän määrittämisprosessi on sama kuin päähuutokaupassa (jonka toimitusaika on neljä vuotta), ja lopullisen päätöksen tekee hallitus verkonhaltijan toimittaman analyysin perusteella. Vuotta ennen toimitusvuotta järjestettävällä huutokaupalla varmistetaan hankittavan kapasiteetin oikea määrä, kun tarkempia kysyntäennusteita on käytettävissä, ja se on tärkeä tekijä, jotta kysyntäjoustokapasiteetti (jonka on vaikeaa osallistua huutokauppaan neljä vuotta ennen toimitusta) voi osallistua aktiivisesti mekanismiin. Sen jälkeen, kun toimenpide otettiin käyttöön vuonna 2014, on järjestetty yksi toimitusajaltaan yhden vuoden huutokauppa (vuoden 2018 alussa) toimitusvuodeksi 2018/2019 (21). Kuten edellä johdanto-osan 18 kappaleen a alakohdassa mainittiin, kesäkuussa 2019 järjestettiin korvaava ja ehdollinen täydentävä T-1-huutokauppa toimitusvuodeksi 2019/2020.
                  
               
                     (62)
                  
                  
                     Tietty kapasiteettimäärä pidätetään T-4-huutokaupoista ja ”varataan” T-1-huutokauppoihin. Vuosina 2014 ja 2015 varatun kapasiteetin määrä perustui arvioon kustannustehokkaasta kysyntäjoustokapasiteetista, joka voi osallistua huutokauppaan, ja se julkistettiin T-4-huutokauppojen kysyntäkäyrän julkistamisen yhteydessä (2,5 gigawattia). Yhdistyneen kuningaskunnan hallitus tarkasteli maaliskuussa 2016 uudelleen T-1-huutokauppoihin varattavan kapasiteettimäärän määrittelymenetelmää. Uudelleentarkastelun perusteella sovittiin uudesta varattavaa määrää koskevasta menetelmästä, joka perustuu 95 prosentin luottamusvälin soveltamiseen sähkökapasiteettiselvityksessä esitetyn National Gridin vuotuisen T-4-kapasiteettisuosituksen ympärillä ja jota on käytetty vuodesta 2016 lähtien. Mallintaessaan vähiten huonoja tuloksia sähkökapasiteettiselvityksessä National Grid soveltaa 95 prosentin luottamusväliä kapasiteettisuosituksen ympärillä. Taulukossa 3 esitetään T-1-huutokauppoihin varatun kapasiteetin määrä.
                     
                        Taulukko 3
                     
                     
                        T-1-huutokauppoihin varattu kapasiteetti ja T-1-huutokaupoissa hankittava kapasiteetti
                     
                     
                                 (GW)
                              
                           
                                 Toimitusvuosi
                              
                              
                                 T-4-huutokaupan hankintatavoite
                              
                              
                                 T-1-huutokauppaan varattu kapasiteetti
                              
                              
                                 T-1-huutokaupan hankintatavoite
                              
                              
                                 T-1-huutokaupassa hankittu määrä
                              
                           
                                 2018/19
                              
                              
                                 48,6 
                              
                              
                                 2,5 
                              
                              
                                 4,9 
                              
                              
                                 5,79 
                              
                           
                                 2019/20
                                 (ehdollinen huutokauppa)
                              
                              
                                 44,7 
                              
                              
                                 2,5 
                              
                              
                                 2,7 
                              
                              
                                 3,68 
                              
                           
                                 2020/21
                              
                              
                                 51,7 
                              
                              
                                 0,6 
                              
                              
                                 Ei sovelleta
                              
                              
                                 Ei sovelleta
                              
                           
                                 2021/22
                              
                              
                                 49,2 
                              
                              
                                 0,4 
                              
                              
                                 Ei sovelleta
                              
                              
                                 Ei sovelleta
                              
                           
               
                     (63)
                  
                  
                     Jos kysyntä vähenee T-4- ja T-1-huutokauppojen välillä, T-1-huutokaupassa huutokaupattavaa kapasiteettimäärää pienennetään. Koska huutokaupat, joiden toimitusaika on yksi vuosi, kuitenkin tarjoavat kysyntäpuolen jousto-operaattoreille paremman reitin markkinoille, Yhdistyneen kuningaskunnan hallitus sitoutui vuonna 2014 hankkimaan tällaisilla huutokaupoilla vähintään 50 prosenttia neljä vuotta aikaisemmin varatusta kapasiteetista. T-1-huutokaupassa, jonka toimitusvuosi oli 2018/2019, hankittiin yli kaksi kertaa neljä vuotta aikaisemmin varattu kapasiteettimäärä (4,9 gigawattia alun perin kaavailtujen 2,5 gigawatin sijasta), ja myös toimitusvuotta 2019/2020 koskevassa ehdollisessa T-1-huutokaupassa hankintatavoite oli suurempi (2,7 gigawattia) kuin alun perin varattu kapasiteettimäärä (2,5 gigawattia).
                  
               
                     (64)
                  
                  
                     Yhdistyneen kuningaskunnan hallitus odottaa järjestävänsä T-4- ja T-1-kapasiteettihuuttokauppoja vuosittain, mutta se pystyy tekemään lopullisen päätöksen kapasiteettihuutokaupan järjestämisestä vasta, kun huutokaupan esivalinta on saatettu päätökseen.
                  
               
                     (65)
                  
                  
                     Yhdistyneen kuningaskunnan hallituksella on harkintavalta peruuttaa huutokauppa tai lykätä sitä milloin tahansa ennen huutokaupan ensimmäistä kierrosta. Jos hallitus ei päätä peruuttaa huutokauppaa, se järjestetään automaattisesti. Kun huutokauppa on alkanut, hallituksella on harkintavalta hylätä huutokaupan tulos ainoastaan, mikäli on perusteltu syy epäillä, ettei NG toimituselimenä ole järjestänyt huutokauppaa asetusten ja sääntöjen mukaisesti. Jos hallitus ei päätä peruuttaa huutokauppaa, se vahvistetaan automaattisesti. Kun huutokauppa on alkanut, hallituksella ei ole harkintavaltaa vaikuttaa sen tulokseen.
                  
               
                     (66)
                  
                  
                     Kaikki kapasiteettihuutokaupat ovat laskevia ja perustuvat selvityshintaan, toisin sanoen kaikille osallistujille, joiden kanssa tehdään sopimus, maksetaan viimeisen hyväksytyn tarjouksen mukainen hinta. Huutokaupat järjestetään ennalta määriteltyjen sääntöjen mukaisesti. Huutokaupan aluksi ilmoitetaan korkea hinta, ja osallistujat esittävät sitten tarjouksia ja ilmoittavat, minkä kapasiteettimäärän ne ovat valmiita tarjoamaan kyseisellä hinnalla. Prosessia toistetaan useita kertoja ennalta määritetyn aikataulun mukaisesti aina siihen asti, kunnes löydetään alin hinta, jolla kysyntä vastaa tarjontaa, eli selvityshinta. Kaikille valituille tarjouksen tekijöille maksetaan sama selvityshinta (”pay-as-clear”-malli). Lisäksi sovelletaan useita toimenpiteitä, joilla pyritään minimoimaan keinotteluriski ja varmistamaan tehokas tulos.
                  
               
                     (67)
                  
                  
                     Päättäessään, kuinka paljon kapasiteettia ne toimittavat tietyllä kapasiteetin hinnalla, osallistujien odotetaan ottavan huomioon mahdollisuus saada tuloja energiamarkkinoilta. Eri tarjoajien odottamat energiamarkkinoilta saatavat tulot vaihtelevat niiden odotettavissa olevien kuormituskertoimien, tukkuhintojen sekä polttoaine- ja hiilikustannusten mukaan.
                  
               
                     (68)
                  
                  
                     Yhdistynyt kuningaskunta katsoi vuonna 2014 kulutuksen vähentämiseen perustuvan kysyntäjouston, tuotantoperusteisen kysyntäjouston ja (kapasiteetiltaan enintään 50 megawatin) yhteistuotannon (tai jakeluverkkoon liitetyn tuotannon) olevan kehittyviä aloja, jotka tarvitsevat lisätukea voidakseen valmistautua kilpailuun kapasiteettimarkkinoiden päähuutokaupoissa. Tämän seurauksena vuosia 2016 ja 2017 varten järjestettiin kaksi siirtymäkauden huutokauppaa (TA-huutokauppaa). Vaikka ensimmäinen siirtymäkauden huutokauppa oli avoin edellä kuvatuille kolmelle kapasiteettiryhmälle, Yhdistynyt kuningaskunta katsoi yhteistuotannon (tai jakeluverkkoon liitetyn tuotannon) ja tuotantoperusteisen kysyntäjouston ensimmäisessä TA-huutokaupassa sekä vuosien 2014 ja 2015 T-4-huutokaupoissa saavuttaman menestyksen perusteella, että nämä osallistujat olivat riittävän kypsiä kilpaillakseen menestyksekkäästi kapasiteettimarkkinoiden päähuutokaupoissa muun tyyppistä kapasiteettia vastaan ilman erityisesti niille tarkoitettua lisätukea. Tästä syystä Yhdistynyt kuningaskunta sulki nämä resurssit pois toisesta (ja viimeisestä) TA-huutokaupasta, johon vain kulutuksen vähentämiseen perustuva kysyntäjoustokapasiteetti voi osallistua. Lisäksi toisen TA-huutokaupan yhteydessä Yhdistynyt kuningaskunta ilmoitti päättäneensä testata, olisiko matalampi osallistumiskynnys (500 kilowattia 2 megawatin sijasta) hyödyllinen pysyvän kapasiteettimarkkinajärjestelmän muutos kaikkien osallistujien kannalta. Taulukossa 4 esitetään TA-huutokauppojen tulokset.
                     
                        Taulukko 4
                     
                     
                        Kapasiteetti (alennettu, MW), jonka kanssa tehtiin sopimuksia siirtymäkauden huutokaupoissa
                     
                     
                                  
                              
                              
                                 1. TA-huutokauppa
                              
                              
                                 2. TA-huutokauppa
                              
                           
                                 Jakeluverkkoon liitetty tuotanto
                              
                              
                                 328
                              
                              
                                 Ei sovelleta
                              
                           
                                 Kysyntäjousto yhteensä, josta
                              
                              
                                 475
                              
                              
                                 312
                              
                           
                                 
                                             —
                                          
                                          
                                             tuotantoperusteista kysyntäjoustoa
                                          
                                       
                              
                                 322
                              
                              
                                 Ei sovelleta
                              
                           
                                 
                                             —
                                          
                                          
                                             kulutuksen vähentämiseen perustuvaa kysyntäjoustoa
                                          
                                       
                                             —
                                          
                                          
                                             mukaan lukien alle 2 MW:n kapasiteetti
                                          
                                       
                              
                                 153
                                 — Ei sovelleta
                                 
                              
                              
                                 312
                                 — 8,5 (8 kapasiteettimarkkinayksikköä)
                                 
                              
                           
                                 
                                    Yhteensä
                                 
                              
                              
                                 
                                    803
                                 
                              
                              
                                 
                                    312
                                 
                              
                           
               
                     (69)
                  
                  
                     Taulukossa 5 esitetään jokaisen vuoden 2014 jälkeen järjestetyn huutokaupan osalta NG:n suosittama hankintamäärä, ministerin hyväksymä tavoitemäärä ja T-4- ja T-1-huutokaupoissa lopulta hankittu määrä.
                     
                        Taulukko 5
                     
                     
                        Kapasiteettivaatimukset (GW)
                     
                     
                                 (GW)
                              
                           
                                  
                              
                              
                                 National Gridin sähkökapasiteettiselvityksessä suositettu hankintamäärä
                              
                              
                                 Esivalinnan perusteella mukautettu National Gridin suositus huutokaupassa hankittavasta määrästä
                              
                              
                                 Hankittava määrä Ministerin hyväksymä tavoitemäärä
                              
                              
                                 Huutokaupassa hankittu määrä
                              
                           
                                 T-4 2014
                              
                              
                                 53,3 
                              
                              
                                 48,6 
                              
                              
                                 48,6 
                              
                              
                                 49,3  (22)
                                 
                              
                           
                                 T-4 2015
                              
                              
                                 47,9 
                              
                              
                                 44,7 
                              
                              
                                 45,4 
                              
                              
                                 46,4 
                              
                           
                                 T-4 2016
                              
                              
                                 49,7 
                              
                              
                                 51,1 
                              
                              
                                 51,7 
                              
                              
                                 52,4 
                              
                           
                                 T-4 2017
                              
                              
                                 50,5 
                              
                              
                                 49,2 
                              
                              
                                 49,2 
                              
                              
                                 50,4 
                              
                           
                                 T-1 2017
                              
                              
                                 6,3 
                              
                              
                                 4,9 
                              
                              
                                 4,9 
                              
                              
                                 5,79 
                              
                           
                                 T-1 2019 (ehdollinen huutokauppa)
                              
                              
                                 4,6 
                              
                              
                                 4,3 (marraskuu 2018)
                                 2,3 (toukokuu 2019)
                              
                              
                                 2,7 
                              
                              
                                 3,6 
                              
                           
               2.4.3   Hinnanottajat
         
         
                     (70)
                  
                  
                     Markkinavoiman lieventämiseksi huutokaupassa esivalitut mahdolliset kapasiteetin tarjoajat luokitellaan joko ”hinnanottajiksi” (jotka eivät voi tehdä suhteellisen alhaisen kynnysarvon ylittäviä tarjouksia) tai ”hinnan määrääjiksi” (jotka voivat tehdä tällaisia tarjouksia). Nykyiset kapasiteetin tarjoajat ovat oletusarvoisesti hinnanottajia. Uudet tulokkaat ja kysyntäjouston resurssit luokitellaan hinnan määrääjiksi ja ne voivat tarjota huutokaupan yleiseen enimmäishintaan asti. Yhdistyneen kuningaskunnan mukaan tämä erottelu vahvistaa osallistujien kannustimia tehdä niiden kapasiteetin todellista arvoa vastaavia tarjouksia ja vähentää riskiä siitä, että nykyiset voimalaitokset, joiden kustannukset ovat alhaisemmat, pyrkisivät asettamaan korkeamman hinnan niinä vuosina, joina uusia tulokkaita ei tarvita. Yhdistynyt kuningaskunta katsoo, että hinnanottajakynnysarvo olisi asetettava tasolle, joka kattaa suurimman osan nykyisistä voimalaitoksista, mutta samalla hinnan on oltava riittävän alhainen keinotteluriskin hillitsemiseksi. Hinnanottajakynnysarvoksi on asetettu 25 Englannin puntaa kilowatilta (50 prosenttia uuden tulokkaan nettokustannuksista). Tämä on riittävän korkea kattamaan suurimman osan nykyisistä voimalaitoksista. Yhdistyneen kuningaskunnan mallinnus viittasi vuonna 2014 siihen, että tämä kattaisi noin 80 prosenttia nykyisistä voimalaitoksista. Taulukko 6 osoittaa, että todellisuudessa hinnanottajakynnysarvo kattoi noin 60 prosenttia hinnanottajakynnysarvosta. Kynnysarvoksi asetettu 25 Englannin puntaa kilowatilta on myös huomattavasti vähemmän kuin odotettavissa olevat uuden tulokkaan kustannukset. Näin ollen hinnanottajakynnysarvoksi asetettu 25 Englannin puntaa kilowatilta myös hillitsee keinotteluriskiä.
                     
                        Taulukko 6
                     
                     
                        Hinnanottajakynnysarvon vuoden 2014 jälkeen kattamat nykyiset voimalaitokset
                     
                     
                                 Huutokauppa
                              
                              
                                 Hinnanottajakynnysarvon kattama nykyinen voimalaitos
                              
                           
                                 Kapasiteetti (MW)
                              
                              
                                 %
                              
                              
                                 Selvityshinta (Englannin puntaa / kw)
                              
                           
                                 2014 T-4
                              
                              
                                 25 007 
                              
                              
                                 67
                              
                              
                                 19,40 
                              
                           
                                 2015 T-4
                              
                              
                                 39 286 
                              
                              
                                 80
                              
                              
                                 18,00 
                              
                           
                                 2016 T-4
                              
                              
                                 29 548 
                              
                              
                                 56
                              
                              
                                 22,50 
                              
                           
                                 2017 T-4
                              
                              
                                 31 099 
                              
                              
                                 57
                              
                              
                                 8,40 
                              
                           
                                 2017 T-1
                              
                              
                                 2 306 
                              
                              
                                 29 (23)
                                 
                              
                              
                                 6,00 
                              
                           
                                 2019 T-1 (ehdollinen)
                              
                              
                                 1 758  (24)
                                 
                              
                              
                                 49
                              
                              
                                 0,77 
                              
                           
               
                     (71)
                  
                  
                     Nykyisten voimalaitosten, joiden kustannukset ovat erityisen suuret, voidaan sallia osallistuvan hinnan määrääjinä (ja tekevän hinnanottajakynnysarvoa korkeampia tarjouksia), mutta niiden on esitettävä perustelut korkeampien maksujen tarpeelleen (esimerkiksi hallintoneuvoston todistus ja kapasiteetin tarjoajan hallintoneuvostolle edistetty liiketoimintasuunnitelma). Perustelut on toimitettava Ofgemille ja niitä voidaan käyttää markkinavoiman väärinkäyttöä koskevissa tutkimuksissa.
                  
               
                     (72)
                  
                  
                     Ofgem suorittaa todennäköisesti tutkimuksia nykyisistä kapasiteetin tarjoajista, jotka tekevät ”hinnan määrääjän” kynnysarvon ylittäviä tarjouksia eivätkä saa kapasiteettisopimusta huutokaupassa, mutta toimivat edelleen toimitusvuonna, ja se voi käyttää tutkimuksissa hinnan asettaneen huutokauppatarjouksen yhteydessä toimitettuja tietoja.
                  
               
                     (73)
                  
                  
                     Uudet tulokkaat voivat asettaa hinnan tarjoustaan perustelematta, mutta jos syntyy käsitys, että ne pyrkivät käyttämään markkinavoimaa, Ofgem voi tutkia myös tätä osana normaalia valvontatehtäväänsä. Tarjoukselle on joka tapauksessa asetettu enimmäishinta ennen huutokauppaa toimitetussa kysyntäkäyrässä.
                  
               2.4.4   Kapasiteettisopimuksen kesto
         
         
                     (74)
                  
                  
                     Jos kapasiteetin tarjoaja hyväksytään, sen kanssa tehdään kapasiteettisopimus selvityshinnalla. Saatavilla olevien kapasiteettisopimusten pituus vaihtelee tasapuolisten toimintaedellytysten takaamiseksi kapasiteetin tarjoajien välillä.
                  
               
                     (75)
                  
                  
                     Valtaosa nykyisistä kapasiteetin tarjoajista voi tehdä vuoden voimassa olevia sopimuksia. Jos tuotantokapasiteetin tarjoajan laitemenot ovat yli 125 Englannin puntaa kilowattia kohti (uudistettavat voimalat), se pystyy tekemään enintään kolme vuotta voimassa olevan kapasiteettisopimuksen. Jos tuotantokapasiteetin tarjoajan laitemenot ovat yli 250 Englannin puntaa kilowattia kohti (uudet voimalat), se pystyy tekemään enintään 15 vuotta voimassa olevan sopimuksen. Näitä kynnysarvoja tarkistetaan vuosittain, ja niitä on ajan mittaan korotettu hieman siten, että ne olivat 135 Englannin puntaa ja 270 Englannin puntaa kilowattia kohti joulukuussa 2018. Yli vuoden voimassa olevia sopimuksia tehdään ainoastaan T-4-huutokauppojen osallistujien kanssa.
                  
               
                     (76)
                  
                  
                     Sääntelyvarmuuden varmistamiseksi ja sijoittajien luottamuksen lisäämiseksi mekanismeja kohtaan kapasiteettisopimuksen keskeiset ehdot pysyvät voimassa saavutettujen etuuksien säilyttämislausekkeen perusteella (25) (edellyttäen, ettei niitä muuteta myöhemmällä sääntelyllä, mutta toistaiseksi tällaisia muutoksia ei ole tehty). Nämä keskeiset sopimusehdot ovat seuraavat:
                     
                                 a)
                              
                              
                                 sopimuksen kesto;
                              
                           
                                 b)
                              
                              
                                 kapasiteetin hinta ja oikeus maksuihin;
                              
                           
                                 c)
                              
                              
                                 kapasiteettivelvoite ja alennuskerroin;
                              
                           
                                 d)
                              
                              
                                 toteutuksen välitavoitteet ja sovellettavat irtisanomismaksut;
                              
                           
                                 e)
                              
                              
                                 seuraamuksia koskeva enimmäisvastuu.
                              
                           
               
                     (77)
                  
                  
                     Yhdistyneen kuningaskunnan mukaan pitkäaikaisempien sopimusten tarjoaminen uusille tulokkaille on perusteltua uusien kilpailukykyisten toimijoiden markkinoille tulon edistämiseksi. Pitkäaikaisten sopimusten tekeminen uusien tulokkaiden kanssa antaa näille mahdollisuuden saada rahoitusta investoinneilleen pienemmin kustannuksin. Yhdistynyt kuningaskunta katsoo, että näin voidaan madaltaa markkinoille tulon kynnystä sellaisten riippumattomien yritysten kohdalla, jotka eivät pysty rahoittamaan investointejaan uuteen kapasiteettiin muista omistamistaan voimaloista saamillaan tuloilla. Kapasiteettimarkkinoilla käytävää kilpailua lisäävillä pitkäaikaisemmilla sopimuksilla voidaan siis vähentää kuluttajille aiheutuvia kustannuksia energia- ja kapasiteettimarkkinoilla. Pitkäaikaisempien sopimusten pitäisi Yhdistyneen kuningaskunnan viranomaisten mukaan myös pienentää sitä riskiä, että osallistujat, joiden investointi- tai uudistuskustannukset ovat huomattavat, pyrkivät perimään kustannuksensa takaisin kokonaan vain yhden vuoden sopimuksella.
                  
               2.5   Jälkimarkkinat (kaupankäynti)
         
         
                     (78)
                  
                  
                     Huutokaupan ja toimitusten aloittamisen välillä sekä toimitusvuonna tai -vuosina osallistujat voivat mukauttaa positiotaan käymällä kauppaa, esimerkiksi ottamalla vastuulleen suuremman tai pienemmän velvoitteen tai löytämällä vaihtoehtoista kapasiteettia tilapäisten vajeiden täyttämiseksi. Jälkimarkkinoilla käytävä kauppa on osapuolille tärkeä väline, jolla ne voivat hallita riskiään altistua seuraamuksille kapasiteettimarkkinoilla. Kapasiteettimarkkinoilla sallitaan erilaisia jälkimarkkinoilla käytävän kaupan muotoja: rahoitusmarkkinat, määrien uudelleenjako ja velvoitteilla käytävä kauppa.
                  
               2.6   Toimitukset
         
         
                     (79)
                  
                  
                     Kapasiteettimarkkinat noudattavat toimitettuun energiaan perustuvaa mallia: kapasiteetin tarjoajilla on velvollisuus toimittaa energiaa aina, kun sitä tarvitaan toimitusvarmuuden varmistamiseksi eli todellisissa järjestelmän stressitilanteissa. Jos ne eivät tee näin, niille määrätään seuraamuksia. Malliin sisältyy myös täydentäviä kapasiteetin fyysisiä testejä. Jos vaadittua kapasiteettitasoa ei pystytä osoittamaan niin monta kertaa kuin on edellytetty, kapasiteettimaksut menetetään, kunnes kapasiteetti pystytään osoittamaan.
                  
               2.6.1   Kapasiteettisopimuksen mukainen velvoite
         
         
                     (80)
                  
                  
                     Kapasiteettisopimuksen mukaisen velvoitteen mukaan järjestelmän stressitilanteet määritellään puolen tunnin mittaisiksi selvitysjaksoiksi, joina jännitteensäätöä tai kuorman irtikytkentää tapahtuu jossain järjestelmän kohdassa vähintään 15 minuutin ajan. Kapasiteetin tarjoajien edellytetään määrittävän oma vastauksensa tällaisina aikoina ja välttävän kaikkien olemassa olevien sääntöjen tai lupaehtojen rikkomista. Tähän asti verkonhaltija on antanut vain kaksi kapasiteettimarkkinailmoitusta, 31 päivänä lokakuuta 2016 ja 7 päivänä marraskuuta 2016. Talven 2018–2019 oli määrä olla ensimmäinen vuosi, jona toimenpide oli täysimittaisesti käytössä.
                  
               
                     (81)
                  
                  
                     Sen varmistamiseksi, että osallistujat voivat hallita asianmukaisesti seuraamuksille altistumisen riskiä eli riskiä siitä, että useat voimalaitokset pysäytetään samanaikaisesti, verkonhaltija on julkaissut ilmoituksen järjestelmän stressitilanteesta antamalla ”kapasiteettimarkkinavaroituksen” kapasiteettimarkkinasäännöissä (8.4.6 kohta) vahvistetun menetelmän mukaisesti (26). Ellei tällaista varoitusta ole annettu, vajetilanne ei aiheuta kapasiteettimarkkinoiden seuraamuksia, eikä sen johdosta suoriteta velvoitteen ylittämisestä maksettavia maksuja.
                  
               
                     (82)
                  
                  
                     Kapasiteettisopimuksilla osallistujat velvoitetaan toimittamaan tietty määrä sähköä. Kapasiteetin tarjoajan velvoite stressitilanteissa lasketaan niiden T-4- ja T-1-huutokaupoissa tekemien sitoumusten sekä sellaisten mahdollisten jälkimarkkinoilla myytyjen velvoitteiden perusteella, jotka tarjoaja on ottanut tietyiksi selvitysjaksoiksi, joiden aikana stressitilanne syntyy.
                  
               
                     (83)
                  
                  
                     Stressitilanteissa, joita on edeltänyt vähintään neljä tuntia niitä ennen annettu kapasiteettimarkkinavaroitus, kapasiteetin tarjoajien velvoitteet ovat ”säätövoimaa”. Tämä tarkoittaa, että niiden tarvitsee tuottaa sähköä tai vähentää kysyntää velvoitteensa kokonaismäärään asti vain silloin, jos kaikki kapasiteetti, josta on tehty kapasiteettisopimuksia markkinoilla, tarvitaan kysynnän tyydyttämiseksi. Stressitilanteessa, jossa kysynnän tyydyttämiseksi tarvitaan vain 70 prosenttia tällaisesta kokonaiskapasiteetista, kunkin tarjoajan edellytetään tuottavan sähköä tai vähentävän kysyntää enintään 70 prosenttia koko kapasiteettivelvoitteestaan.
                  
               
                     (84)
                  
                  
                     Yhdistyneen kuningaskunnan viranomaisten mukaan säätövoimavelvoitteet ovat asianmukaisia sen varmistamiseksi, että sähköntuottajilla on kannustimia toimia tehokkaasti markkinoilla, ja oikeasuhteisia suhteessa mahdollisen toimittamatta jääneen sähkön kuluttajille aiheuttamaan vahinkoon. Jos kaikilla osallistujilla olisi riski saada täyteen kokonaiskapasiteettivelvoitteeseensa perustuvia seuraamuksia aina stressitilanteen sattuessa, kapasiteettimarkkinat antaisivat signaaleja käyttää voimalaitoksia silloinkin, kun tämä on taloudellisesti tehotonta – mikä lisäisi sekä päästöjä että kuluttajille aiheutuvia kustannuksia.
                  
               2.6.2   Seuraamukset
         
         
                     (85)
                  
                  
                     Seuraamusjärjestelmän tarkoituksena on antaa kapasiteetin tarjoajille kannustimia toimittaa energiaa tarvittaessa. Yksiköille, jotka alittavat odotetun suorituskykytason, määrätään seuraamuksia, kun taas odotetun tason ylittävät yksiköt saavat velvoitteen ylittämisestä maksettavia maksuja, jolloin vuoden lopussa kunkin yksikön kapasiteettimaksut vastaavat suurin piirtein niiden suorituskykyä. Seuraamusjärjestelmä koostuu kolmesta päätekijästä:
                     
                                 a)
                              
                              
                                 kuukausittainen vastuun yläraja, joka on 200 prosenttia kapasiteetin tarjoajan kuukausittaisista kapasiteettituloista, koska kuukausittaisten maksujen painottaminen järjestelmän kysynnän mukaan saattaisi altistaa tarjoajat yhtenä kuukautena seuraamukselle, joka on jopa 20 prosenttia niiden vuosittaisista tuloista;
                              
                           
                                 b)
                              
                              
                                 yleinen vuosittainen yläraja, joka on 100 prosenttia vuosittaisista tuloista;
                              
                           
                                 c)
                              
                              
                                 seuraamuksen määrä, joksi on asetettu 1/24 kapasiteetin tarjoajan vuotuisista kapasiteettimaksuista.
                              
                           
               2.6.3   Testausjärjestelmä
         
         
                     (86)
                  
                  
                     Seuraamusjärjestelmää on täydennetty tiukalla suorituskyvyn osoittamista koskevalla järjestelmällä sen varmistamiseksi, että kapasiteetin tarjoajat pystyvät toimittamaan energiaa tarvittaessa ja saavat kapasiteettimaksuja vain, jos ne ovat luotettavia. Tämä on erityisen tärkeää niinä toimitusvuosina, joina ei synny stressitilanteita, koska tarjoajien suorituskyvyn testaamisella varmistetaan, että ne pystyvät fyysisesti toimittamaan sähköä kapasiteettivelvoitteensa mukaisesti.
                  
               2.7   Määrärahat, toimenpiteen rahoitus ja maksuvirrat
         
         
                     (87)
                  
                  
                     Taulukossa 7 esitetään vuodesta 2014 lähtien järjestettyjen eri kapasiteettimarkkinahuutokauppojen, myös siirtymäkauden huutokauppojen (TA-huutokaupat), tulokset.
                     
                        Taulukko 7
                     
                     
                        Tiivistelmä kapasiteettimarkkinahuutokauppojen tuloksista
                     
                     
                                 Huutokauppa
                              
                              
                                 Huutokaupassa hankittu kapasiteetti GW
                              
                              
                                 Selvityshinta Englannin puntaa / kW
                              
                              
                                 Kokonaismäärärahat huutokaupassa sidottua kapasiteettia varten (27) miljoonaa Englannin puntaa
                              
                           
                                 T-4 2014
                              
                              
                                 49,3 
                              
                              
                                 19,40 
                              
                              
                                 1 734 
                              
                           
                                 T-4 2015
                              
                              
                                 46,4 
                              
                              
                                 18,00 
                              
                              
                                 1 082 
                              
                           
                                 T-4 2016
                              
                              
                                 52,4 
                              
                              
                                 22,50 
                              
                              
                                 2 012 
                              
                           
                                 T-4 2017
                              
                              
                                 50,4 
                              
                              
                                 8,40 
                              
                              
                                 500
                              
                           
                                 T-1 2017
                              
                              
                                 5,8 
                              
                              
                                 6,00 
                              
                              
                                 35
                              
                           
                                 T-1 2019 (ehdollinen)
                              
                              
                                 3,6 
                              
                              
                                 0,77 
                              
                              
                                 3
                              
                           
                                 TA 2016
                              
                              
                                 0,8 
                              
                              
                                 27,50 
                              
                              
                                 22
                              
                           
                                 TA 2017
                              
                              
                                 0,3 
                              
                              
                                 45,00 
                              
                              
                                 14
                              
                           
               
                     (88)
                  
                  
                     Vuonna 2014 annetun sähkökapasiteettiasetuksen (muun muassa toimittajamaksut) 6 §:n 1 momentin mukaan kaikkien luvan saaneiden toimittajien on maksettava kapasiteettimarkkinoiden toimittajamaksu kapasiteettimarkkinoiden kustannusten (eli kapasiteetin tarjoajille maksettavien kapasiteettimaksujen) rahoittamiseksi seuraavan menettelyn mukaisesti:
                     
                                 a)
                              
                              
                                 Maksut profiloidaan järjestelmän kysynnän mukaan, joten kapasiteetin tarjoajat saavat suuremman osuuden maksuistaan kuukausina, joina kysyntä on suurta (eli talvella) ja pienemmän osuuden pienemmän kysynnän ajanjaksoina.
                              
                           
                                 b)
                              
                              
                                 Kolme kuukautta ennen toimitusvuoden alkua sähköntoimittajat tekevät ennusteen kysynnästään kello 16 ja kello 19 välisenä aikana kaikkina arkipäivinä marraskuun alusta helmikuun loppuun ja ilmoittavat nämä arviot selvityselimelle.
                              
                           
                                 c)
                              
                              
                                 Toimittajamaksut määräytyvät sähköntoimittajien ennustetun markkinaosuuden perusteella, ja luvan saaneilta toimittajilta peritään kuukausittaisia maksuja siten, että tämä vastaa kapasiteetin tarjoajille maksettavien maksujen profiilia. Toimittajamaksut lasketaan talvikauden arkipäivien kello 16 ja kello 19 välisen ajan kysynnän perusteella, jotta sähköntoimittajille muodostetaan kannustin vähentää asiakkaidensa sähkönkysyntää aikoina, jolloin kysyntä on tavallisesti suurimmillaan. Tällä on tarkoitus vähentää tarvittavaa kapasiteettimäärää ja näin ollen se vähentää kapasiteettimarkkinoiden kustannuksia.
                              
                           
                                 d)
                              
                              
                                 Toimittajamaksut päivitetään todellisia markkinaosuuksia koskevien tietojen perusteella, kun ne tulevat saatavilla, kuten nykyisessä tasehallinnasta ja taseselvityksistä annetun lain mukaisessa täsmäytysmenettelyssä. Tämä täsmäytysmenettely jatkuu 14 kuukauden ajan sitä mukaa, kun saadaan tarkistettuja kysyntätietoja.
                              
                           
               
                     (89)
                  
                  
                     Selvityselin laskee kaikkien osallistujien kaikki kapasiteettimarkkinoihin liittyvät maksuvirrat ja hallinnoi niitä selvityspalvelujen tarjoajan (Elexon) avustamana. Selvityselimen ja Elexonin tehtävät ja velvollisuudet hahmotellaan 2.2 jaksossa.
                  
               
                     (90)
                  
                  
                     Kapasiteettimaksut määräytyvät kunkin kapasiteetin tarjoajan kapasiteettisopimuksessa vahvistettujen määrien mukaan kutakin toimitusvuotta koskevan huutokaupan tuloksen perusteella: kapasiteettimaksut vastaavat valittujen kapasiteetin tarjoajien kapasiteettihuutokaupassa tarjoamaa kapasiteettimäärää kerrottuna selvityshinnalla.
                  
               
                     (91)
                  
                  
                     Selvityselimen saamia varoja säilytetään valtionhallinnon pankkipalvelun korottomalla pankkitilillä. Selvityselin vastaa myös niiden vakuuksien keräämisestä, säilyttämisestä ja (tarvittaessa) palauttamisesta, joita uusia voimalaitoksia rakentavat sähköntuottajat tai kysyntäpuolen jousto-operaattorit ovat asettaneet osana kutakin kapasiteettihuutokauppaa edeltävää esivalintaprosessia.
                  
               
                     (92)
                  
                  
                     Tärkeimmät rahoitusvirrat selvityselimeen ja selvityselimestä ovat seuraavat:
                     
                                 a)
                              
                              
                                 Sähköntoimittajien on maksettava selvityselimelle niin kutsuttuja ”selvityselinmaksuja” kuukausittain varainhoitovuodesta 2015/2016 lähtien. ”Selvityselinmaksu” kattaa selvityselimelle (ja sen edustajalle) kapasiteettimarkkinoiden selvitystoiminnon ylläpitämisestä aiheutuvat hallinnolliset kustannukset. Nämä maksut kerätään Yhdistyneen kuningaskunnan huhtikuusta maaliskuuhun kestävän varainhoitovuoden mukaisesti eli poiketen muiden kapasiteettimarkkinoiden maksuvirtojen aikataulusta, joka noudattaa lokakuusta syyskuuhun kestävää kapasiteettivuotta.
                              
                           
                                 b)
                              
                              
                                 Sähköntoimittajien on toimitettava luottokate ennen toimitusvuoden kunkin kuukauden alkua. Katteen on oltava 110 prosenttia sähköntoimittajan kuukausittaisesta toimittajamaksusta, ja sen tarkoituksena on varmistaa, että maksuvirtoja kapasiteetin tarjoajalle voidaan jatkaa, vaikka sähköntoimittajasta tulisi maksukyvytön.
                              
                           
                                 c)
                              
                              
                                 Sähköntoimittajien on maksettava ”kuukausittainen toimittajamaksu” selvityselimelle 24 työpäivän kuluessa toimitusvuoden kunkin kuukauden päättymisestä. Kuukausittainen toimittajamaksu on sähköntoimittajille (toimituslupiin sisältyvällä ehdolla) asetettu velvoite kapasiteettimarkkinoiden rahoittamiseksi.
                              
                           
                                 d)
                              
                              
                                 Jos kapasiteetin tarjoajat eivät täytä kapasiteettivelvoitettaan toimitusvuonna tapahtuvan stressitilanteen aikana, niiden on maksettava selvityselimelle ”seuraamusmaksu”. Se on maksettava 24 työpäivän kuluessa kyseisen kuukauden päättymisestä.
                              
                           
                                 e)
                              
                              
                                 Selvityselin maksaa kapasiteetin tarjoajille ”kapasiteettimaksuja”. Niiden määrä määritetään tarjoajien kapasiteettivelvoitteen (kapasiteettihuutokaupassa vahvistetun määrän) mukaisesti 29 päivän kuluessa toimitusvuoden kunkin kuukauden päättymisestä. Kaikki kapasiteetin tarjoajille maksettava maksut rahoitetaan toimitusluvan saaneilta sähköntoimittajilta perittävistä maksuista saatavista tuloista. Jos kapasiteetin tarjoaja ei ole maksanut seuraamusmaksuaan, sen kapasiteettimaksu pidätetään, kunnes tarvittava seuraamusmaksu on peritty. Kapasiteetin tarjoajille suoritettavissa tosiasiallisissa maksuissa otetaan huomioon velvoitteilla huutokaupan ja toimitusjakson välisenä aikana mahdollisesti käyty kauppa.
                              
                           
                                 f)
                              
                              
                                 Mikäli kapasiteetin tarjoajat toimittavat toimitusvuonna tapahtuvan stressitilanteen aikana velvoitettaan enemmän kapasiteettia, selvityselin maksaa ”velvoitteen ylittämisestä maksettavan maksun”. Kullekin tarjoajalle velvoitteen ylittämisestä maksettavat maksut lasketaan kapasiteettivuoden lopussa ja maksetaan seuraamusmaksuina vuoden kuluessa kerätyillä varoilla. Tämä ei lisää kapasiteettimaksujen kokonaismäärää tiettynä vuonna, sillä velvoitteen ylittämisestä maksettavat maksut tasapainottavat kapasiteetin toimittamatta jättämisestä kerätyt seuraamusmaksut.
                              
                           
                                 g)
                              
                              
                                 Tarvittaessa selvityselin palauttaa sähköntoimittajille seuraamusmaksujen jäännöksen. Tämä on se tulomäärä, joka jää jäljelle, kun vuoden aikana kertyneet velvoitteen ylittämisestä maksettavat maksut on maksettu.
                              
                           
               2.8   Yhdistyneen kuningaskunnan tuotannon riittävyys
         
         2.8.1   Yhdistyneen kuningaskunnan sähkömarkkinat
         
         
                     (93)
                  
                  
                     Yhdistynyt kuningaskunta otti 1 päivänä huhtikuuta 2005 Isossa-Britanniassa käyttöön tukkutason sähkökauppaa ja sähkönsiirtoa koskevat järjestelyt (British Electricity Trading and Transmission Arrangements, BETTA). BETTA-järjestelyt perustuvat sähkön tuottajien, toimittajien, asiakkaiden ja myyjien kahdenväliseen kaupankäyntiin, ja osallistujat määrittelevät ajojärjestyksen itse sen sijaan, että se määriteltäisiin keskitetysti.
                  
               
                     (94)
                  
                  
                     BETTA-järjestelyjen mukaan sähkösopimukset tehdään termiini- ja futuurimarkkinoilla useista vuosista aina 24 tuntiin ennen kutakin puolen tunnin toimitusjaksoa. Lyhytaikaisen kaupan sähköpörssit ja energian välittäjät antavat osallistujille mahdollisuuden hienosäätää sopimusasemaansa 1–24 tuntia ennen toimitusta. Kaikki kaupat ovat kahdenvälisiä, ja ne selvitetään sähköpörssissä rekisteröityyn tai kahdenvälisesti tai välittäjän avulla sovittuun hintaan.
                  
               
                     (95)
                  
                  
                     BETTA-järjestelyjen mukaan sähkön tukkuhinnalla palkitaan sähköntuottajia niiden tarjoamasta sähköstä ja kapasiteetista ja sijoittajien on tehtävä sijoituspäätöksensä sen perusteella, odottavatko he saavansa sijoituskustannukset takaisin myymällä sähköä sähkön tukkumarkkinoilla.
                  
               
                     (96)
                  
                  
                     Lähempänä toimitusta järjestelmässä on tasehallintamekanismi, jolla verkonhaltija hyväksyy ja tekee sähkötarjouksia lähes reaaliaikaisesti. Tämän avulla verkonhaltija voi tasapainottaa tarjonnan ja kysynnän. Sulkeutumisajankohtana, yksi tunti ennen kutakin puolen tunnin toimitusjaksoa, sähköntuottajien on ilmoitettava verkonhaltijalle energiamäärä, joka niiden on sopimuksen perusteella toimitettava, sekä kunkin voimalaitoksen odotettu tuotos. Sähköntoimittajien (vähittäismyyjien) on ilmoitettava määrä, joka niiden on sopimuksen mukaan ostettava, ja tämän pitäisi olla se määrä, jonka ne odottavat asiakkaidensa kuluttavan. Lopuksi taseselvitysmenettelyllä suoritetaan maksuja niille markkinatoimijoille tai peritään niiltä markkinatoimijoilta, joiden sopimusten mukaiset asemat eivät vastaa niiden todellista mitattua sähkön tuotantoa tai kulutusta. Sillä selvitetään myös muut järjestelmän tasehallinnan kustannukset. Osallistujien on maksettava suhteellisen rankaiseva ”tasepoikkeamamaksu”, jos niiden sopimuksen mukaiset asemat eivät vastaa niiden todellista kulutusta tai tuotantoa. Näin ollen taseselvitys tai tasepoikkeamamaksu kannustavat osallistujia auttamaan järjestelmän reaaliaikaisessa tasapainottamisessa.
                  
               
                     (97)
                  
                  
                     Vuoden 2017 joulukuun lopussa Yhdistyneessä kuningaskunnassa oli yhteensä 81,3 gigawattia sähköntuotantokapasiteettia. Lisäksi Yhdistyneellä kuningaskunnalla oli neljä rajayhdysjohtoa, joiden avulla voitiin käydä kauppaa Euroopan kanssa: Englannin ja Ranskan välinen rajayhdysjohto (kapasiteetti 2 gigawattia), Englannin ja Alankomaiden välinen rajayhdysjohto (kapasiteetti 1 gigawatti), Pohjois-Irlannin ja Irlannin välinen rajayhdysjohto (kapasiteetti 0,6 gigawattia) sekä Walesin ja Irlannin välinen rajayhdysjohto (kapasiteetti 0,5 gigawattia) (28). Englannin ja Belgian välinen NEMO-rajayhdysjohto (1 gigawatti) otettiin käyttöön 31 päivänä tammikuuta 2019.
                  
               2.8.2   Tuotannon riittävyyteen liittyvät ongelmat
         
         
                     (98)
                  
                  
                     Luotettavuusstandardi ilmaistaan tehovajeen odotusarvona (LOLE). Standardi asetetaan määrittämällä sellaisten tuntien keskimääräinen määrä vuodessa, joina tarjonnan ei odoteta tavallisena vuonna vastaavan kysyntää. Tehovajeen odotusarvo on sellaisten tuntien vuosittainen määrä, joina on pitkällä aikavälillä tilastollisesti odotettavissa, ettei tarjonta riitä vastaamaan kysyntää. Tämä on todennäköisyyteen perustuva lähestymistapa – toisin sanoen tuntien todellinen määrä riippuu kunkin vuoden olosuhteista, kuten siitä, kuinka kylmä talvi on, onko poikkeuksellisen moni voimalaitos pois toiminnasta tiettynä ajankohtana, mikä on tuulivoiman tuotannon nettoteho huippukuormituksen aikana sekä kaikista muista sähkön tarjonnan ja kysynnän tasapainoon vaikuttavista tekijöistä. Tätä mittaria tulkittaessa on kuitenkin tärkeää huomata, että tietty tehovajeen taso ei merkitse vastaavaa määrää sähkökatkoksia; useimmissa tapauksissa tehovajeesta selviydytään ilman kuluttajiin kohdistuvia huomattavia vaikutuksia. Yhdistyneen kuningaskunta on määrittänyt kriittiseksi tasoksi tehovajeen odotusarvon, joka on yli kolme tuntia.
                  
               
                     (99)
                  
                  
                     Ilmoituksessa hallitus huomautti, että valittuun mallinnustapaan katsomatta sähkön toimitusvarmuuden tulevaisuudennäkymiä on vaikea ennustaa täysin varmasti, koska ne ovat herkkiä keskeisille oletuksille, joita ovat muun muassa sähkön kysyntä, vetäytymispäätökset, uusi rakennettava kapasiteetti, rajayhdysjohtojen panos sekä eri teknologioiden käytettävyysasteet.
                  
               
                     (100)
                  
                  
                     Kun toimenpiteestä ilmoitettiin vuonna 2014, Yhdistynyt kuningaskunta totesi, että Ofgemin vuonna 2013 tekemässä sähkökapasiteetin arvioinnissa tehovajeen odotusarvon osoitettiin nousevan jopa 9 tuntiin vuonna 2015/2016 (joskin siinä huomautettiin, että vaikutus oli vähäinen siinä tapauksessa, että perinteisen tuotannon käytettävyysaste on korkea), laskevan tämän jälkeen, mutta nousevan jälleen vuonna 2018/2019. Tuolloin Yhdistynyt kuningaskunta katsoi, että skenaarioiden vaihtelu osoitti vaihteluvälin yläpään nousemisen yli 3 tuntiin vuonna 2018/2019 olevan epävarmaa, mikä Yhdistyneen kuningaskunnan mukaan muodosti vahvan perusteen toimenpiteelle. Ofgemin viiteskenaariossa oletettiin nettoviennin talvikaudella olevan 0,75 gigawattia.
                     
                        Kaavio 4
                     
                     
                        Yhdistyneen kuningaskunnan ilmoituksessa vuonna 2014 ilmoitettu tehovajeen odotusarvo ja luotettavuus
                     
                     
                                 
                                    Lähde:
                                 
                              
                              Ofgem, Yhdistyneen kuningaskunnan energia- ja ilmastonmuutosministeriön analyysi
                           
               
                     (101)
                  
                  
                     Yhdistynyt kuningaskunta totesi myös, että myös sen energia- ja ilmastonmuutosministeriö (DECC) oli suorittanut simulaatioita tuotantoon vuoteen 2030 mennessä tehtävistä investoinneista. DECC:n perusskenaariossa, jossa kapasiteettimarkkinoita ei ole, esitettiin samanlainen kehitys vuoteen 2016/2017 asti kuin Ofgemin analyysissa. Vuoden 2016/2017 jälkeen DECC:n perusskenaariossa kapasiteettimarginaalit pienenivät 2020-luvun alkupuolelle asti. DECC:n mallinnuksessa oletettiin, että rajayhdysjohdoista saadaan vuoteen 2030 mennessä 2,9 gigawattia lisää kapasiteettia nettoarvona (eli koko rajayhdysjohtokapasiteetti yhteen laskettuna) eikä huippukysynnän aikoina tuoda eikä viedä energiaa.
                     
                        Kaavio 5
                     
                     
                        Yhdistyneen kuningaskunnan ilmoituksessa vuonna 2014 toimitetut alennettuja kapasiteettimarginaaleja koskevat pitkän aikavälin arviot
                     
                     
                                 
                                    Lähde:
                                 
                              
                              Ofgem 2013, Yhdistyneen kuningaskunnan energia- ja ilmastonmuutosministeriön analyysi 2013
                           
               
                     (102)
                  
                  
                     Yhdistynyt kuningaskunta arvioi, että Yhdistyneen kuningaskunnan hallituksen suorittama analyysi sekä National Gridin toimittama erillinen analyysi osoittavat kapasiteettimarkkinoiden jatkuvan tarpeen, jotta voidaan varmistaa, että 3 tunnin tehovajeen odotusarvon luotettavuusstandardia noudatetaan. Jos kapasiteettimarkkinat jätetään mallinnuksesta pois, luotettavuusstandardia rikotaan jokaisena mallinnukseen sisältyvänä vuonna.
                  
               
                     (103)
                  
                  
                     NG laatii viisivuotisen sähkömarkkinoiden uudistusta koskevan perusskenaarion osana tulevia energiaskenaarioita (Future Energy Scenarios) (29) arvioidakseen kapasiteettimarkkinahuutokaupoilla hankittavan kapasiteetin määrää. Joulukuussa 2018 NG laati tarkistetut oletukset arvioidakseen perusskenaarioon kohdistuvia mahdollisia vaikutuksia siinä tapauksessa, että Yhdistyneessä kuningaskunnassa ei olisi kapasiteettimarkkinoita. NG:n arvion mukaan tehovajeen odotusarvo vaihtelisi kolmesta seitsemään tuntiin vuosien 2019/2020 ja 2023/2024 välillä ilman kapasiteettimarkkinoita.
                  
               
                     (104)
                  
                  
                     Yhdistyneen kuningaskunnan liiketoiminnan, energian ja teollisen strategian ministeriö (BEIS) suoritti National Gridistä riippumattoman analyysin, jossa se käytti National Gridin viimeisimmässä sähkökapasiteettiselvityksessä (vuodelta 2018) annettuja suosituksia yhdessä BEIS:n kaupallisten tietojen ja BEIS:n voimalaitosten taloutta koskevan arvioinnin kanssa. Tämän analyysin mukaan tehovajeen odotusarvon vaihteluväli ylittää 3 tunnin luotettavuusstandardin kaikkina vuosina vuoteen 2030 asti (tehovajeen odotusarvo on 3–345 tuntia vuosien 2019/2020 ja 2029/2030 välillä).
                  
               2.8.3   Tuotannon riittävyyteen liittyvien ongelmien syyt
         
         
                     (105)
                  
                  
                     Yhdistynyt kuningaskunta esittää huomautuksissaan, että kaksi merkittävää markkinoiden toimintapuutetta selittävät edellisessä jaksossa kuvaillun tuotannon riittävyyttä koskevan ongelman.
                  
               
                     (106)
                  
                  
                     Ensimmäinen markkinoiden toimintapuute on se, että luotettavuus on julkishyödyke. Asiakkaat eivät voi valita toivottua luotettavuustasoaan, koska verkonhaltija ei voi valikoivasti kytkeä heitä irti verkosta eivätkä kuluttajat reagoi tukkuhinnan reaaliaikaisiin muutoksiin. Näin ollen on odotettavissa, että kapasiteetin tarjoajat eivät tarjoa sosiaalisesti parasta luotettavuustasoa ilman toimenpidettä. Tämä saattaa myös aiheuttaa suuria yhteiskunnallisia kustannuksia sähköntoimitusten epäluotettavuuden tuloksena. Ne ovat ulkoisia kustannuksia, ellei niitä peritä sähköntuottajilta.
                  
               
                     (107)
                  
                  
                     Toinen markkinoiden toimintapuute on niin kutsuttu missing money -rahoitusongelma. Käsite on määritelty ja kuvailtu tieteellisessä kirjallisuudessa, ja se vaikuttaa pelkän energian markkinoihin (30). Teoriassa se, että kuluttajat eivät pysty valitsemaan haluamaansa luotettavuustasoa, voitaisiin ratkaista pelkän energian markkinoilla sallimalla hintojen nousta tasolle, joka vastaa tehovajeen keskimääräistä arvoa, eli hintatasolle, jota kuluttajat eivät enää olisi valmiita maksamaan energiasta, sekä sallimalla sähköntuottajien saada niukkuusvuokria. Käytännössä pelkän energian markkinat eivät kuitenkaan ehkä lähetä oikeita markkinasignaaleja optimaalisen toimitusvarmuuden varmistamiseksi ja sen mahdollistamiseksi, että sijoittajat saavat hankerahoitusta uuden kapasiteetin rakentamiseksi. Tämä tarkoittaa sitä, että pelkillä energiamarkkinoiden tuloilla ei ehkä saada aikaan riittäviä kapasiteetti-investointeja missing money -ongelman vuoksi. Syyt siihen, miksi näin voi käydä, ovat kahtalaisia:
                     
                                 a)
                              
                              
                                 Hinnat eivät pysty heijastamaan niukkuutta: Nykyiset energian tukkuhinnat eivät nouse riittävän korkeiksi heijastaakseen lisäkapasiteetin arvoa niukkuuden aikoina. Tämä johtuu siitä, että taseselvitysmekanismissa sellaisilta sähköntuottajilta perittävät maksut (tasepoikkeamamaksut), joilla on tasepoikkeamia, eivät vastaa verkonhaltijan toteuttamien tasaustoimien (kuten jännitteen alentamisen) kustannuksia.
                              
                           
                                 b)
                              
                              
                                 Hintojen nousu on epävarmaa silloinkin, kun ne voivat nousta: Aikoina, joina energiamarkkinoiden tukkutason hintojen pitäisi olla huipputasolla, sijoittajat ovat huolissaan siitä, että hallitus/markkinavalvontaviranomainen ryhtyy toimiin havaitun markkinavoiman väärinkäytön vuoksi esimerkiksi ottamalla käyttöön enimmäishinnan. Ne ovat huolissaan myös siitä, että hinnat eivät yksinkertaisesti nouse esimerkiksi siinä tapauksessa, että tuulivoimakapasiteetin tehokkuus on odotettua parempi, mikä vähentää mahdollisuuksia ajaa kalliimpaa kysynnän mukaan säädettävää kapasiteettia.
                              
                           
               
                     (108)
                  
                  
                     Yhdistyneen kuningaskunnan mukaan missing money -ongelma ei ole teoreettinen ongelma. Historiallisesti Yhdistyneen kuningaskunnan tasepoikkeamahinnat eivät ole olleet yli 938 Englannin puntaa megawattitunnilta. Yhdistynyt kuningaskunta väittää, että Yhdistyneen kuningaskunnan markkinoiden viimeaikaisista niukkuustilanteista saatu näyttö viittaa myös siihen, että hinnat eivät ole nousseet odotetuille tasoille. Yhdistyneen kuningaskunnan hallitus ja Ofgem teettivät riippumattoman tutkimuksen, jossa arvioitiin toimittamatta jääneen sähkön arvo ja jonka päätelmien mukaan huippukuormituksen aikana tapahtuvien irtikytkeytymisten ehkäisemisen keskimääräinen arvo kuluttajille on noin 17 000 Englannin puntaa megawattitunnilta (31).
                  
               
                     (109)
                  
                  
                     Yhdistyneen kuningaskunnan mukaan suunnitelmat sulkea hyvin nopeasti nykyistä kapasiteettia pahentavat lyhyellä ja keskipitkällä aikavälillä markkinoiden toimintapuutteita: NG:n keskeisen skenaarion mukaan jopa 8 gigawattia vuonna 2018/2019 käytettävissä olevista hiili- ja kaasuvoimalaitoksista saatettaisiin sulkea vuonna 2019/2020, ellei kapasiteettimarkkinoiden tuloja olisi saatavilla.
                  
               2.8.4   Lisätoimenpiteet tuotannon riittävyyden varmistamiseksi
         
         
                     (110)
                  
                  
                     Ilmoitetun toimenpiteen lisäksi Yhdistynyt kuningaskunta on toteuttanut ja toteuttaa yhä Ison-Britannian sähkömarkkinoilla useita toimia, jotka voisivat auttaa ratkaisemaan edellisessä jaksossa luetellut markkinoiden toimintapuutteet. Jäljempänä luetellaan Yhdistyneen kuningaskunnan ilmoituksessa esitetyt kolme pääaloitetta.
                  
               
                     (111)
                  
                  
                     Ensimmäisellä Yhdistyneen kuningaskunnan mainitsemalla toimenpiteellä pyrittiin vähentämään sähkön kokonaistarvetta ja lisäämään kulutuskysynnän joustavuutta. Yhdistynyt kuningaskunta totesi toteuttavansa toimia sähkön kokonaistarpeen vähentämiseksi esimerkiksi Green Deal- ja Energy Company Obligation -aloitteilla. Lisäksi Yhdistynyt kuningaskunta pyrkii edistämään kysynnän vähentämistä sekä kestävästi (mitä hallitus kutsuu sähkön kysynnän vähentämiseksi) että lyhyellä aikavälillä esimerkiksi huipuntasauksen/-siirron avulla (tätä hallitus kutsuu kysyntäjoustoksi). Yhdistynyt kuningaskunta on erityisesti sitoutunut varmistamaan, että maan kaikille kotitalouksille ja pienyrityksille tarjotaan älykäs mittari vuoden 2020 loppuun mennessä (32). Älykkäät mittarit mahdollistavat käyttöaikahinnoittelun, jossa energian hinnat ovat alhaisemmat matalan kuormituksen aikoina. Green Energy otti käyttöön Yhdistyneen kuningaskunnan ensimmäisen staattisen käyttöaikahinnan vuoden 2017 alussa ja tarjosi älykkäitä mittareita käyttäville asiakkailleen sähköä paljon halvemmalla arkipäivinä yöaikaan. Tässä ei kuitenkaan oteta huomioon todellisia tukkukustannuksia, joiden avulla kuluttajat voisivat reagoida reaaliajassa (33). Lisäksi Yhdistyneen kuningaskunnan hallitus ja Ofgem julkaisivat aiemman työn ja kannanottopyynnön perusteella heinäkuussa 2017 älykkäitä järjestelmiä ja joustavuutta koskevan suunnitelman (34) Tässä suunnitelmassa hahmotellaan Yhdistyneen kuningaskunnan lähestymistavan perustana olevat periaatteet älykkääseen ja joustavaan järjestelmään siirtymisen mahdollistamiseksi ja esitetään 29 toimea hallitukselle, Ofgemille ja/tai energia-alalle.
                  
               
                     (112)
                  
                  
                     Toinen toimenpide on tasepoikkeamamaksuja koskevien järjestelyjen uudistus. Tasepoikkeamahinnat muodostavat markkinaosapuolille kannustimia varmistaa, että niiden myymät tai kuluttamat sähkömäärät vastaavat määriä, joista ne ovat tehneet sopimuksen. Yhdistynyt kuningaskunta väittää, että markkinoiden toimintatavan uudistus auttoi varmistamaan toimitusvarmuuden.
                  
               
                     (113)
                  
                  
                     Ofgem käynnisti vuonna 2012 sähkön tasehallintaa koskevan merkittävän uudelleentarkastelun (Electricity Balancing Significant Code Review, EBSCR) (35) puuttuakseen useisiin pitkäaikaisin huolenaiheisiin tasepoikkeamahintoja hillinneistä tekijöistä. Ofgem hyväksyi ja julkaisi lopullisen toimintapoliittisen päätöksensä toukokuussa 2014 (36). Toteutetut tasepoikkeamamaksujärjestelyjä koskevat uudistukset ovat seuraavat:
                     
                                 a)
                              
                              
                                 Tasepoikkeamahinnoista on tehtyä ”marginaalisia” laskemalla ne kalleimman toimen mukaan, jonka verkonhaltija on toteuttanut järjestelmän tasapainottamiseksi. Tämä toteutettiin vaiheittain, ja ensimmäisessä vaiheessa hinnat laskettiin käyttämällä verkonhaltijan marraskuussa 2015 toteuttamien toimien kalleimpien 50 megawattitunnin (eikä 500 megawattitunnin) keskiarvoa. Marraskuusta 2018 lähtien hinnat on laskettu kalleimman 1 megawattitunnin perusteella.
                              
                           
                                 b)
                              
                              
                                 Irtikytkeytymisten ja jännitteen alentamisen kustannukset on sisällytetty tasepoikkeamahintalaskelmiin kuluttajille toimittamatta jääneen sähkön arvon perusteella. Nämä kustannukset otettiin käyttöön vaiheittain, ja ne olivat 3 000 Englannin puntaa megawattitunnilta marraskuusta 2015 lähtien ja 6 000 Englannin puntaa megawattitunnilta marraskuusta 2018 lähtien.
                              
                           
                                 c)
                              
                              
                                 Tehoreservin kustannusten hinnoittelua on parannettu ottamalla huomioon tehoreservin arvo kuluttajille systeemin stressitilanteissa. Tätä varten otettiin käyttöön reservikapasiteetin niukkuushinnoittelu, jossa tehoreservi hinnoitellaan sitä käytettäessä järjestelmässä vallitsevan niukkuuden perusteella (37).
                              
                           
                                 d)
                              
                              
                                 Järjestelyjen yksinkertaistamiseksi ja erityisesti pienempien osapuolien tasepoikkeamakustannusten pienentämiseksi on aloitettu siirtyminen kullakin selvitysjaksolla sovellettavaan yhtenäiseen tasepoikkeamahintaan.
                              
                           
               
                     (114)
                  
                  
                     Ofgem on julkaissut arvion EBSCR-tarkistuksen ensimmäisestä vaiheesta (38). Ensimmäisen vaiheen toteutuksen jälkeen keskimääräinen tasepoikkeamahinta on laskenut. Suurin osa tasepoikkeamahinnoista on nyt 20–30 Englannin puntaa megawattitunnilta eikä 30–40 Englannin puntaa megawattitunnilta, kuten aiemmin havaittiin. Tasepoikkeamahinnan vaihtelu on kuitenkin lisääntynyt. Suurin hinta uudistusta edeltäneiden kahden vuoden aikana oli 429,10 Englannin puntaa megawattitunnilta, mutta uudistuksen jälkeen se oli 1 528,72 Englannin puntaa megawattitunnilta.
                  
               
                     (115)
                  
                  
                     Yhdistyneen kuningaskunnan hallitus katsoo, että kapasiteettimarkkinoilla ja tasepoikkeamamaksujärjestelyjen uudistuksella on erilliset mutta toisiaan täydentävät roolit pyrittäessä varmistamaan sähkön toimitusvarmuus. On parempi jatkaa kapasiteettimarkkinoita sekä tasepoikkeamamaksujärjestelyjen uudistuksen tukemista sen sijaan, että turvauduttaisiin vain tasepoikkeamamaksujen uudistukseen, seuraavista syistä:
                     
                                 a)
                              
                              
                                 Vaikka tasepoikkeamamaksujen uudistus vahvistanee energiamarkkinoiden investointikannustimia pitkällä aikavälillä, sillä odotetaan olevan rajallisempi vaikutus investointien kokonaistasoon lyhyellä ja keskipitkällä aikavälillä (39). Tämä johtuu siitä, että tuottajat myyvät lähes kaiken energiansa futuurimarkkinoilla. Ajan mittaan tasepoikkeamamaksujen uudistus kuitenkin johtaa hintojen nousuun futuurimarkkinoilla, kun tuottajat käyttävät hyväkseen futuurimarkkinoiden ja tasehallintamekanismin hinnan välisiä keinottelumahdollisuuksia.
                              
                           
                                 b)
                              
                              
                                 Tasepoikkeamamaksujen uudistuksella ei voida puuttua lämpökapasiteetti-investointien riskialttiuden lisääntymiseen, kun sähköala irtautuu hiilestä: lämpökapasiteettia käytetään yhä enemmän varakapasiteettina, ja sen on katettava kiinteät kustannuksensa perimällä korkeita hintoja silloin harvoin, kun esiintyy niukkuutta ja syntyy hintapiikkejä.
                              
                           
                                 c)
                              
                              
                                 Käytännössä investoinnit saattavat olla riippuvaisia likvideistä markkinoista, joilla käydään kauppaa ”luotettavuusoptioilla” reaaliaikaiseen hintaan – jolloin toimittajat maksavat tuottajille kiinteän hinnan vastikkeena optiosta ostaa energiaa toteutushintaan. Ofgemin tasepoikkeamamaksujärjestelyjen uudistuksella tuskin luodaan tällaisia markkinoita, koska nykyisten tasepoikkeamamaksu-uudistusten jälkeenkin markkinat säilyvät näennäismarkkinoina, joilla tasepoikkeamamaksut määritetään monimutkaisilla hallintomenettelyillä, mutta ne voisivat kehittyä, jos otetaan käyttöön sähkön tasehallintamarkkinat, jotka voivat toimia optiokaupan viitemarkkinoina (40).
                              
                           
                                 d)
                              
                              
                                 On epäselvää, luottavatko sijoittajat mahdollisten uusien järjestelyjen säilymiseen. Tämä johtuu siitä, että jos hintojen sallitaan nousta hyvin korkeiksi, valvontaviranomaisen on yhä vaikeampaa arvioida, ovatko hyvin korkeat hinnat markkinoiden tehokasta toimintaa vai keinottelua. Tämä tarkoittaa, että sähköntuottajat saattavat olla haluttomia tarjoamaan energiaa korkeaan hintaan (koska ne pelkäävät joutuvansa markkinoiden väärinkäyttöä koskevan tutkimuksen kohteeksi) tai ne saattavat odottaa tulevaisuudessa toteutettavaa julkista toimenpidettä tiheämpien hintahuippujen hillitsemiseksi.
                              
                           
                                 e)
                              
                              
                                 Mikäli tasepoikkeamamaksujen uudistukset toteutetaan ja niillä onnistutaan ratkaisemaan markkinoiden toimintapuutteita, korkeammat tasepoikkeamahinnat voivat vähentää kapasiteettimarkkinoiden hankittavan kapasiteetin kustannuksia, jolloin kapasiteetista maksettavan hinnan pitäisi laskea nollaan huutokaupassa.
                              
                           
                                 f)
                              
                              
                                 Vaikka tasepoikkeamamaksujen uudistus voisi toteuduttuaan johtaa korkeampiin hintoihin niukkuuden aikoina, niukkuustilanteisiin luontaisesti liittyvä suuri epävarmuus tekee pelkästään korkeisiin niukkuusvuokriin turvautumisesta riskialttiin strategian suuriin uudisrakennushankkeisiin investoiville sijoittajille. Kapasiteettimarkkinat tarjoavat uudisrakennushankkeiden osalta vakaat ja säännölliset maksut jopa 15 vuoden ajaksi, mikä vähentää sijoittajien riskejä ja edistää investointeja uuteen ja nykyiseen kapasiteettiin.
                              
                           
               
                     (116)
                  
                  
                     Kolmas Yhdistyneen kuningaskunnan mainitsema toimenpide on energian sisämarkkinoiden toteuttaminen ja yhteenliitäntöjen lisäämisen tukeminen. Yhdistynyt kuningaskunta on saattanut kolmannen energiapaketin osaksi kansallista lainsäädäntöään, ja se ilmoitti osallistuvansa verkkosääntöjen kehittämiseen. Erityisesti markkinoihin liittyvillä EU:n verkkosäännöillä, joilla yhdenmukaistetaan aikavälit, joina kapasiteettia jaetaan ja myydään, otetaan käyttöön vakiomuotoiset markkinasäännöt kaikkialla Euroopassa ja edistetään kilpailukykyisten yleiseurooppalaisten energiamarkkinoiden toteutusta. Yhdistyneen kuningaskunnan mukaan nämä muutokset saattavat parantaa rajayhdysjohtoihin tehtävien investointien perusteita varojen tehokkaamman käytön avulla. Yhdistynyt kuningaskunta huomautti myös, että Isossa-Britanniassa yhteenliitäntäaste on noussut neljästä prosentista vuonna 2014 kuuteen prosenttiin kaikesta asennetusta kapasiteetista vuonna 2019 varsinkin 31 päivänä tammikuuta 2019 käyttöön otetun NEMO-rajayhdysjohdon ansiosta, ja se voi nousta yhdeksään prosenttiin vuoteen 2021 mennessä (41).
                  
               
                     (117)
                  
                  
                     Yhdistynyt kuningaskunta ilmoitti myös, että se osallistui aktiivisesti EU:n prosessiin, jossa yksilöidään kahden vuoden välein ensisijaisia rajat ylittäviä hankkeita Euroopan laajuisia energiaverkkoja koskevan asetuksen mukaisesti. Nämä ensisijaiset hankkeet saavat ”yhteistä etua koskevien hankkeiden” aseman, jonka perusteella ne voivat hyötyä mahdollisesti nopeammista suunnittelu- ja lupamenettelyistä, mahdollisista sääntelyyn liittyvistä kannustimista sekä mahdollisesta Verkkojen Eurooppa -välineestä myönnettävästä rahoitustuesta.
                  
               
                     (118)
                  
                  
                     Ofgemin yhdennettyä siirron suunnittelua ja sääntelyä koskeva hanke (Integrated Transmission Planning and Regulation, ITPR) saatiin päätökseen vuonna 2015 (42). Sillä perustettiin verkkoa koskevien vaihtoehtojen arviointiprosessi (Network Options Assessment, NOA), johon liittyy vuotuisten NOA-raporttien julkaiseminen. Verkonhaltijan analyysi antaa parempia tietoja rajayhdysjohtojen kehittäjille muun muassa paikoista, joihin uutta rajayhdysjohtokapasiteettia on helpointa rakentaa. Uuteen tehtävään sisältyy myös rajayhdysjohtojen haltijoiden erityisten ehdotusten käsittely ja niitä koskevien vaikutustenarviointien toimittaminen Ofgemille.
                  
               2.9   Kesto
         
         
                     (119)
                  
                  
                     Vuoden 2013 energialaissa ei säädetä kapasiteettimarkkinoille päättymispäivää. Valtiontukihyväksyntä on kuitenkin voimassa 10 vuotta (43) siitä päivämäärästä, kun toimenpide toteutettiin ensimmäisen kerran vuonna 2014 (44).
                  
               2.10   Menettelyn aloittamisen syyt
         
         
                     (120)
                  
                  
                     Vaikka Yhdistyneen kuningaskunnan viranomaiset ilmoittivat kapasiteettimarkkinoista ennen toimenpiteen toteuttamista, unionin yleinen tuomioistuin kumosi vuonna 2014 tehdyn päätöksen järjestelmän hyväksymisestä. Kun otetaan huomioon unionin yleisen tuomioistuimen tuomio, jolla kumotaan vuonna 2014 tehty päätös, kyseisen tuen täytäntöönpanoa unionin yleisen tuomioistuimen tuomioon asti on pidettävä sääntöjenvastaisena (45).
                  
               
                     (121)
                  
                  
                     Komissio on arvioinut valtiontuen sääntöjenvastaisuuden arvioinnissa sovellettavien sääntöjen määräytymistä koskevan komission ilmoituksen (46) mukaisesti toimenpiteiden soveltuvuutta sisämarkkinoille joulukuusta 2014 marraskuuhun 2018 ja tulevaisuudessa ympäristö- ja energiatukea koskevien suuntaviivojen, jäljempänä ’suuntaviivat’, 3.9 kohdan perusteella (47), joissa vahvistetaan riittävän sähköntuotannon edistämiseksi myönnettävän tuen erityiset edellytykset. Näitä edellytyksiä on sovellettu 1 päivästä heinäkuuta 2014 lähtien.
                  
               
                     (122)
                  
                  
                     Menettely uuden päätöksen antamiseksi voidaan aloittaa uudelleen juuri siitä ajankohdasta, jolloin sääntöjenvastaisuus tapahtui (48).
                  
               
                     (123)
                  
                  
                     Unionin yleisen tuomioistuimen tuomion päätelmien valossa, joiden mukaan komissiolla olisi pitänyt olla epäilyjä toimenpiteen tiettyjen seikkojen soveltuvuudesta sisämarkkinoille, komissio päätti aloittaa muodollisen tutkintamenettelyn.
                  
               
                     (124)
                  
                  
                     Käytettävissä olleiden tietojen ja aloittamispäätöksessä kuvailtujen seikkojen perusteella komissio pyysi selvennyksiä ja kommentteja erityisesti seuraavista seikoista:
                     
                                 a)
                              
                              
                                 Toimenpiteen tarkoituksenmukaisuus:
                                 
                                             (1)
                                          
                                          
                                             oliko toimenpide riittävän avoin kaikille asianomaisille kapasiteetin tarjoajille, erityisesti kysyntäpuolen jousto-operaattoreille, ottaen huomioon sopimusten voimassaoloaikojen erot, rajalliset takeet T-1-huutokauppoihin varatun kapasiteetin määrästä sekä osallistumisen vähimmäistaso;
                                          
                                       
                                             (2)
                                          
                                          
                                             pitäisikö rajayhdysjohtokapasiteetin osallistumista edelleen rajoittaa käyttämällä rajayhdysjohtolähtöistä mallia.
                                          
                                       
                           
                                 b)
                              
                              
                                 Toimenpiteen oikeasuhteisuus:
                                 
                                             (1)
                                          
                                          
                                             oliko toimenpide oikeasuhteinen, kun otetaan huomioon kysyntäpuolen jousto-operaattoreiden kohtelussa mahdollisesti olevat syrjivät erot verrattuna voimalaitoksiin sopimusten pituuden osalta;
                                          
                                       
                                             (2)
                                          
                                          
                                             oliko kustannusten kattamisessa sovellettu menetelmä sellainen, että sillä ei pystytty riittävästi kannustamaan kuluttajia vähentämään kulutustaan kysyntähuippujen aikana ja eikä siten rajoittamaan tuen kokonaismäärää välttämättömään vähimmäismäärään.
                                          
                                       
                           
                                 c)
                              
                              
                                 Kilpailuun ja kauppaan kohdistuvien kielteisten vaikutusten välttäminen:
                                 
                                             (1)
                                          
                                          
                                             vältettiinkö toimenpiteellä tällaiset kielteiset vaikutukset, ottaen huomioon, että pitkäaikaiset sopimukset oli varattu tuotantoyksiköille, mikä rajoitti toimenpiteen avoimuutta, ja että ulkomaisen kapasiteetin suora osallistuminen ei ollut tuolloin sallittua Ison-Britannian kapasiteettimekanismissa.
                                          
                                       
                           
               3.   ASIANOMAISTEN OSAPUOLTEN ESITTÄMÄT HUOMAUTUKSET
         
         
                     (125)
                  
                  
                     Tässä jaksossa esitetään tiivistelmä komission kuulemisen aikana 35 asianomaiselta osapuolelta saamat huomautukset, erityisesti energia-alalla toimivilta sidosryhmiltä (kuten perinteistä tuotantoa harjoittavilta yrityksiltä, rajayhdysjohtojen haltijoilta, uusiutuvan energian tuottajilta ja kysyntäpuolen jousto-operaattoreilta sekä toimialajärjestöiltä), Ofgemiltä ja National Gridiltä saadut huomautukset.
                  
               3.1   Yhteisen edun mukainen tavoite ja toimenpiteen tarpeellisuus
         
         
                     (126)
                  
                  
                     Vaikka komissio ei aloittamispäätöksessä käsitellyt nimenomaisesti yhteisen edun mukaista tavoitetta ja toimenpiteen tarpeellisuutta, eräät asianomaiset osapuolet esittivät huomautuksia erityisesti näistä kysymyksistä. Useimmat niistä kannattivat tavoitetta ja toimenpiteen tarpeellisuutta. Jotkin osapuolet olivat samaa mieltä komission aloittamispäätöksessä esittämän alustavan päätelmän kanssa, kun taas toiset
                     
                                 a)
                              
                              
                                 lainasivat Sähkö-ENTSOn, Yhdistyneen kuningaskunnan hallituksen, National Gridin ja kolmansien osapuolten analyyseja, jotka osoittavat, että ilman kapasiteettimarkkinoita Yhdistyneen kuningaskunnan luotettavuusstandardia ei pystyttäisi noudattamaan;
                              
                           
                                 b)
                              
                              
                                 totesivat, että energiamarkkinoiden viimeaikaisen kehityksenkin (esimerkiksi älykkäiden mittarien käyttöönotto) valossa kapasiteettimarkkinat ovat tarpeelliset; tai
                              
                           
                                 c)
                              
                              
                                 kertoivat, että kapasiteettimarkkinat muodostavat tärkeän signaalin, joka tukee investointeja uuteen kapasiteettiin ja nykyisen kapasiteetin ylläpitoon.
                              
                           
               
                     (127)
                  
                  
                     Kysyntäjouston roolin ja potentiaalin osalta eräät asianomaiset osapuolet mainitsivat huutokauppoihin osallistuvan kysyntäjoustokapasiteetin määrän kasvun näyttönä siitä, että kapasiteettimarkkinat oli suunniteltu asianmukaisesti eikä kysyntäjouston osallistumista haittaavia esteitä ollut. Useat asianomaiset osapuolet korostivat myös siirtymäkauden huutokauppojen myönteistä roolia kysyntäjouston kasvun kannustamisessa varsinkin siksi, että niiden selvityshinnat olivat korkeammat eivätkä ne olleet avoimia muille kapasiteetin tarjoajille.
                  
               
                     (128)
                  
                  
                     Toiset asianomaiset osapuolet kyseenalaistivat kapasiteettimarkkinoiden tarpeellisuuden ja katsoivat seuraavaa:
                     
                                 a)
                              
                              
                                 Yhdistyneen kuningaskunnan markkinoille tulisi ylitarjontaa. Huomautuksissa mainittiin National Gridin varovainen lähestymistapa kysyntää ja tarjontaa koskevissa ennusteissa, suuret kapasiteettimarginaalit talvella 2018/2019, tehovajeen odotusarvon alhainen taso, Yhdistyneen kuningaskunnan antamat kyseisen talven toimitusvarmuutta koskevat vakuutukset, alhaiset selvityshinnat sekä rajayhdysjohtojen määrän merkittävä lisääntyminen.
                              
                           
                                 b)
                              
                              
                                 Pelkän energian markkinoilla varmistettaisiin paremmin tuotannon riittävyys varsinkin Yhdistyneen kuningaskunnan toteutettua älykkäiden mittarien käyttöönoton, tasepoikkeamamaksujen uudistuksen ja puolen tunnin selvitysjaksojen kaltaisia uudistuksia. Yksi osapuoli mainitsi Australian pelkän energian markkinat esimerkkinä tilanteesta, jossa tukkuhintojen volatiliteetti antaa selkeitä signaaleja kysyntäjoustoon investoimiseksi.
                              
                           
                                 c)
                              
                              
                                 Kapasiteettimarkkinat tekisivät missing money -ongelmasta pysyvän hillitsemällä niukkuushinnoittelua, joka on tarpeen kysyntäjoustoon ja varastointiin tehtävien investointien kannustamiseksi. Useissa huomautuksissa mainittiin unionin yleisen tuomioistuimen tuomion jälkeen tapahtuneet sähkön hintojen muutokset todisteena tästä hillitsevästä vaikutuksesta.
                              
                           
                                 d)
                              
                              
                                 Komission olisi arvioitava perusteellisesti kysyntäjouston potentiaali 10 vuoden ajanjaksolla sekä kapasiteettimarkkinoiden vaikutus tähän potentiaaliin. Tutkimukset viittaavat siihen, että i) jos älykkäät mittarit ja muut hyödylliset laitteet otetaan laajasti käyttöön, 15 gigawattia kotimaisesta kysynnästä voitaisiin mahdollisesti siirtää toiseen ajankohtaan talvikauden huippukysynnän päivänä vuonna 2025; ii) teollisuusasiakkaiden arvioitiin vuonna 2012 laaditussa mallissa tarjoavan 4–5 gigawattia kysyntäjoustokapasiteettia; kun taas iii) muiden kuin asuin- tai teollisuusrakennusten kysyntäjouston potentiaalin arvioitiin vuonna 2012 olevan 1,2–4,4 gigawattia talvikauden huippukysynnän päivänä; iv) Lontoossa voisi olla käytettävissä jopa 1 gigawatti kysyntäjoustokapasiteettia vuonna 2050. Osapuolet katsoivat myös, että kysyntäpuolen jousto-operaattorien osallistuminen kapasiteettimarkkinahuutokauppoihin on vähäistä, sillä kysyntäjousto muodostaa 1,37 prosenttia kaikesta huutokaupatusta kapasiteetista. Lisäksi eräät asianomaiset osapuolet arvostelivat siirtymäkauden huutokauppoja (TA-huutokauppoja) siitä, että ne eivät ole riittäviä kysyntäjouston edistämiseksi, koska kysyntäpuolen jousto-operaattorit, joilla on pysyvissä huutokaupoissa tehty sopimus, on suljettu niiden ulkopuolelle, ja koska toinen siirtymäkauden huutokauppa oli rajattu kulutuksen vähentämiseen perustuvaan kysyntäjoustoon eikä siten ollut riittävä edistämään tämän tyyppistä kysyntäjoustoa pitkällä aikavälillä. Ne pitivät myös valitettavana, ettei Yhdistynyt kuningaskunta jatkanut TA-huutokauppoja kahdella lisävuodella.
                              
                           
               3.2   Toimenpiteen tarkoituksenmukaisuus
         
         3.2.1   Välineen valinta
         
         
                     (129)
                  
                  
                     Yksi asianomainen osapuoli katsoi, että kapasiteettimarkkinat olivat todennäköisesti monin tavoin epäjohdonmukaiset Euroopan parlamentin ja neuvoston asetuksen (EU) 2019/943 kanssa, koska i) Yhdistynyt kuningaskunta on jo toteuttanut suurimman osan kapasiteettimarkkinoiden välttämiseksi tarvittavista energiamarkkinoiden uudistuksista ja ii) jos jäännöskapasiteettia koskevia kysymyksiä oli yhä jäljellä, strateginen reservi olisi parempi ratkaisu.
                  
               3.2.2   Pelkästä kapasiteetin käytettävissä olemisesta maksettava korvaus
         
         
                     (130)
                  
                  
                     Jotkin asianomaiset osapuolet väittivät, että nykyiset stressitilanteita edeltävät ilmoitusjärjestelyt (neljä tuntia etukäteen annettava varoitus ja stressitilanteen ajoituksen ja syvyyden määrittäminen jälkikäteen) asettivat hajautetut keinot, kuten kysyntäjouston, epäedulliseen asemaan. Niiden mukaan Yhdistyneen kuningaskunnan olisi harkittava ajojärjestysmekanismin tai useampien varoitusten käyttöönottoa ennen stressitilannetta.
                  
               
                     (131)
                  
                  
                     Jotkin asianomaiset osapuolet viittasivat siihen, että nykyinen seuraamusjärjestelmä ei ehkä ole riittävän vahva varmistaakseen, että kapasiteetin tarjoajat reagoivat tehokkaasti järjestelmän stressitilanteissa.
                  
               
                     (132)
                  
                  
                     Toisaalta jotkin asianomaiset osapuolet katsoivat, että stressitilanteiden määrittely ”toimitetun energian” mallin perusteella on vastoin ympäristö- ja energiatukea koskevien suuntaviivojen 225 kohtaa ja mahdollistaa alennuskertoimien manipuloinnin tavalla, joka syrjii vähähiilisiä (tuuli- ja aurinkovoima) ja vaihtoehtoisia teknologioita (kuten varastointi).
                  
               3.2.3   Toimenpiteen avoimuus kaikille merkityksellisille kapasiteetin tarjoajille
         
         3.2.3.1   Kysyntäpuolen jousto-operaattorien mahdollinen syrjiminen aikasidonnaisia toimituksia koskevien sopimusten puutteen vuoksi
         
         
                     (133)
                  
                  
                     Eräät asianomaiset osapuolet väittivät, että vaatimus siitä, että kapasiteettisopimusten haltijoiden on vastattava stressitilanteeseen minä tahansa vuorokaudenaikana ja niin kauan kuin stressitilanne kestää, teki kapasiteettimarkkinoille osallistumisesta vaikeaa kysyntäpuolen jousto-operaattoreille. Tästä syystä ne katsoivat, että kapasiteettimarkkinoilla olisi oltava tarjolla aikasidonnaisia toimituksia koskevia kapasiteettisopimuksia.
                  
               3.2.3.2   Saatavilla olevien sopimusten pituuksien erot
         
         
                     (134)
                  
                  
                     Ison-Britannian kapasiteettimarkkinoiden nykyisten sääntöjen mukaan useimmat nykyiset kapasiteetin tarjoajat voivat tehdä vuoden voimassa olevia sopimuksia. Vain tuotantokapasiteetin tarjoajat, joiden laitemenot ylittävät tietyt raja-arvot, pystyvät tekemään enintään 15 vuotta voimassa olevia kapasiteettisopimuksia.
                  
               
                     (135)
                  
                  
                     Perustellakseen kysyntäpuolen jousto-operaattorien jättämisen pitkäaikaisempien sopimusten ulkopuolelle monet asianomaiset osapuolet viittasivat i) kysyntäpuolen jousto-operaattorien pieniin laitemenoihin (49), ii) siihen, että kysyntäpuolen jousto-operaattorit suosivat lyhytaikaisia sopimuksia salkkunsa volatiliteetin vuoksi, iii) tarpeeseen käyttää pitkäaikaisempia sopimuksia uudistettavaa ja uutta rakennettavaa kapasiteettia varten, jotta vältetään korkeammat tarjoukset kapasiteettimarkkinahuutokaupoissa, korkeammat tukitasot ja nykyisen kapasiteetin satunnaiset windfall-voitot. Eräät asianomaiset osapuolet totesivat myös, että verkon sähkömittarista erillään tapahtuvaa tuotantoa käyttävät kysyntäpuolen jousto-operaattorit voisivat yhä saada pitkäaikaisemman sopimuksen, jos ne täyttävät laitemenoja koskevan raja-arvon ja osallistuvat huutokauppaan tuotantokapasiteettina.
                  
               
                     (136)
                  
                  
                     Jotkin asianomaiset osapuolet ehdottivat, että i) sopimuksen pituus rajoitetaan yhteen vuoteen kaiken kapasiteetin osalta, tai ii) sallitaan vain alle 5 vuotta kestävät sopimukset, mutta ei laitemenojen perusteella, joissa ei oteta huomioon kysyntäjouston kaikkia rahoituskustannuksia (kuten toimintakustannuksia), tai iii) sallitaan kysyntäpuolen jousto-operaattorien tehdä 3–5 vuotta kestäviä sopimuksia. Toiset osapuolet ehdottivat, että laitemenojen raja-arvoihin perustuva järjestelmä säilytetään, mutta kaikille nämä raja-arvot täyttäville teknologioille (eli myös kysyntäpuolen jousto-operaattorien käyttämille teknologioille) annetaan mahdollisuus tehdä pitkäaikaisempia sopimuksia ja laitemenojen raja-arvot tarkistetaan säännöllisesti tai jopa asetetaan useita eri raja-arvoja teknologianeutraaliuden varmistamiseksi.
                  
               3.2.3.3   T-1-huutokaupan määrän rajallinen takuu
         
         
                     (137)
                  
                  
                     Tiettyä osaa kapasiteettimäärästä ei huutokaupata neljä vuotta etukäteen (T-4), vaan se ”varataan” vuosi etukäteen järjestettävään huutokauppaan (T-1). Jos kysyntä vähenee T-4- ja T-1-huutokauppojen välillä, T-1-huutokaupassa huutokaupattavaa kapasiteettimäärää pienennetään. Koska T-1-huutokaupat kuitenkin tarjoavat kysyntäpuolen jousto-operaattoreille paremman reitin markkinoille, Yhdistynyt kuningaskunta sitoutui vuonna 2014 hankkimaan tällaisilla huutokaupoilla vähintään 50 prosenttia neljä vuotta aikaisemmin varatusta kapasiteetista.
                  
               
                     (138)
                  
                  
                     Eräissä huomautuksissa viitattiin siihen, että nykyiset järjestelyt olivat epätyydyttävät, koska T-1-huutokaupan järjestämistä ei voida ennakoida. Yhdistyneen kuningaskunnan hallitus voi päättää peruuttaa huutokaupan tai muuttaa T-1-huutokaupassa huutokaupattavaa määrää. Eräät asianomaiset osapuolet ehdottivat T-1-huutokaupoissa hankittavan määrän vahvistamista tietyksi prosenttiosuudeksi joko toimitusvuonna tarvittavasta kapasiteetista tai T-4-huutokaupassa huutokaupatusta kapasiteetista. Toiset puolestaan viittasivat tarpeeseen lisätä T-1-huutokaupoissa huutokaupattavaa määrää vähitellen viiden vuoden kuluessa. Lisäksi jotkin osapuolet ehdottivat i) T-4-huutokauppojen lakkauttamista; ii) täydentävien viikoittaisten huutokauppojen järjestämistä tai iii) täydentävien T-2-huutokauppojen järjestämistä.
                  
               
                     (139)
                  
                  
                     Useimmat asianomaiset osapuolet pitivät nykyisiä järjestelyjä asianmukaisina ja riittävinä ja huomauttivat erityisesti kysyntäjouston huomattavasta menestymisasteesta T-4-huutokaupoissa. Ne katsoivat, että i) kaikki markkinatoimijat ovat yhtä alttiita T-4- ja T-1-huutokauppojen järjestämisen tai määrien epävarmuudelle, mistä syystä kysyntäjoustoa ei syrjitä; ii) T-1-huutokauppoihin varattavat suuremmat kapasiteettimäärät voisivat vähentää kilpailua T-1-huutokaupoissa; ja iii) T-1-huutokauppoihin varattavat suuremmat kapasiteettimäärät voisivat lisätä liiallisen hankinnan riskiä, jos toimitusvuoden kapasiteettitarve on vähentynyt aiemmin vahvistettujen tasojen alapuolelle.
                  
               3.2.3.4   Osallistumista koskeva vähimmäiskynnysarvo
         
         
                     (140)
                  
                  
                     Kuten johdanto-osan 30 ja 31 kappaleessa selostettiin, kaiken tyyppiseen kapasiteettiin sovelletaan kapasiteettimarkkinoille osallistumisen vähimmäiskynnysarvoa, joka on 2 megawattia.
                  
               
                     (141)
                  
                  
                     Jotkin asianomaiset osapuolet ehdottivat paljon pienempien osallistumiskynnysten asettamista (100 kW, 500 kW, < 1MW) ja viittasivat muihin markkinoihin, joille kysyntäjousto voi osallistua (Pennsylvanian, New Jerseyn ja Marylandin (PJM) rajayhdysjohto, tasemarkkinat ja lisäpalvelut).
                  
               
                     (142)
                  
                  
                     Lisäksi jotkin osapuolet arvostelivat kysyntäjoustoon ja sähköntuotantoon sovellettavan tarjoustakauksen korkeaa tasoa (5 000 Englannin puntaa megawatilta vuonna 2014) siitä, että se on kysyntäjoustoa syrjivä. Ne katsoivat, että tämä saattaa muodostaa markkinoille pääsyn esteen erityisesti uusille kysyntäpuolen jousto-operaattoreille, sillä kaikkien kapasiteettimarkkinoille osallistuvien oli sitouduttava kestoltaan avoimiin toimituksiin ja kysyntäpuolen jousto-operaattoreiden saattaa olla sähköntuottajia vaikeampaa kattaa pitkä toimituskausi. Koska kysyntäpuolen jousto-operaattoreiden maksukyvyttömyysriskiä pidetään suurempana, niiden saattaa olla vaikeampaa rahoittaa tarjoustakauksen määrä.
                  
               
                     (143)
                  
                  
                     Toisaalta monet asianomaiset osapuolet pitivät 2 megawatin osallistumiskynnysarvoa tärkeänä. Sen lisäksi, että hallintokustannukset on pidettävä alhaisina, eräät asianomaiset osapuolet totesivat, että i) 2 megawatin kynnysarvo ei vaikuttanut estävän kysyntäjouston osallistumista, koska Yhdistynyt kuningaskunta kokeili alempaa osallistumiskynnystä toisessa siirtymäkauden huutokaupassa (500 kW), ja sen esivalinnan läpäisi vain kahdeksan alle 2 megawatin kapasiteettimarkkinayksikköä, jotka tarjosivat alle 3 prosenttia kyseisessä huutokaupassa hankitusta kokonaiskapasiteetista, ja koska viimeisimmissä huutokaupoissa ei huomattu kysyntäjouston kapasiteettimarkkinayksikköjen kerääntymistä 2 megawatin kynnyksen ympärille. Ne huomauttivat myös, että ii) PJM:n käyttämä 100 kilowatin kynnysarvo koskee pienempiä alueellisia hankintoja eikä siksi ole vertailukelpoinen.
                  
               
                     (144)
                  
                  
                     Useat asianomaiset osapuolet selittivät, että vaatimus tarjoustakauksesta oli välttämätön todellisten toimitusten varmistamiseksi ja keinotteluhankkeiden estämiseksi. Yksi osapuoli totesi, että siirtymäkauden huutokaupoissa, joissa vaadittu tarjoustakaus oli vain 10 prosenttia normaalitasosta, suuri osa (25 prosenttia) uudesta kapasiteetista jäi toimittamatta.
                  
               
                     (145)
                  
                  
                     Lisäksi eräät asianomaiset osapuolet huomauttivat kysyntäjoustolle myönnetyistä eduista muihin teknologioihin verrattuna:
                     
                                 a)
                              
                              
                                 Vahvistamaton kysyntäjoustokapasiteetti, joka ei toimita täyttä kapasiteettimääräänsä kysyntäjoustotesteissä, menettää tarjoustakauksensa ainoastaan suhteessa toimittamatta jääneeseen kapasiteettimäärään, edellyttäen että kyseinen toimija toimittaa kuitenkin vähintään 90 prosenttia kapasiteetista, johon se on sitoutunut, ja tällöinkin kysyntäjouston kapasiteettimarkkinayksikkö voi yhä säilyttää kapasiteettisopimuksensa ja välttää irtisanomismaksut, jos se pysyy 2 megawatin kynnysarvon yläpuolella.
                              
                           
                                 b)
                              
                              
                                 Irtisanomismaksut ovat pienemmät kysyntäjouston (enintään 10 000 Englannin puntaa megawatilta) kuin muun kapasiteetin osalta (enintään 35 000 Englannin puntaa megawatilta).
                              
                           
                                 c)
                              
                              
                                 Yhteinen testaus antaa kysyntäpuolen jousto-operaattoreille mahdollisuuden ”poistaa” kysyntäjoustotestien riskin jakamalla vajaiden toimitusten riskin useille kapasiteettimarkkinayksiköille (eli toimitustavoitteen ylittäviä kapasiteettimarkkinayksikköjä voidaan käyttää korvaamaan niitä kapasiteettimarkkinayksikköjä, jotka eivät saavuta toimitustavoitetta).
                              
                           
                                 d)
                              
                              
                                 Vuodesta 2015 lähtien kysyntäpuolen jousto-operaattoreiden on täytynyt asettaa tarjoustakaus vahvistamattomista kysyntäjouston kapasiteettimarkkinayksiköistä vain kerran, ja näin ollen ne voidaan esivalita useisiin peräkkäisiin huutokauppoihin, vaikka ne asettavat vain yhden tarjoustakauksen.
                              
                           
                                 e)
                              
                              
                                 Yhdistyneen kuningaskunnan hallitus korotti vuonna 2016 ennen huutokauppaa asetettavaa tarjoustakausta uuden tuotantokapasiteetin osalta 10 000 Englannin puntaan megawatilta, mutta vahvistamattoman kysyntäjoustokapasiteetin tarjoustakaus säilyi 5 000 Englannin punnassa megawatilta.
                              
                           
                                 f)
                              
                              
                                 Kysyntäpuolen jousto-operaattoreilla on automaattinen oikeus osallistua huutokauppoihin ”hinnan määrääjänä” ja tehdä tarjouksia, jotka ylittävät kynnysarvon, jonka ”hinnanottajien” on hyväksyttävä.
                              
                           
                                 g)
                              
                              
                                 Kysyntäjoustoon sovelletaan yhtenäistä 84 prosentin alennuskerrointa siihen katsomatta, mitä teknologiaa kapasiteetin tarjoamiseen käytetään, kun taas muilla teknologialuokilla on erityiset alennuskertoimet, jotka vaihtelevat 17 prosentista 96 prosenttiin.
                              
                           
                                 h)
                              
                              
                                 Kysyntäpuolen jousto-operaattorit voivat osallistua jälkimarkkinoille, ennen kuin niiden kapasiteetti on vahvistettu.
                              
                           
               3.2.3.5   Toimenpiteen avoimuus uusiutuville energialähteille ja uusille teknologioille
         
         
                     (146)
                  
                  
                     Jotkin asianomaiset osapuolet väittivät, että tiettyjen uusiutuvien energiamuotojen – erityisesti tuuli- ja aurinkoenergian – ei nykyisin sallita osallistua kapasiteettimarkkinoille, mikä on ympäristö- ja energiatukea koskevien suuntaviivojen vastaista. Vaikka ne suhtautuivat myönteisesti kesäkuussa 2019 hyväksyttyihin uusiin aurinko- ja tuulienergiaa koskeviin sääntöihin, ne arvostelivat sitä, ettei näitä sääntöjä ollut olemassa jo vuonna 2014, sekä sitä, että uudet säännöt koskivat vain tuuli- ja aurinkoenergiaa eivätkä kattaneet muita uusiutuvia energialähteitä tai uusia teknologioita. Esimerkiksi eräs tuulivoimapuisto hylättiin T-4-huutokaupan esivalinnassa vuonna 2017. Vuoden 2018 (peruutetussa) T-4-huutokaupassa (joka koski toimitusvuotta 2022/2023) ei myöskään ollut esivalintamekanismia sellaisille uusiutuvaan energiaan liittyville hankkeille, joita valtio ei tue (”merchant renewables”). Muissa huomautuksissa arvosteltiin uusiutuviin energialähteisiin sovellettuja alennuskertoimia liian rajoittavina.
                  
               
                     (147)
                  
                  
                     Eräs asianomainen osapuoli vastusti vaihtelevien uusiutuvien energiamuotojen – ja varsinkin muiden tukitoimenpiteiden tuella rakennetun ja rahoitetun uusiutuvan energian kapasiteetin – sisällyttämistä kapasiteettimarkkinoille, koska ne jatkaisivat toimintaansa kapasiteettimarkkinamaksusta riippumatta eivätkä ehkä pystyisi tuottaman ja myymään sähköä stressitilanteessa.
                  
               3.2.3.6   Rajayhdysjohtokapasiteetin osallistuminen
         
         
                     (148)
                  
                  
                     Monet asianomaiset osapuolet viittasivat ulkomaisen kapasiteetin suoran osallistumisen pitkän aikavälin tavoitteeseen, mutta korostivat, että Yhdistyneelle kuningaskunnalle on annettava riittävästi aikaa mukautua siihen asetuksen (EU) 2019/943 mukaisesti.
                  
               
                     (149)
                  
                  
                     Toiset osapuolet arvostelivat kuitenkin Yhdistyneessä kuningaskunnassa käytettyä nykyistä rajayhdysjohtolähtöistä mallia ja vaativat siirtymään nopeasti ulkomaisen kapasiteetin suoraan osallistumiseen. Yhdessä huomautuksessa todettiin, että rajayhdysjohdoille on taattu säännellyt tulot ylä- ja alarajoihin perustuvalla mekanismilla. Tästä syytä ei olisi asianmukaista, että nämä rajayhdysjohdot osallistuvat kapasiteettimarkkinoille, kun tukia saavat tuotantohankkeet eivät saa osallistua.
                  
               
                     (150)
                  
                  
                     Yksi asianomainen osapuoli huomautti, että rajayhdysjohtojen olisi pitänyt voida osallistua vuoden 2018 alussa järjestettyyn T-1-huutokauppaan, joka koski toimitusvuotta 2018/2019. Se arvosteli myös rajayhdysjohtojen sulkemista yhtä vuotta pidempien kapasiteettisopimusten ulkopuolelle sekä rajayhdysjohtoihin sovellettua alennusmenetelmää, jota se kuvaili syrjiväksi etenkin siitä syystä, että se lasketaan yksilöllisesti eikä teknologian tyypin mukaan, kuten muiden kapasiteettimarkkinoille osallistuvien teknologioiden kohdalla tehdään.
                  
               3.3   Toimenpiteen oikeasuhteisuus
         
         
                     (151)
                  
                  
                     Yksi asianomainen osapuoli piti kyseenalaisena, ovatko Ison-Britannian kapasiteettimarkkinat ympäristö- ja energiatukea koskevien suuntaviivojen 230 kohdan mukaiset, sillä vuonna 2016 kapasiteettimarkkinahuutokaupoissa sopimuksen saaneiden nykyisten sähköntuottajien saama hinta oli 22,50 Englannin puntaa kilowatilta vuodessa, mutta 2017 tämä hinta oli 8,40 Englannin puntaa kilowatilta vuodessa, mikä viittaa liiallisen korvauksen maksamiseen ja satunnaisiin windfall-voittoihin.
                  
               3.3.1   Sovellettavien sopimusten pituuksien erot
         
         
                     (152)
                  
                  
                     Tiivistelmä sovellettaviin sopimusten pituuksiin liittyvistä huomautuksista on esitetty edellä johdanto-osan 134–136 kappaleessa.
                  
               3.3.2   Pitkän aikavälin STOR-reservin pois sulkeminen
         
         
                     (153)
                  
                  
                     Yksi asianomainen osapuoli huomautti, että pitkän aikavälin STOR-reservin tarjoajien (ks. johdanto-osan 32 kappaleen f kohta) osallistuminen aiheuttaisi satunnaisia windfall-voittoja, kun taas niiden pois sulkeminen ei vaarantaisi alkuperäistä tavoitetta. Lisäksi nämä operaattorit voisivat osallistua kapasiteettimarkkinoille ja lyhyen aikavälin STOR-reservin sopimusten vuosittaisiin huutokauppoihin ja irtautua myöhemmin (mikäli ne saavat sopimuksen kapasiteettihuutokaupoissa) pitkän aikavälin STOR-reserviä koskevista sopimuksistaan ilman seuraamuksia.
                  
               
                     (154)
                  
                  
                     Eräs toinen asianomainen osapuoli katsoi, että pitkän aikavälin STOR-reservin tarjoajilla ei ole mahdollisuutta saada windfall-voittoja, koska kapasiteettimarkkinoiden väitetään alentaneen tasepoikkeamahintoja ja tukkuhintoja ja vähentäneen STOR-voimalaitosten käyttöä. Lisäksi pitkän aikavälin STOR-reservin tarjoajat suljettaisiin tosiasiallisesti pois, koska lopullisten kapasiteettimarkkinasääntöjen mukaan vain vuoden 2014 jälkeen käyttöön otetut voimalaitokset katsottaisiin uudeksi rakennetuksi kapasiteetiksi. Lisäksi pankit eivät hyväksyisi yksivuotista kapasiteettimarkkinasopimusta 15 vuoden STOR-sopimuksen hyväksi. Se katsoi lisäksi, että takaisinperintämenettely olisi oikeasuhteisempi kuin täydellinen poissulkeminen, ja ehdotti, että sen voimalaitoksen kanssa olisi tehtävä taannehtivasti ne kapasiteettisopimukset, jotka sen kanssa olisi pitänyt tehdä vuonna 2014 ja sen jälkeen.
                  
               3.3.3   Kustannusten perinnässä sovellettava menetelmä
         
         
                     (155)
                  
                  
                     Kustannusten perinnässä sovellettava menetelmä perustuu sähkön kysyntään arkipäivisin kello 16–19 talvikaudella. Kuten aloittamispäätöksen johdanto-osan 187 kappaleessa selitettiin, Yhdistynyt kuningaskunta suunnitteli alun perin, ennen valtakunnallista julkista kuulemista, että maksujen määrä laskettaisiin sen perusteella, mikä on sähköntuottajien markkinaosuus kolmen kulutuspiikin aikana rekisteröidystä sähkönkulutuksesta. Kulutuspiikeillä tarkoitetaan marraskuusta helmikuuhun sijoittuvia kolmea puolen tunnin jaksoa, joiden aikana sähkönkulutus Yhdistyneessä kuningaskunnassa on suurin.
                  
               
                     (156)
                  
                  
                     Useimmissa tätä koskevissa huomautuksissa katsottiin, että kustannusten perinnässä sovellettava menetelmä on oikeasuhteinen. Niiden mukaan nykyisessä menetelmässä on löydetty oikea tasapaino yhtäältä ennakoitavan ja oikeudenmukaisen toimittajilta perittävien maksujen perustan ja toisaalta kysynnän vähentämistä odotetun kulutushuipun aikana koskevan signaalin säilyttämisen välillä.
                  
               
                     (157)
                  
                  
                     Eräät asianomaiset osapuolet toivat myös esiin useita kolmeen kulutuspiikkiin perustuvaa vaihtoehtoista menetelmää koskevia huolenaiheita:
                     
                                 a)
                              
                              
                                 Se ei vähentäisi oleellisesti kapasiteettimarkkinoiden avulla hankittavaa kapasiteettimäärää tai tämän kapasiteetin kustannuksia.
                              
                           
                                 b)
                              
                              
                                 Se olisi siirtänyt kapasiteettimarkkinoiden kustannukset suhteettomasti kotimaisten kuluttajien kannettaviksi.
                              
                           
                                 c)
                              
                              
                                 Se olisi muodostanut vaikeasti ennakoitavan maksujen laskentaperustan, koska toimituksia kulutuspiikkien aikana on vaikea ennustaa.
                              
                           
                                 d)
                              
                              
                                 Järjestelmän stressitilanteet eivät välttämättä osuisi yhteen kulutuspiikit muodostavien kolmen puolen tunnin jakson kanssa.
                              
                           
                                 e)
                              
                              
                                 Kysyntäpuolen jousto-operaattorien ja/tai yhteistuotannon toiminta kulutuspiikkien vähentämiseksi (jota käytetään muiden toimenpiteiden rahoittamiseksi) on johtanut tehottomiin ajojärjestyspäätöksiin ja painanut tukkuhintoja alaspäin huippukulutuksen aikoina.
                              
                           
               
                     (158)
                  
                  
                     Toiset asianomaiset osapuolet suhtautuivat valittuun kustannusten perintämenetelmän kriittisesti. Niiden mukaan i) se on epäjohdonmukainen sen kanssa, että kapasiteettimarkkinat odotetaan aktivoitavan vain huippukulutuksen aikana; ii) harvat kysyntäpuolen jousto-operaattorit voisivat vähentää kysyntää jokaisena talvikauden arkipäivänä kello 16–19; ja iii) ”todellinen” kapasiteetin puute yliarvioitaisiin ja kapasiteettimarkkinoiden kokonaiskustannukset nousisivat. Nämä osapuolet väittivät myös, että kulutuspiikkeihin perustuva menetelmä olisi asianmukaisempi, koska se loisi markkinat kapasiteettimarkkinoiden kustannusten välttämiselle. Yksi osapuoli esitti useita lisäargumentteja: kolmeen kulutuspiikkiin perustuva menetelmä ei vaikuttaisi useimpien toimittajien hintojen ennakoitavuuteen, koska lähes kaikki kotimaiset asiakkaat ja pienyritykset selvitetään profiilin mukaan; kolmen kulutuspiikin välttämisellä on onnistuttu kannustamaan joustavia asiakkaita osallistumaan kysyntäjoustoon; ja kello 16 ja kello 19 väliseen aikaväliin perustuva menetelmä kannustaa saastuttavaa verkon sähkömittarista erillään tapahtuvaa tuotantoa kysynnän vähentämiseksi tänä aikana.
                  
               
                     (159)
                  
                  
                     Eräät asianomaiset osapuolet tukivat aloittamispäätöksen johdanto-osan 187 kappaleessa selitettyä komission kantaa, jonka mukaan komissio kysymystä arvioidessaan ottaa huomioon myös ympäristö- ja energiatukea koskevien suuntaviivojen 25 kohdan, jossa todetaan, että tuen soveltuvuus sisämarkkinoille olisi arvioitava yksinomaan ympäristö- ja energiatukea koskevien suuntaviivojen 3.9.5 jaksossa vahvistettujen kriteerien perusteella. Tämä määräys ei sisällä mitään viittausta tuotannon riittävyyttä koskevien toimenpiteiden rahoitukseen. Toiset osapuolet sitä vastoin arvostelivat tätä kantaa viitaten unionin yleisen tuomioistuimen tuomioon.
                  
               3.4   Kilpailuun ja kauppaan kohdistuvien kielteisten vaikutusten välttäminen
         
         
                     (160)
                  
                  
                     Jotkin asianomaiset osapuolet totesivat, että kapasiteettimarkkinat olisi i) suunniteltava nimenomaisesti minimoimaan kasvihuonekaasupäästöt tukemalla verkon käyttövarmuutta päästöttömien teknologioiden avulla; tai ii) niiden olisi tuettava nykyistä enemmän uusiutuvaa energiaa; tai iii) suosittava hiilestä irtautumisen kannalta strategisesti tärkeitä energianlähteitä ja samalla suljettava asteittain pois saastuttavat polttoaineet tai teknologiat, jotka eivät sovi yhteen hiilivapaan sähköalan kanssa.
                  
               
                     (161)
                  
                  
                     Joissain huomautuksissa todettiin myös, että komission tutkinnassa olisi otettava huomioon asetuksen (EU) 2019/943 sisältämät kapasiteettimekanismeja koskevat uudet säännöt erityisesti paljon hiilidioksidipäästöjä aiheuttavan kapasiteetin rajoittamiseksi.
                  
               3.5   Täytäntöönpanokielto
         
         
                     (162)
                  
                  
                     Jotkin asianomaiset osapuolet korostivat useita toimia, jotka Yhdistynyt kuningaskunta toteutti unionin yleisen tuomioistuimen antaman tuomion jälkeen (ks. johdanto-osan 18 kappale) – korvaavan T-1-huutokaupan ja (mahdollisesti) T-3-huutokaupan järjestäminen (ks. aloittamispäätöksen johdanto-osan 53 ja 156 kappale). Näillä toimilla jatkettaisiin nykyisten sopimusten täytäntöönpanoa vastineeksi lykättyjen maksujen mahdollisuudesta sekä toimittajamaksujen keräämistä. Tämä antaisi kapasiteettimarkkinoiden osallistujille taloudellisen edun täytäntöönpanokiellon aikana ja olisi siksi sääntöjenvastaista tukea.
                  
               
                     (163)
                  
                  
                     Nämä osapuolet pyysivät komissiota tekemään komission asetuksen (EU) 2015/1589 (50) 13 artiklan 1 kohdan mukaisesti tuen keskeyttämistä koskevan välipäätöksen, jossa Yhdistyneen kuningaskunnan edellytetään keskeyttävän sääntöjenvastaisen tuen maksaminen, kunnes komissio on tehnyt päätöksen tuen soveltuvuudesta sisämarkkinoille.
                  
               4.   YHDISTYNEEN KUNINGASKUNNAN HUOMAUTUKSET
         
         
                     (164)
                  
                  
                     Tässä jaksossa esitetään yhteenveto Yhdistyneeltä kuningaskunnalta 12 päivänä huhtikuuta 2019 saaduista aloittamispäätöstä koskevista huomautuksista sekä 7 päivänä kesäkuuta 2019, 19 päivänä heinäkuuta 2019 ja 12 päivänä syyskuuta 2019 saaduista huomautuksista.
                  
               4.1   Yhteisen edun mukainen tavoite ja toimenpiteen tarpeellisuus
         
         
                     (165)
                  
                  
                     Yhdistyneen kuningaskunnan mukaan sen analyysi, jota National Grid Electricity System Operatorin, jäljempänä ’NG ESO’, kanta tukee, osoittaa, että kapasiteettimarkkinoiden puuttuminen vaikuttaisi haitallisesti Yhdistyneen kuningaskunnan sähkön toimitusvarmuuteen ja nostaisi tehovajeen odotusarvon luotettavuusstandardin (3 tuntia vuodessa) yläpuolelle kaikkina vuosina vuodesta 2019/2020 lähtien. Yhdistynyt kuningaskunta ilmoitti 7 päivänä kesäkuuta 2019 tarkastelleensa yhdessä NG ESOn kanssa johdanto-osan 102–104 kappaleessa (ja aloittamispäätöksen johdanto-osan 94–96 kappaleessa) selostettua, joulukuussa 2018 toimitettua analyysia, ja vahvisti, että se muodostaa edelleen viimeisimmän ja parhaan näkemyksen kapasiteettimarkkinoiden tarpeesta.
                  
               
                     (166)
                  
                  
                     Yhdistynyt kuningaskunta oli eri mieltä väitteestä, jonka mukaan Ison-Britannian sähkömarkkinoilla on ylitarjontaa:
                     
                                 a)
                              
                              
                                 NG ESOn käyttämä muuttujien asettamismenettely ei ole liian varovainen, vaan sen sijaan sillä pyritään varmistamaan riskien asianmukainen tasapaino (kapasiteetin ylihankinnan ja riittämättömyyden välillä) luontaisesti epävarmassa prosessissa. Se muistutti, että Ofgem tarjoaa NG ESOlle kannustimia ennustaa kysyntä tarkasti (51).
                              
                           
                                 b)
                              
                              
                                 Talven 2018/2019 ennakoitua paremmat kapasiteettimarginaalit havainnollistavat tulevan kapasiteettitarpeen tarkkaan ennustamiseen liittyvää huomattavaa epävarmuutta ja haasteellisuutta (on syytä huomata, että vuotta 2018/2019 koskeva arvio tehtiin vuoden 2014 alussa). NG ESOn talven näkymiä koskevassa raportissa kerrottiin, että eräiden suurien yksiköiden, joiden kanssa ei tehty sopimuksia kapasiteettimarkkinahuutokaupassa, odotettiin pysyvän toiminnassa talvella 2018/2019. Tämä saattoi johtua kaasun hintojen ja hiilen kustannusten nousun aiheuttamasta tukkuhintojen kohoamisesta.
                              
                           
                                 c)
                              
                              
                                 Tämä ennen tarlvea 2018/2019 koetun odottamattoman ja suotuisan markkinaolosuhteiden muutoksen johdosta myös Yhdistyneen kuningaskunnan hallitus pystyi antamaan rauhoittavia lausuntoja toimitusvarmuustilanteesta tuona talvena huolimatta unionin yleisen tuomioistuimen tuomiosta. Vaikka selvityshinnat ovat tällä hetkellä alhaiset, Yhdistynyt kuningaskunta katsoo, että tämä on yksi kapasiteettimarkkinoiden ansioista – huutokauppojen kovan kilpailun avulla on voitu hankkia tarvittava kapasiteetti ja myös jonkin verran uutta kapasiteettia kuluttajien kannalta alemmin kustannuksin kuin mitä alun perin odotettiin.
                              
                           
                                 d)
                              
                              
                                 Väitteestä, jonka mukaan rajayhdysjohtokapasiteetin huomattava kasvu on johtanut kapasiteetin ylitarjontaan, Yhdistynyt kuningaskunta huomautti, että rajayhdysjohtojen haltijat osallistuvat kapasiteettihuutokauppoihin, joten niiden panos Yhdistyneen kuningaskunnan kapasiteettitarpeen täyttämiseksi otetaan asianmukaisesti huomioon. Rajayhdysjohtojen alennuskertoimet tarkistetaan vuosittain sen varmistamiseksi, että ne ovat edelleen asianmukaiset.
                              
                           
               
                     (167)
                  
                  
                     Yhdistynyt kuningaskunta kiisti ajatuksen siitä, että pelkän energian markkinoiden avulla voitaisiin paremmin varmistaa tuotannon riittävyys. i) Yhdistynyt kuningaskunta palautti mieliin johdanto-osan 105–109 kappaleessa (ja aloittamispäätöksen johdanto-osan 97–101 kappaleessa) kuvaillut markkinoiden toimintapuutteet. ii) Älykkäiden mittarien käyttöönoton suhteen voidaan todeta, että alle kolmasosa kuluttajista käyttää tällä hetkellä älykkäitä mittareita ja dynaamiset käyttöaikatariffit ovat vielä alkuvaiheissaan. Tästä syystä Yhdistynyt kuningaskunta ei usko, että luotettavuuden julkishyödykkeenä muodostama markkinoiden toimintapuute on muuttunut merkittävästi vuoden 2014 jälkeen, ja sen mukaan on liian varhaista arvioida, missä määrin laajempi käyttöönotto tulevaisuudessa vaikuttaa tähän markkinoiden toimintapuutteeseen. iii) Tasepoikkeamamaksujen uudistus on johtanut korkeampiin tasepoikkeamahintojen huippuihin kapasiteettimarkkinoiden käyttöönoton jälkeen, mutta niukkuustilanteisiin luontaisesti liittyvä suuri epävarmuus tekee pelkkiin niukkuusvuokriin turvautumisesta sijoittajien kannalta riskialttiin strategian: pelkällä tasepoikkeamamaksujen uudistuksella tuskin voidaan ratkaista missing money -rahoitusongelmaa. iv) Yhdistynyt kuningaskunta viittaa Kansainvälisen energiajärjestön arvioon Australian energiapolitiikasta vuonna 2018 ja huomauttaa, että Australiassa sähkön hinnat ovat korkeat kilpailun puutteen ja rakenteellisten ongelmien vuoksi eivätkä siksi, että Australiassa olisi hyvin toimivat pelkän energian markkinat.
                  
               
                     (168)
                  
                  
                     Yhdistynyt kuningaskunta kiistää myös ajatuksen, jonka mukaan kapasiteettimarkkinat tekisivät missing money -ongelmasta pysyvän. i) Kilpailuun perustuvan huutokauppamenettelyn avulla missing money -ongelman laajuus paljastuu. Kun missing money -ongelmaan johtaneet taustaongelmat ratkaistaan ja mahdollisuudet saada niukkuusvuokria sähkömarkkinoiden avulla kasvavat, Yhdistynyt kuningaskunta odottaa markkinaosapuolien turvautuvan vähemmän kapasiteettimarkkinoilta saataviin tuloihin, koska kilpailuun perustuvat huutokaupat painavat selvityshintoja kohti nollatasoa. Tässä vaiheessa on mahdollista, ettei kapasiteettimarkkinoita enää tarvita. ii) Toisin kuin eräät asianomaiset osapuolet väittävät, Yhdistynyt kuningaskunta katsoo, etteivät unionin yleisen tuomioistuimen tuomio tai myöhemmät hallituksen päätökset tai ilmoitukset vaikuttaneet sähkömarkkinoiden hintoihin. Kun tarkastellaan pidemmän aikavälin kehitystä, vaikuttaisi siltä, että keskimääräiset peruskuormahinnat ovat tosiasiallisesti nousseet ja hintojen heilahtelu lisääntynyt kapasiteettimarkkinoiden ensimmäisen toimitusvuoden 2017/2018 jälkeen. Tämä viittaisi siihen, että muut tekijät vaikuttavat hintoihin enemmän ja että jotkin asianomaiset osapuolet liioittelevat kapasiteettimarkkinoiden hintoja hillitsevää vaikutusta.
                  
               
                     (169)
                  
                  
                     Yhdistyneen kuningaskunnan mukaan – joka lainaa National Gridin sähkömarkkinoiden uudistusta koskevaa sähkökapasiteettiselvitystä vuodelta 2018 – saatavilla on hyvin vähän kysyntäjoustoa koskevaa tietoa ja paras kysyntäjoustosopimuksia koskeva lähde ovat kapasiteettimarkkinoiden rekisterit, kuten aloittamispäätöksen taulukossa 2 kuvaillaan (ks. tämän päätöksen taulukko 1). Ensimmäisten siirtymäkauden huutokauppojen tulosten analyysi (ks. taulukko 4) osoittaa, että noin 70 prosenttia hankitusta kysyntäjoustokapasiteetista oli verkon sähkömittarista erillään tapahtuvaa tuotantoa, yleensä varadieselgeneraattoreita. Yhdistyneen kuningaskunnan mukaan äskettäinen kysyntäpuolen jousto-operaattorien keskuudessa tehty toimialatutkimus viittaa nykyisen kysyntäjoustokapasiteetin korkeaan osallistumisasteeseen (70 prosenttia) kapasiteettimarkkinoilla. Lisäksi arviot kysyntäpuolen jousto-operaattorien osallistumisesta muihin sähköhuoltopalveluihin ovat yleensä samanlaisia: esimerkiksi National Gridin tasehallintatuotteiden ja -palvelujen salkkuun vuonna 2015 osallistuneen kysyntäjoustokapasiteetin määrä oli noin 708 megawattia. Yhdistynyt kuningaskunta totesi, että sen kysyntäjoustokapasiteetin potentiaalista kokonaismäärää on yritetty arvioida useita kertoja, mutta näihin arvioihin liittyy usein todellisten tietojen puutteeseen liittyviä merkittäviä varauksia, jotka johtavat hyvin erilaisiin arvioihin. Yhdistynyt kuningaskunta totesi esimerkiksi, että Association for Decentralized Energy -järjestön vuonna 2016 tekemän arvion mukaan Yhdistyneessä kuningaskunnassa voisi olla jopa 9,8 gigawattia komponentteja, joiden kulutusta voitaisiin vähentää vähintään kerran vuodessa vuoteen 2020 mennessä, mutta National Gridin vuoden 2018 tulevan energiaskenaarion mukaan vuoteen 2019/2020 mennessä kannattavaa teollista ja kaupallista kulutuksen vähentämiseen perustuvaa kysyntäjoustoa on 1 gigawatti, jonka se odottaa suurin piirtein kaksinkertaistuvan kymmenessä vuodessa.
                  
               
                     (170)
                  
                  
                     Siirtymäkauden huutokauppojen (TA-huutokaupat) osalta Yhdistynyt kuningaskunta totesi, että ne on suunniteltu nimenomaisesti tukemaan kysyntäjoustosektoria ja että TA-huutokaupoista tehdyissä riippumattomissa arvioinneissa havaittiin, että ne suurimmaksi osaksi onnistuivat tämän tavoitteen saavuttamisessa. TA-huutokauppojen toissijaisena tavoitteena oli auttaa parantamaan sektoria koskevaa ymmärrystä. Osana näitä arviointeja kerätyssä näytössä yksilöitiin keinoja edistää kysyntäjoustokapasiteetin osallistumista kapasiteettimarkkinahuutokauppoihin, ja ne on nyt toteutettu tai niitä toteutetaan parhaillaan (ks. ”yhteinen testaus” johdanto-osan 145 kappaleessa ja kysyntäjouston kapasiteettimarkkinayksikköjen komponenttien uudelleenjako jäljempänä johdanto-osan 180 kappaleessa). Lisäksi Yhdistynyt kuningaskunta ilmoitti, että TA-huutokauppojen osallistujia estettiin osallistumasta T-4-huutokauppoihin vuosina 2014 ja 2015 (niiden sallitaan osallistuvan kaikkiin muihin T-4-huutokauppoihin), koska ne eivät tarvinneet TA-huutokauppojen avulla saatavaa lisätukea, mikäli ne olivat jo riittävän kypsiä kilpailemaan näissä huutokaupoissa. TA-huutokauppojen osallistujien sallittiin kuitenkin osallistua vastaavia toimitusvuosia koskeviin T-1-huutokauppoihin, millä varmistettiin, että TA-huutokauppojen osallistujilla oli reitti jokaisen toimitusvuoden markkinoille.
                  
               4.2   Toimenpiteen tarkoituksenmukaisuus
         
         4.2.1   Välineen valinta
         
         
                     (171)
                  
                  
                     Yhdistynyt kuningaskunta ei ole samaa mieltä eräiden asianomaisten osapuolien kanssa siitä, että strateginen reservi olisi parempi vaihtoehto kuin markkinoiden laajuiset kapasiteettimarkkinat. Vaikka Yhdistynyt kuningaskunta on tietoinen siitä, että strategiset reservit voivat olla tehokas tapa ratkaista tilapäisiä riittävyysongelmia, ne ovat huonommin soveltuva vaihtoehto markkinoilla, joilla kapasiteettiongelmat ovat pahempia tai pitkäaikaisempia, sillä niihin liittyy suurempi markkinoiden vääristymisen riski. Yhdistyneen kuningaskunnan mukaan tämä johtuu useista tekijöistä, kuten reservin markkinoiden ulkopuolella pitämisen tehottomuudesta; siitä, että tällainen strateginen reservi edellyttää keskitetympää hallinnointia, mikä saattaa johtaa riittämättömän tai epäasianmukaisen reservikapasiteetin ostamiseen; sekä siitä riskistä, että reservi kasvaa jatkuvasti ajan mittaan, kun voimalaitokset päättävät ”keinotella” mekanismilla ja pysyä mieluummin reservissä kuin ottaa pelkän sähkön markkinoille osallistumisen riskin (52).
                  
               
                     (172)
                  
                  
                     Lisäksi Yhdistynyt kuningaskunta totesi, ettei strateginen reservi muodostaisi kannustimia uusiin voimalaitoksiin tehtäviin investointeihin. Se voi päinvastoin itse asiassa luoda markkinoilla hintakaton (tai vaikutelman hintakatosta), kun sijoittajat saattavat huolestua siitä, että Yhdistyneen kuningaskunnan viranomaisiin kohdistuisi hintahuippujen sattuessa painetta alentaa reservin ajohintaa – mikä poistaisi niiden niukkuustulot ja heikentäisi investoinnin perustetta. Yhdistyneen kuningaskunnan mukaan markkinoiden laajuiset kapasiteettimarkkinat muodostavat tehokkaampia kannustimia uuteen kapasiteettiin tehtäville investoinneille, joilla puututaan pidemmän aikavälin riittävyyttä koskeviin ongelmiin.
                  
               4.2.2   Pelkästä kapasiteetin käytettävissä olemisesta maksettava korvaus
         
         
                     (173)
                  
                  
                     Yhdistynyt kuningaskunta totesi, että se valitsi stressitilanteita edeltävät ilmoitusjärjestelyt noudattaakseen ympäristö- ja energiatukea koskevia suuntaviivoja ja etenkin niiden 225 kohtaa, joka koskee palkitsemista pelkästä käytettävissä olemisesta pikemmin kuin toimitetusta energiasta. Erityinen ajojärjestysmekanismi haittaisi markkinoiden toimintaa. Yhdistynyt kuningaskunta suunnittelee osana viisivuotistarkastelua tutkivansa mekanismeja, joilla annetaan osallistujille enemmän tietoa stressitilanteista, mutta se ei suunnittele toteuttavansa täysimittaista ajojärjestyksen määrittelyn mallia.
                  
               
                     (174)
                  
                  
                     Kapasiteettimarkkinoiden seuraamusjärjestelmän tehokkuuden osalta Yhdistynyt kuningaskunta aikoo viisivuotistarkastelun jatkotoimena harkita seuraamusjärjestelmän tiukentamista vastauksena muiden kuin perinteisten teknologioiden osallistumisen lisääntymiselle.
                  
               
                     (175)
                  
                  
                     Yhdistynyt kuningaskunta myöntää, että kapasiteetin tarjoajat voivat saada seuraamuksia tapauksissa, joissa ne eivät fyysisesti toimita energiaa stressitilanteissa. Tässä suhteessa kapasiteettimarkkinoiden voidaan katsoa noudattavan ”toimitettuun energiaan” perustuvaa mallia. Kapasiteettimarkkinoiden yhteydessä ajojärjestyksen vääristymät ovat käytännössä erittäin epätodennäköisiä, koska stressitilanteet määritellään NG:n viimeisenä keinona käyttämien toimien perusteella, kun markkinat eivät ole pystyneet toimittamaan energiaa. Tästä syystä kapasiteettimarkkinat ovat Yhdistyneen kuningaskunnan mukaan ympäristö- ja energiatukea koskevien suuntaviivojen 225 kohdan mukaiset.
                  
               4.2.3   Toimenpiteen avoimuus kaikille merkityksellisille kapasiteetin tarjoajille
         
         4.2.3.1   Kysyntäpuolen jousto-operaattorien mahdollinen syrjiminen aikasidonnaisia toimituksia koskevien sopimusten puutteen vuoksi
         
         
                     (176)
                  
                  
                     Yhdistynyt kuningaskunta ilmoitti, että TA-huutokauppoihin osallistuvien kapasiteetin tarjoajien saatavilla oli tavanomaisen kapasiteettisopimuksen ”aikaporrastettu” versio: kapasiteetin tarjoajat voivat päättää asettaa kapasiteettinsa saataville vain kello 16 ja kello 19 välisenä aikana alennettuja kapasiteettimaksuja vastaan. Tämän tuotteen kysyntä osoittautui TA-huutokaupoissa kuitenkin hyvin vähäiseksi: vain yksi kapasiteettimarkkinayksikkö niistä 89 kapasiteettimarkkinayksiköstä, joiden kanssa huutokaupoissa tehtiin sopimukset, valitsi tämäntyyppisen sopimuksen. Näin ollen aikaporrastetun tuotteen puuttumista päähuutokaupoissa ei Yhdistyneen kuningaskunnan mukaan voida pitää merkittävänä osallistumisen esteenä. Lisäksi Yhdistyneen kuningaskunnan hallitus huomautti, että aikaporrastetut kapasiteettisopimukset eivät täytä täysin tuotannon riittävyyttä koskevaa vaatimusta (järjestelmän stressitilanteet eivät välttämättä rajoitu vain tähän aikaan päivästä) ja vaikeuttaisivat kunkin toimitusvuoden kokonaiskapasiteettivaatimuksen laskentaa.
                  
               4.2.3.2   Sovellettavien sopimusten pituuksien erot
         
         
                     (177)
                  
                  
                     Yhdistynyt kuningaskunta totesi, että ilman mahdollisuutta pitkäaikaisiin sopimuksiin uusi hankerahoitettu sähköntuotanto ei ehkä pysty osallistumaan kapasiteettihuutokauppoihin. Ilman tätä pidempää kuoletusaikaa hakijoiden, joilla on hankerahoitusta saaneita kehityshankkeita, täytyisi tehdä korkeampia tarjouksia, jotka ylittäisivät mahdollisesti huutokaupan enimmäishinnan. Tämä nostaisi tarpeettomasti tarjouksien tasoa, mikä lisäisi kapasiteettimarkkinoiden avulla maksettavan tuen kokonaismäärää ja muiden kapasiteetin tarjoajien saamien satunnaisten windfall-voittojen riskiä. Tuloksena saattaisi olla jopa se, että uusi rakennettu kapasiteetti ei osallistuisi lainkaan huutokauppaan, mikä vähentäisi kilpailua huutokaupoissa.
                  
               
                     (178)
                  
                  
                     Yhdistynyt kuningaskunta korosti, että asianomaisten osapuolten huomautukset, joissa viitataan kysyntäjouston alhaisiin laitemenoihin, ovat yhdenmukaisia kulutuksen vähentämiseen perustuvan kysyntäjouston pääomakustannuksia koskevien tietojen kanssa, jotka kerättiin toisen siirtymäkauden huutokaupan riippumattomassa arvioinnissa. Yhdistynyt kuningaskunta katsoi, että 0,15 Englannin punnan keskimääräiset kustannukset kilowatilta ovat vähäiset verrattuna 15-vuotisten sopimusten laitemenoja koskevaan vähimmäiskynnysarvoon, joka on 270 Englannin puntaa kilowatilta. Väitteestä, jonka mukaan aggregaattoreille aiheutuu merkittäviä hallintoon ja asiakkaiden hankintaan liittyviä henkilöstökustannuksia, Yhdistynyt kuningaskunta huomautti, että tällä väitteellä on merkitystä vain aggregointitoiminnan, ei itse kysyntäjouston kannalta, ja samanlaisia väitteitä voitaisiin esittää myös muun tyyppisestä kapasiteetista. Lisäksi Yhdistynyt kuningaskunta totesi, että uusi kysyntäjoustokapasiteetti, johon liittyy verkon sähkömittarista erillään tapahtuvaa tuotantoa, voisi myös osallistua kapasiteettimarkkinoille sähköntuotantona ja tehdä tarjouksia 15-vuotisista sopimuksista.
                  
               
                     (179)
                  
                  
                     Yhdistynyt kuningaskunta huomautti, että syrjintäkiellon periaate ei edellytä kaikkien yritysten kohtelua tarkalleen samalla tavalla kaikissa tapauksissa. Erilainen kohtelu voi olla objektiivisesti perusteltua ja itse asiassa välttämätöntä syrjinnän välttämiseksi. Kysyntäjoustokapasiteetti ja uusi rakennettu tuotantokapasiteetti eivät ole samassa asemassa esimerkiksi laitemenojensa tason suhteen. Tästä syystä niitä ei välttämättä täydy kohdella samalla tavoin saatavilla olevien sopimusten pituuksien osalta. Tähänastisten huutokauppojen tulokset eivät viittaa millään tavoin siihen, että pitkäaikaisempien sopimusten saatavuuden erot vääristäisivät käytännössä huutokauppojen tuloksia. Kysyntäjoustokapasiteetin tulokset ovat verrattavissa uuden rakennetun tuotantokapasiteetin tuloksiin (ja usein niitä parempia): esimerkiksi viimeisimmässä T-4-huutokaupassa vahvistamaton kysyntäjoustokapasiteetti sai uutta tuotantokapasiteettia enemmän sopimuksia ja sitä hankittiin kokonaisuutena enemmän.
                  
               
                     (180)
                  
                  
                     Lisäksi Yhdistynyt kuningaskunta totesi, että kapasiteettimarkkinasääntöjä muutettiin kesäkuussa 2019 siten, että kysyntäpuolen jousto-operaattoreiden sallitaan jakaa kapasiteettimarkkinayksiköidensä komponentteja uudelleen sopimuksen voimassaolokauden aikana. Yhdistynyt kuningaskunta väitti, että ilman asianmukaista sääntelyä kysyntäpuolen jousto-operaattorien mahdollisuus tehdä pitkäaikaisempia sopimuksia voisi tässä tapauksessa luoda järjestelmään porsaanreiän. Kysyntäpuolen jousto-operaattorit saattavat yhdistää kalliita komponentteja saavuttaakseen keinotekoisesti laitemenojen kynnysarvot ja vaihtaa ne sitten halvempiin sopimuskauden aikana.
                  
               
                     (181)
                  
                  
                     Rajayhdysjohtojen sulkemisesta pitkäaikaisempien sopimusten ulkopuolelle Yhdistynyt kuningaskunta huomautti, että vaikka rajayhdysjohdoille ei ole kapasiteettimarkkinoilla monivuotisia sopimuksia, on olemassa suunnitelmia useista rajayhdysjohtohankkeista, mikä viittaa siihen, että pitkäaikaisempia sopimuksia ei tarvita tällaisten investointien kannustamiseksi.
                  
               
                     (182)
                  
                  
                     Yhdistynyt kuningaskunta katsoi, että periaate käyttää laitemenojen kynnysarvoja sopimuksen pituuden määrittelyyn on edelleen asianmukainen ja sitä voitaisiin jatkaa. Tästä syystä Yhdistynyt kuningaskunta sitoutui 12 päivänä syyskuuta 2019
                     
                                 a)
                              
                              
                                 sallimaan kaiken tyyppisen kapasiteetin (rajayhdysjohtoja lukuun ottamatta) hakea saatavilla olevia eri pituisia sopimuksia varten tehtävien tarjousten esivalintaan, jos ne voivat osoittaa täyttävänsä johdanto-osan 75 kappaleessa kuvatut laitemenojen kynnysarvot ja;
                              
                           
                                 b)
                              
                              
                                 tarkastelemaan näitä laitemenojen kynnysarvoja säännöllisesti uudelleen sen varmistamiseksi, että ne pysyvät asianmukaisina.
                              
                           
               4.2.3.3   T-1-huutokaupan määrän rajallinen takuu
         
         
                     (183)
                  
                  
                     Valitulla toimintatavalla, jossa kapasiteettia varataan T-1-huutokauppoihin, pyritään löytämään tasapaino toimitusvarmuuteen kohdistuvien riskien minimoinnin (mikä suosisi suurempia T-4-huutokauppojen määriä) ja liiallisen hankinnan riskien minimoinnin (mikä suosisi suurempia T-1-huutokauppojen määriä) välillä. Lisäksi T-1-huutokauppoja pidetään kysyntäjoustokapasiteetin suositeltavana reittinä markkinoille, koska tällaisella kapasiteetilla on yleensä lyhyemmät toimitusajat.
                  
               
                     (184)
                  
                  
                     Vuoden 2014 päätöksessä tehty huutokauppojen määriä koskevaa sitoumusta on tähän asti noudatettu, ja T-1-huutokaupoissa tosiasiallisesti huutokaupatut määrät ovat ylittäneet neljä vuotta aikaisemmin varatut määrät.
                  
               
                     (185)
                  
                  
                     Yhdistynyt kuningaskunta totesi myös, että kiinteän prosenttiosuuden toimitusvuoden kokonaiskapasiteettimäärästä varaaminen neljä vuotta ennen T-1-huutokauppoja vähentäisi uusiin laitoksiin käytettävissä olevan kapasiteetin määrää T-4-huutokaupoissa ja olisi tästä syystä syrjivää. Se myös lisäisi T-1-huutokauppojen määriä tasolle, jota ei välttämättä pystytä toimittamaan, ja saattaisi johtaa kilpailuttomiin T-1-huutokauppoihin etenkin, jos samalla suljetaan lisää voimalaitoksia.
                  
               
                     (186)
                  
                  
                     Ministerin valta lykätä tai peruuttaa kapasiteettihuutokauppa (ks. johdanto-osan 65 ja 138 kappale) on tarpeen, jotta varmistetaan kapasiteettimarkkinoiden ja huutokauppamenettelyn tehokas valvonta ja mahdollistetaan Yhdistyneen kuningaskunnan hallituksen toimet ennakoimattomissa tilanteissa (esimerkiksi huutokauppojen peruuttaminen unionin yleisen tuomioistuimen tuomion jälkeen). Lisäksi Yhdistynyt kuningaskunta huomautti, että nämä järjestelyt vaikuttavat yhtä lailla sekä T-4- että T-1-huutokauppoihin ja kaikkiin esivalittuihin osallistujiin. Tästä syystä sen ei voida väittää asettavan jotain tiettyä kapasiteetin tarjoajien tyyppiä epäedulliseen asemaan.
                  
               
                     (187)
                  
                  
                     Tarjotakseen kapasiteetin tarjoajille edelleen ennakoitavuutta Yhdistynyt kuningaskunta sitoutui 12 päivänä syyskuuta 2019
                     
                                 a)
                              
                              
                                 hankkimaan edelleen yksi vuosi ennen toimitusvuotta järjestettävissä huutokaupoissa vähintään 50 prosenttia neljä vuotta aikaisemmin osana samaa toimitusvuotta koskevan T-4-huutokaupan parametrien asettamisprosessia varatusta kapasiteetista;
                              
                           
                                 b)
                              
                              
                                 käyttämään edelleen johdanto-osan 62 kappaleessa kuvailtua 95 prosentin luottamusväliin perustuvaa varausmenetelmää T-1-huutokauppaa varten varattavan kapasiteetin vähimmäismäärän määrittelyssä.
                              
                           
               
                     (188)
                  
                  
                     Yhdistynyt kuningaskunta katsoi seuraavaa: i) Pienimuotoisemmalle ja hajautetulle tuotannolle suunnattu T-2-huutokauppa syrjisi voimalaitoksia, joiden rakennusajat ovat pidemmät. Lisäksi T-2-huutokaupan tarve on epäselvä, koska pienimuotoinen yhteistuotanto, jonka rakennusajat ovat lyhyemmät, on ollut yksi uuden tuotantokapasiteetin menestyksekkäimmistä luokista tähänastisissa T-4-huutokaupoissa. ii) Viikoittaiset huutokaupat eivät antaisi pitkän aikavälin investointeja edistäviä signaaleja, jotka ovat kapasiteettimarkkinoiden tavoite, eikä ole selvää, mitä hyötyä tästä voisi olla toimitusvarmuuden suhteen tai millä tavoin tämä poikkeaisi nykyisistä jälkimarkkinajärjestelyistä.
                  
               4.2.3.4   Osallistumista koskeva vähimmäiskynnysarvo
         
         
                     (189)
                  
                  
                     Yhdistynyt kuningaskunta huomautti, että 2 megawatin vähimmäiskynnysarvon tarkoituksena on pitää kapasiteettimarkkinoiden prosessit hallinnoitavissa. Aggregointimahdollisuudella varmistetaan, että pienimuotoisempaa kapasiteettia ei suljeta pois kapasiteettimarkkinoilta tai syrjitä niillä. Toinen siirtymäkauden huutokauppa ei houkutellut merkittävästi kiinnostusta 2 megawatin kynnysarvoa pienemmiltä kapasiteettimarkkinayksiköiltä (ks. johdanto-osan 68 kappale). Yhdistynyt kuningaskunta totesi, että viimeaikaisissa huutokaupoissa kapasiteettimarkkinayksiköt eivät ole kerääntyneet 2 megawatin tasolle, mitä voitaisiin odottaa, jos pienempiä kapasiteettimarkkinayksiköitä suosittaisiin tai niitä haluttaisiin käyttää. Lisäksi Yhdistynyt kuningaskunta muistutti – kuten vuonna 2014 tekemässään ilmoituksessa – että 2 megawattia on matala kynnysarvo erityisesti siksi, että National Gridin tasehallintapalveluilla oli vuonna 2014 korkeammat osallistumista koskevat kynnysarvot (lyhytaikaisen käyttöreservin ja taajuussäädön kynnysarvoksi oli asetettu 3 megawattia), ja koska se oli paljon alhaisempi kuin monissa muissa eurooppalaisissa kapasiteettimekanismeissa, joissa 10–50 megawatin kynnysarvot eivät olleet epätavallisia (Yhdistynyt kuningaskunta viittasi kapasiteettimekanismeja koskevan toimialatutkinnan loppuraporttiin (53)).
                  
               
                     (190)
                  
                  
                     Yhdistynyt kuningaskunta on samaa mieltä johdanto-osan 143–145 kappaleessa mainituista asianomaisten osapuolten esittämistä huomautuksista.
                  
               
                     (191)
                  
                  
                     Yhdistynyt kuningaskunta totesi, että osallistuminen osana aggregoitua kapasiteettimarkkinayksikköä mahdollistanee useimmissa tapauksissa suojautumisen kapasiteetin toimittamatta jättämisen riskeiltä. Aggregaattori voi suunnitella kapasiteettimarkkinayksikkönsä siten, että yhden komponentin velvoitteen noudattamatta jättäminen voidaan korvata toisella joko saman kapasiteettimarkkinayksikön tai salkkuun kuuluvan toisen kapasiteettimarkkinayksikön komponentilla, mikä vähentää seuraamuksien tai irtisanomismaksujen riskiä.
                  
               
                     (192)
                  
                  
                     Yhdistynyt kuningaskunta totesi myös, että tarjoustakauksen tason säilyttämistä puolena uuteen rakennettavaan tuotantokapasiteettiin sovellettavasta tasosta pidetään asianmukaisena sen varmistamiseksi, ettei vaatimuksella luoda perusteetonta markkinoille pääsyn estettä uudelle kysyntäjoustokapasiteetille. Mitä tulee kysyntäpuolen jousto-operaattorien altistumiselle täysimääräiselle tarjoustakaukselle siinäkin tapauksessa, että useimmat komponentit ovat vahvistettuja, komponenttien uudelleenjakoa koskevan säännön muutoksella (ks. johdanto-osan 180 kappale) on luotu joustomekanismi, jolla tämä ongelma ratkaistaan kaikilta osin.
                  
               
                     (193)
                  
                  
                     Yhdistynyt kuningaskunta myönsi, että saattaa olla kourallinen 2 megawatin kynnysarvoa pienempiä kapasiteettimarkkinayksiköitä, jotka haluavat osallistua huutokauppaan mutta eivät aggregoida, mutta se ei uskonut, että 2 megawatin vähimmäiskynnysarvo muodostaisi teknisen esteen kysyntäjoustokapasiteetin osallistumiselle. Yhdistynyt kuningaskunta myönsi kuitenkin, että vuodesta 2014 kehitys oli kulkenut kohti matalampia sähkömarkkinoille pääsyn kynnysarvoja, mistä esimerkkinä on TERRE-markkinoiden (54) 1 megawatin kynnysarvo.
                  
               
                     (194)
                  
                  
                     Johdanto-osan 193 kappaleessa kuvaillun markkinakehityksen huomioon ottamiseksi Yhdistynyt kuningaskunta sitoutui 12 päivänä syyskuuta 2019
                     
                                 a)
                              
                              
                                 alentamaan johdanto-osan 30 ja 31 kappaleessa kuvaillun kapasiteettimarkkinoille osallistumisen vähimmäiskynnysarvon 1 megawattiin kaikissa huutokaupoissa, joiden esivalinta alkaa tammikuusta 2020 lähtien; ja
                              
                           
                                 b)
                              
                              
                                 arvioimaan uudelleen tätä kynnysarvoa lokakuuhun 2021 mennessä sen suhteen, onko sitä mahdollista alentaa edelleen.
                              
                           
               4.2.3.5   Toimenpiteen avoimuus uusiutuville energialähteille ja uusille teknologioille
         
         
                     (195)
                  
                  
                     Yhdistynyt kuningaskunta totesi, että vuonna 2014 odotettiin, että tuuli- ja aurinkoenergia edellyttäisivät suurien laitekulujensa vuoksi mittavaa ja nimenomaista vähähiilisten energiamuotojen tukea, kuten Contracts for Difference -järjestelmää (CfD) tai sen edeltäjää, Renewables Obligation -järjestelmää (RO). Tällaisten tukien saaminen estäisi niitä tosiasiallisesti osallistumasta kapasiteettimarkkinoille. Tästä syystä pidettiin tarpeettomana laatia ja panna täytäntöön sääntöjä niiden osallistumisen mahdollistamiseksi.
                  
               
                     (196)
                  
                  
                     Yhdistynyt kuningaskunta myöntää, että tiettyjen uusiutuvien energiamuotojen pääomakustannukset ovat vähentyneet jyrkästi viime vuosina. Kun kävi selväksi, että kiinnostusta ”tuettomien” tuuli- ja aurinkovoimaloiden rakentamiseen ja niiden kapasiteettimarkkinoille sisällyttämiseen oli olemassa, tarvittavia muutoksia tutkittiin ja ne toteutettiin mahdollisimman nopeasti – muun muassa laatimalla uusi alennusmenetelmä ja varmistamalla, ettei valtiontuessa ollut päällekkäisyyttä. Yhdistyneen kuningaskunnan parlamentti hyväksyi näiden vaihtelevien teknologioiden lisäämiseksi tarvittavat muutokset kapasiteettimarkkinasääntöihin 4 päivänä kesäkuuta 2019. Yhdistynyt kuningaskunta vahvisti, että uusiutuvat energiamuodot (tuuli- ja aurinkoenergia) voivat osallistua tammikuuksi 2020 suunniteltuihin T-1-, T-3- ja T-4-huutokauppoihin (edellyttäen, että järjestelmästä tehdään myönteinen lopullinen valtiontukipäätös). Näin ollen edellä johdanto-osan 146 kappaleessa mainittu tuulivoimapuisto, joka ei voinut osallistua peruutetun T-4-huutokaupan esivalintaan vuonna 2018, voisi silti osallistua tulevaan T-3-huutokauppaan, joka koskee samaa toimitusvuotta (2022/2023).
                  
               
                     (197)
                  
                  
                     Varmistaakseen, että edellä johdanto-osan 146 kappaleessa kuvatun kaltainen tilanne ei toistu, Yhdistynyt kuningaskunta sitoutui 12 päivänä syyskuuta 2019 laatimaan kaikki tarvittavat säännöt (muun muassa alennuskertoimet), joilla taataan kaiken sellaisen uudentyyppisen kapasiteetin tehokas osallistuminen, joka voi tehokkaasti edistää tuotannon riittävyyteen liittyvän ongelman ratkaisemista, heti, kun tällaisella kapasiteetilla on mahdollisuudet edistää tuotannon riittävyyteen liittyvän ongelman ratkaisemista.
                  
               
                     (198)
                  
                  
                     Yhdistynyt kuningaskunta oli eri mieltä johdanto-osan 147 kappaleessa mainitusta huomautuksesta. Yhdistynyt kuningaskunta mainitsi esimerkkinä maaliskuussa 2018 tapahtuneen äärimmäisen sääilmiön (niin kutsuttu ”Beast from the East”), jolloin tuulivoiman huomattiin olevan keskeinen stressitilanteen välttämistä edistänyt tekijä, ja korosti, että tuulivoima antaa osoitettavissa olevan panoksen toimitusvarmuuteen. Kattavan analyysin jälkeen tällaisia laitoksia varten on laadittu asianmukainen alennusmenetelmä, jotta ne voidaan sisällyttää kapasiteettimarkkinoille.
                  
               4.2.3.6   Rajayhdysjohtokapasiteetin osallistuminen
         
         
                     (199)
                  
                  
                     Yhdistynyt kuningaskunta totesi aina olleen selvää, että se pitää ulkomaisen kapasiteetin suoraa osallistumista kapasiteettimarkkinoille parhaana ratkaisuna toimitusvarmuuden lisäämiseksi. Suoraa ulkomaista osallistumista ei kuitenkaan ollut mahdollista toteuttaa välittömästi johdanto-osan 35 kappaleessa (ja aloittamispäätöksen johdanto-osan 28 kappaleessa) selostetuista syistä.
                  
               
                     (200)
                  
                  
                     Ottaen huomioon, että vuodesta 2014 lähtien muut jäsenvaltiot ovat toteuttaneet markkinoiden laajuisia kapasiteettimekanismeja, joilla on tarkoitus sallia ulkomaisen kapasiteetin suora osallistuminen, ja että asetus (EU) 2019/943 tuli voimaan 4 päivänä heinäkuuta 2019, Yhdistynyt kuningaskunta sitoutui 12 päivänä syyskuuta 2019
                     
                                 a)
                              
                              
                                 pyrkimään toteuttamaan ulkomaisen kapasiteetin suora osallistuminen huutokauppoihin, joiden esivalinta alkaa tammikuusta 2020 lähtien, edellyttäen, että niiden naapurivaltioiden siirtoverkonhaltijoiden kanssa, joissa osallistuva kapasiteetti sijaitsee, tehdään yhteistyösopimukset; ja joka tapauksessa
                              
                           
                                 b)
                              
                              
                                 soveltamaan ulkomaisen kapasiteetin suoraa osallistumista kaikissa huutokaupoissa, joiden esivalinta alkaa sen jälkeen, kun energia-alan sääntelyviranomaisten yhteistyövirasto ACER on hyväksynyt sähkön sisämarkkinoista annetun asetuksen (EU) 2019/943 26 artiklan 11 kohdassa tarkoitetut menetelmät, yhteiset säännöt ja ehdot ja julkaissut ne verkkosivustollaan kyseisen asetuksen 27 artiklan mukaisesti ja niitä on alettu soveltaa.
                              
                           
               
                     (201)
                  
                  
                     Yhdistynyt kuningaskunta ei katsonut, että rajayhdysjohtoja koskeva ylä- ja alarajaan perustuva järjestelmä aiheutti niille epäoikeudenmukaisen edun kapasiteettimarkkinahuutokaupoissa. Kaikki kapasiteettimarkkinoilta saatavat tulot otetaan huomioon, ennen kuin rajayhdysjohtojen tulot arvioidaan ylä- ja alarajajärjestelmää varten. Rajayhdysjohdon haltija saa ainoastaan alarajan mukaisen maksun, jos sen kokonaistulot (kapasiteettimarkkinoilta saatavat tulot mukaan lukien) alittavat ennalta määritetyn alarajan. Vastaavasti jos kokonaistulot ylittävät ylärajan, rajayhdysjohdon haltija maksaa ylimenevän osan takaisin kuluttajalle. Rajayhdysjohdot ovat jatkossakin alttiina markkinahinnoille ja tulojen vaihteluille ylä- ja alarajaan perustuvan järjestelmän rajoissa.
                  
               
                     (202)
                  
                  
                     Lisäksi Yhdistynyt kuningaskunta totesi ilmoittaneensa selvästi kaikille sidosryhmille syyskuusta 2014 lähtien, että kaikki rajayhdysjohdot voisivat osallistua toimitusvuotta 2019/2020 koskeviin huutokauppoihin, mutta eivät siis vuoden 2018 alussa järjestettyyn, toimitusvuotta 2018/2019 koskeneeseen T-1-huutokauppaan. Yhdistyneen kuningaskunnan mukaan se sitoutui osana vuonna 2014 toteutettua valtiontuen arviointimenettelyä seuraavaan: jos jälkiarvioinnissa osoittautuisi, että rajayhdysjohtojen panos vuodeksi 2014 suunnitellussa T-4-huutokaupassa oli aliarvioitu, Yhdistynyt kuningaskunta vähentäisi vuoden 2017 T-1-huutokaupan kapasiteettimäärää vastaavasti (ks. vuoden 2014 päätöksen johdanto-osan 124 kappale). Yhdistynyt kuningaskunta väitti, että tämän sitoumuksen noudattamiseksi sen oli vähennettävä toimitusvuotta 2018/2019 koskeneessa T-1-huutokaupassa hankittavan kapasiteetin määrää, mikä oli ristiriidassa hankittavan kapasiteettimäärän lisäämisen kanssa (mikä olisi ollut tarpeen, jotta rajayhdysjohtojen haltijat olisivat voineet osallistua tähän T-1-huutokauppaan). Rajayhdysjohtoihin sovelletun alennusmenetelmän osalta Yhdistynyt kuningaskunta totesi, että menetelmät vaihtelevat teknologian tyypin mukaan tasapuolisten toimintaedellytysten takaamiseksi. Alennuskertoimet vahvistetaan yksittäisten rajayhdysjohtojen perusteella, koska rajayhdysjohtojen ja yhteen liitettyjen markkinoiden välillä on merkittäviä eroja. Lisäksi NG ESO vahvistaa vuosittain asianmukaisesti mallinnetun alennuskertoimien vaihteluvälin kunkin yhteen liitetyn maan osalta (käyttäen stokastista yleiseurooppalaista mallinnusmenetelmää). Tämän jälkeen teknisten asiantuntijoiden ryhmä validoi tämän yleismenetelmän ja vahvistaa, että NG ESOn analyysi on paikkansapitävä ja asianmukainen, ja ehdottaa sitten sopivaa alennuskerrointa kustakin vaihteluvälistä. Ministeri hyväksyy lopulliset alennuskertoimien arvot. Yhdistynyt kuningaskunta korosti myös, että pitkäaikaisempien sopimusten tekeminen rajayhdysjohtojen haltijoiden kanssa olisi epäjohdonmukaista Yhdistyneen kuningaskunnan kannan kanssa, jonka mukaan rajayhdysjohtomalli on lyhytaikainen ratkaisu (ks. edellä johdanto-osan 199 kappale), kunnes ulkomainen suora osallistuminen otetaan käyttöön.
                  
               4.3   Toimenpiteen oikeasuhteisuus
         
         4.3.1   Saatavilla olevien sopimusten pituuksien erot
         
         
                     (203)
                  
                  
                     Tiivistelmä saatavilla oleviin sopimusten pituuksiin liittyvistä huomautuksista on esitetty edellä johdanto-osan 177–180 kappaleessa.
                  
               4.3.2   Pitkän aikavälin STOR-reservin pois sulkeminen
         
         
                     (204)
                  
                  
                     Yhdistynyt kuningaskunta väitti, että vuonna 2014 omaksuttu lähestymistapa pitkän aikavälin STOR-reservin tarjoajiin perustui parhaaseen silloin saatavilla olleeseen näyttöön. Operaattorien odotettiin saavan satunnaisia windfall-voittoja, jos niiden olisi sallittu osallistua kapasiteettimarkkinoille, ja tämä olisi ollut ympäristö- ja energiatukea koskevien suuntaviivojen 228 ja 230 kohdan vastaista. Kyseisenä ajankohtana voitiin kohtuudella odottaa, että STOR-reservin tarjoajat saisivat lähivuosina huomattavia käyttömaksuja kiinteiden käytettävyydestä suoritettavien maksujen lisäksi.
                  
               
                     (205)
                  
                  
                     Yhdistynyt kuningaskunta ei odottanut käytettävyysmaksujen tosiasiallisesti loppuvan kokonaan. Nyt on todennäköistä, että pitkän aikavälin STOR-reservin tarjoajat saisivat käyttömaksuja vain stressitilanteessa, koska NG ajaa siinä tapauksessa kaikki käytettävissään olevat resurssit.
                  
               
                     (206)
                  
                  
                     Yhdistynyt kuningaskunta katsoi, että pitkän aikavälin STOR-reservin voimalaitosten sulkeminen kapasiteettimarkkinoiden pitkäaikaisten sopimusten tarjouskilpailujen ulkopuolelle oli sopusoinnussa logiikan kanssa, jonka mukaan pitkäaikaisia sopimuksia tarjottiin vain niille voimalaitoksille, joille olisi muutoin muodostunut markkinoille pääsyn este. Lisäksi voimalaitoksia, jotka oli otettu käyttöön, kun ensimmäinen kapasiteettimarkkinahuutokauppa järjestettiin vuonna 2014, ei enää voitu pitää ”uusina”.
                  
               
                     (207)
                  
                  
                     Yhdistynyt kuningaskunta painotti, että operaattorien oli mahdollista vetäytyä STOR-reserviä koskevista sopimuksista, jos ne menestyivät kapasiteettimarkkinahuutokaupassa, koska pitkän aikavälin STOR-reserviä koskevien sopimusten irtisanomisesta ei aiheutunut seuraamuksia.
                  
               
                     (208)
                  
                  
                     Yhdistynyt kuningaskunta selitti, että kyseinen asianomainen osapuoli ei ehdottanut ”takaisinperintämenettelyä” vuonna 2014 eikä sitä pidetty tarpeellisena, koska pitkän aikavälin STOR-reservin tarjoajien saatavilla olevien tulojen katsottiin vastaavan vähähiilisten energiamuotojen tukijärjestelmiä (CfD, RO, FiT), jotka myös oli suljettu kapasiteettimarkkinoiden ulkopuolelle.
                  
               
                     (209)
                  
                  
                     Yhdistynyt kuningaskunta huomautti, että asianomaisen osapuolen ehdottama korjaava toimenpide, sopimusten tekeminen taannehtivasti vuodesta 2014 lähtien, on kohtuuton. Se antaisi operaattorille riskittömän kuluttajien rahoittaman tulon ajanjaksolta, jolla sillä ei ollut kapasiteettimarkkinoiden mukaisia toimitusvelvoitteita.
                  
               
                     (210)
                  
                  
                     Koska markkinaolosuhteet ovat saattaneet muuttua vuodesta 2014, Yhdistynyt kuningaskunta haluaa pohtia, onko asianmukaista sallia tällaisten operaattorien osallistumiskelpoisuus tuleviin huutokauppoihin.
                  
               4.3.3   Kustannusten perinnässä sovellettava menetelmä
         
         
                     (211)
                  
                  
                     Yhdistynyt kuningaskunta korosti, että toimenpiteen oikeasuhteisuuden arvioinnissa tuotannon riittävyyttä koskevan toimenpiteen rahoitus ei ympäristö- ja energiatukea koskevien suuntaviivojen (3.9.5 jakso) mukaan ole merkityksellinen kriteeri. Tästä huolimatta Yhdistynyt kuningaskunta katsoi, että maksujen perinnässä sovellettava menetelmä on oikeasuhteinen.
                  
               
                     (212)
                  
                  
                     Yhdistynyt kuningaskunta totesi, että riippumatta siitä, kuinka suuri kannustava vaikutus kapasiteettimarkkinoiden kustannusten välttämisellä on kysyntäjoustoon, tätä ei voida ottaa huomioon vähentämällä kapasiteettimarkkinoiden kokonaismäärää. Syynä tähän on se, että sama kysyntäjoustokapasiteetti on oikeutettu osallistumaan kapasiteettimarkkinoille ja tarjoamaan pyydetyn määrän. Kapasiteettimarkkinoiden kokonaismäärän vähentäminen aiheuttaisi riskin siitä, että tämän kysyntäjouston tarjoama kapasiteetti laskettaisiin kahteen kertaan: ensiksi odotettuna markkinaperustaisena kysynnän vähentymisenä ja sitten kysyntäjouston tarjoajana kapasiteettimarkkinoilla, mikäli se menestyy huutokaupassa.
                  
               
                     (213)
                  
                  
                     Lisäksi on jo olemassa vahvoja kannustimia vähentää kysyntää kolmen puoli tuntia kestävän kulutuspiikin aikana (siirtoverkon käyttöön liittyvistä maksujärjestelyistä aiheutuvan hyödyn arvo kasvoi noin 10 Englannin punnasta kilowatilta vuonna 2005/2006 noin 47 Englannin puntaan kilowatilta vuonna 2016/2017, ja sen ennustettiin kasvavan yli 70 Englannin puntaan kilowatilta vuoteen 2020/2021 mennessä). Mahdollistamalla kapasiteettimarkkinoiden kustannusten välttäminen tällä samalla ajanjaksolla ei todennäköisesti olisi saatu aikaan mitään uutta kysyntäjoustotoimintaa, vaan se olisi todennäköisesti muodostanut suuremman taloudellisen kannustimen sellaisille kysyntäpuolen jousto-operaattoreille, jotka jo toimivat kysynnän vähentämiseksi näinä aikoina.
                  
               
                     (214)
                  
                  
                     Yhdistynyt kuningaskunta huomautti, että järjestelmän stressitilanteet eivät välttämättä osu kulutuspiikkien kolmeen puolen tunnin ajanjaksoon, vaan ne voivat liittyä myös ajanjaksoihin, joina tuotannon (esimerkiksi tuulienergian) käytettävyys on vähäistä, tai ne voivat kestää kauemmin kuin puoli tuntia. Lisäksi kulutuspiikkien aikaisten toimitusten (ja toimitusten markkinaosuuden) ennustaminen on vaikeaa, koska kulutuspiikit määritellään jälkikäteen (eli niiden ajankohta on tiedossa vasta kulutuspiikkikauden päätyttyä). Näin ollen sähköntoimittajien ennustettujen ja todellisten kapasiteettimarkkinakustannusten välillä voi olla suuria eroja, mikä saattaa nostaa kuluttajien kustannuksia, koska toimittajat pyrkivät hallitsemaan epävarmuutta siirtämällä kustannuksia riskipreemion avulla. Lisäksi kapasiteettimarkkinoiden kustannusten perinnässä sovellettavan menetelmän perustaminen useampiin tunteihin (eli talvikauden arkipäivien kello 16:n ja kello 19:n väliset huiput) aiheuttaa sen, että suurempien teollisuusasiakkaiden on vaikeampaa välttää täysin kapasiteettimarkkinoiden kustannuksia, jolloin niitä kohdellaan enemmän kotitalousasiakkaita ja pienyrityksiä vastaavalla tavalla.
                  
               
                     (215)
                  
                  
                     Yhdistyneen kuningaskunnan mukaan väite siitä, että nykyinen menettely edistää vain verkon sähkömittarista erillään tapahtuvaa tuotantoa kysyntäjoustona, perustuu siihen oletukseen, että kello 16–19 on asiakkaiden kannalta liian laaja aikaväli, jotta ne vähentäisivät säännöllisesti kulutusta tänä ajanjaksona. Yhdistynyt kuningaskunta huomautti, että hyödyn saamiseksi ei ole tarpeen vähentää kulutusta koko tänä ajanjaksona; tällöin kulutuksen vähentämiseen perustuvan kysyntäjouston tarjoajat eivät vain saisi hyötyä täysimääräisenä.
                  
               
                     (216)
                  
                  
                     Vaikka Yhdistynyt kuningaskunta katsoo, että valittu kustannusten perintämenetelmä on oikeasuhteinen sikäli, että sillä on yhä tietty kannustava vaikutus kysyntäjoustoon ja sillä vältetään tai lievennetään kulutuspiikkimenetelmään liittyviä haittavaikutuksia, Yhdistynyt kuningaskunta aikoo tutkia viisivuotistarkasteluprosessin yhteydessä, olisiko tietyistä muutoksista hyötyä kokemusten ja markkinakehityksen huomioon ottamiseksi.
                  
               4.4   Kilpailuun ja kauppaan kohdistuvien kielteisten vaikutusten välttäminen
         
         
                     (217)
                  
                  
                     Yhdistynyt kuningaskunta huomautti, että asetuksessa (EU) 2019/943 edellytetään jäsenvaltioiden luopuvan asteittain sellaisen tuotantokapasiteetin (verkon sähkömittareista erillään tapahtuvaa tuotantoa harjoittavien kysyntäpuolen jousto-operaattorien käyttämät generaattorit mukaan lukien) sopimuksista ja maksuista, jonka päästöt ovat yli 550 grammaa fossiilisista polttoaineista peräisin olevaa hiilidioksidia tuotettua kilowattituntia sähköä kohti. Vastaava kapasiteettimarkkinasääntöjen muutos tuli voimaan 18 päivänä heinäkuuta 2019. Sillä otettiin käyttöön tämän tasoinen hiilidioksidipäästöjen rajoitus uudelle rakennettavalle kapasiteetille, joka aikoo osallistua vuoden 2020 alussa järjestettävien kapasiteettihuutokauppojen esivalintaan (vahvistamattomana kysyntäjoustona markkinoille tulevat uudet komponentit mukaan luettuna).
                  
               
                     (218)
                  
                  
                     Yhdistynyt kuningaskunta sitoutui 12 päivänä syyskuuta 2019 noudattamaan asetuksen (EU) 2019/943 säännöksiä ja erityisesti hyväksymään vuoden 2020 loppuun mennessä sääntelymuutoksia, joilla varmistetaan, että viimeistään 1 päivästä heinäkuuta 2025 lähtien tuotantokapasiteettia, joka on aloittanut kaupallisen tuotannon ennen 4 päivää heinäkuuta 2019 ja jonka päästöt ovat yli 550 grammaa fossiilisista polttoaineista peräisin olevaa hiilidioksidia tuotettua kilowattituntia sähköä kohti ja yli 350 kilogrammaa fossiilisista polttoaineista peräisin olevaa hiilidioksidia asennettua kilowattia sähköntuotantoa kohti, ei sidota eikä se saa maksuja tai sitoumuksia tulevista maksuista kapasiteettimarkkinoiden nojalla.
                  
               4.5   Täytäntöönpanokielto
         
         
                     (219)
                  
                  
                     Yhdistynyt kuningaskunta on tietoinen siitä, että unionin yleisen tuomioistuimen tuomion seurauksena se ei saa myöntää tukea, kunnes komissio mahdollisesti tekee muodollisen tutkintamenettelyn jälkeen päätöksen kapasiteettimarkkinajärjestelmällä myönnettävän valtiontuen hyväksymisestä. Tuomiosta ei kuitenkaan seuraa, ettei Yhdistynyt kuningaskunta voi käyttää sellaisia järjestelmän osia, jotka eivät ole tukea.
                  
               
                     (220)
                  
                  
                     Yhdistyneen kuningaskunnan mukaan täytäntöönpanokieltoa ei rikota seuraavissa tilanteissa:
                     
                                 a)
                              
                              
                                 Ehdollisten kapasiteettisopimusten tekeminen kesäkuussa 2019 järjestetyn täydentävän T-1-huutokaupan perusteella (ks. johdanto-osan 18 kappaleen a kohta), koska ehdollisilla kapasiteettisopimuksilla ei aiheuteta kapasiteetin tarjoajille mitään taloudellista etua, kunnes komissio mahdollisesti hyväksyy valtiontuen. Kapasiteetin tarjoajien on noudatettava tiettyjä velvoitteita ilman takeita siitä, että ne saavat kapasiteettimaksuja tai muuta taloudellista etua, koska maksut edellyttävät komission hyväksyntää.
                              
                           
                                 b)
                              
                              
                                 Kapasiteetin tarjoajien vaatiminen noudattamaan voimassa olevien kapasiteettisopimusten mukaisia velvoitteitaan täytäntöönpanokiellon aikana. Tässäkään tilanteessa kapasiteetin tarjoajilla ei ole takeita siitä, että ne lopulta saavat kapasiteettimaksuja. Lisäksi tämä aiheuttaa kapasiteetin tarjoajille rasituksen eikä hyödyn.
                              
                           
                                 c)
                              
                              
                                 Sähköntoimittajien kapasiteettimarkkinoiden selvityselimelle täytäntöönpanokiellon aikana niiden mahdollisten toimittajamaksuvastuiden korvaamiseksi suorittamien vapaaehtoisien maksujen sekä selvityselimen tällaisten maksujen vastaanottamisen salliminen. Toimittajamaksuilla ei rahoiteta tukea, kunnes komissio mahdollisesti hyväksyy valtiontuen.
                              
                           
               4.6   Avoimuus
         
         
                     (221)
                  
                  
                     Yhdistynyt kuningaskunta sitoutui soveltamaan ympäristö- ja energiatukea koskevien suuntaviivojen 3.2.7 jaksossa vahvistettuja avoimuutta koskevia ehtoja siltä osin kuin ne ovat sovellettavissa kapasiteettimarkkinoiden nojalla myönnettyyn tukeen.
                  
               5.   TUEN ARVIOINTI
         
         5.1   SEUT-sopimuksen 107 artiklan 1 kohdassa tarkoitettu valtiontuki
         
         
                     (222)
                  
                  
                     Aloittamispäätöksessä komissio katsoi alustavasti, että toimenpide oli perussopimuksen 107 artiklan 1 kohdassa tarkoitettua valtiontukea. Yhdistynyt kuningaskunta tai mikään asianomaisista osapuolista ei kiistänyt tätä näkemystä.
                  
               
                     (223)
                  
                  
                     Perussopimuksen 107 artiklan 1 kohdan mukaan ”jäsenvaltion myöntämä taikka valtion varoista muodossa tai toisessa myönnetty tuki” on valtiontukea.
                  
               
                     (224)
                  
                  
                     Perussopimuksen 107 artiklan 1 kohdan mukainen valtiontuki ei sovellu sisämarkkinoille, jos se ”vääristää tai uhkaa vääristää kilpailua suosimalla jotakin yritystä tai tuotannonalaa […] siltä osin kuin se vaikuttaa jäsenvaltioiden väliseen kauppaan”.
                  
               
                     (225)
                  
                  
                     Perussopimuksen 107 artiklan 2 ja 3 kohdassa luetellaan erityisiä tilanteita, joissa tuki kuitenkin soveltuu tai sen voidaan katsoa soveltuvan sisämarkkinoille. Komission arvio siitä, voidaanko näitä tilanteita soveltaa tähän asiaan, esitetään 6 jaksossa.
                  
               5.1.1   Toimenpiteen yhteys valtioon ja rahoittaminen valtion varoista
         
         
                     (226)
                  
                  
                     Jotta toimenpiteet katsottaisiin perussopimuksen 107 artiklan 1 kohdassa tarkoitetuksi valtiontueksi, edellytyksenä on, että a) ne johtuvat valtiosta ja b) että varat ovat peräisin valtion varoista ja ne myöntää suorasti tai välillisesti valtion nimeämä tai perustama julkinen elin (55). Tämän päätöksen johdanto-osan 227–229 kappaleessa esitetyistä syistä komissio katsoo, että toimenpide johtuu Yhdistyneestä kuningaskunnasta ja kapasiteettimaksut ovat valtion varoja, koska ne ovat valtion määräysvallassa.
                  
               
                     (227)
                  
                  
                     Yhdistyneen kuningaskunnan energiasta ja ilmastonmuutoksesta vastaava ministeri perusti kapasiteettimarkkinat vuoden 2013 energialailla hänelle annettujen valtuuksien nojalla. Yhdistynyt kuningaskunta hyväksyi 1 päivänä elokuuta 2014 sekundäärilainsäädäntöä (sähkökapasiteettiasetus ja kapasiteettimarkkinasäännöt), jolla säännellään kapasiteettimarkkinoiden täytäntöönpanoa. Valtio vastaa muun muassa huutokaupattavan kapasiteetin määrän hyväksymisestä, esivalintamenettelyistä, kapasiteettisopimusten sisällöstä ja kapasiteetin haltijoiden velvoitteista.
                  
               
                     (228)
                  
                  
                     Yhdistynyt kuningaskunta perusti selvityselimen, joka huolehtii selvitysprosessiin ja suoritettuihin maksuihin liittyvästä vastuuvelvollisuudesta, hallinnosta ja valvonnasta. Selvityselin on valtion omistama, ja Yhdistyneen kuningaskunnan viranomaiset totesivat, että hallitus on säilyttänyt yleisen määräysvallan siihen (ks. johdanto-osan 27 kappale).
                  
               
                     (229)
                  
                  
                     Kuten johdanto-osan 88 ja 89 kappaleessa selostettiin, toimenpide rahoitetaan lailla säädetyllä lisämaksulla, joka peritään kaikilta luvan saaneilta sähköntoimittajilta. Tämä maksu on pakollinen, ja sen perii selvityselin. Tämän jälkeen selvityselin järjestää maksujen suorittamisen kapasiteetin tarjoajille. Valtiolla on selvityselimen välityksellä valta käyttää varoja.
                  
               5.1.2   Tietyille yrityksille tai tietyille tuotannonaloille aiheutunut taloudellinen etu (valikoiva etu)
         
         
                     (230)
                  
                  
                     Perussopimuksen 107 artiklan 1 kohdassa tarkoitettu etu on mikä tahansa taloudellinen hyöty, jota yritys ei olisi saanut tavanomaisissa markkinaolosuhteissa, toisin sanoen ilman valtion toimenpidettä (56).
                  
               
                     (231)
                  
                  
                     Komissio toteaa, että kapasiteettimarkkinahuutokaupoissa sopimuksen saaneet tarjoajat saavat kapasiteettimarkkinoiden kautta korvauksen, jota ne eivät saisi, jos ne jatkaisivat toimintaansa sähkömarkkinoilla tavanomaisissa taloudellisissa olosuhteissa myyden vain sähköä ja lisäpalveluita (2.8 jaksossa kuvaillut BETTA-järjestelyt). Näin ollen toimenpiteellä annetaan taloudellinen etu kapasiteettimarkkinahuutokaupoissa menestyneille yrityksille. Tämä etu on valikoiva, koska se suosii vain tiettyjä yrityksiä eli kapasiteettimarkkinahuutokaupoissa tarjouskilpailun voittaneita tarjoajia, jotka ovat rinnastettavassa tosiasiallisessa ja oikeudellisessa tilanteessa sellaisten muiden kapasiteetin tarjoajien kanssa, jotka joko eivät voineet osallistua tai eivät osallistuneet kapasiteettimarkkinahuutokauppoihin taikka osallistuivat, mutta eivät saaneet sopimusta.
                  
               
                     (232)
                  
                  
                     Lisäksi toimenpide on toistaiseksi aiheuttanut valikoivan edun vain tietyille yrityksille, jotka pystyvät auttamaan havaitun riittävyyttä koskevan ongelman ratkaisemisessa, koska 2 megawattia pienemmät kapasiteetit (ks. johdanto-osan 30 ja 31 kappale) sekä ulkomainen kapasiteetti eivät voi osallistua suorasti kapasiteettimarkkinoille (ks. johdanto-osan 34 kappale), vaikka myös ne voivat auttaa pienentämään havaittua riittävyyttä koskevaa ongelmaa. Tulevaisuudessa kapasiteettimarkkinoille osallistumista koskeva vähimmäiskynnysarvo, vaikka sitä alennettaisiin johdanto-osan 193 kappaleessa kuvatulla tavalla, estää edelleen joitain kapasiteetteja osallistumasta suorasti (eli ilman aggregointia) kapasiteettimarkkinoille. Ellei kaikki naapuri- tai muissa jäsenvaltioissa sijaitseva ulkomainen kapasiteetti voi osallistua kapasiteettimarkkinoille, niiden ulkopuolelle suljetaan lisäksi edelleen tiettyjä yrityksiä, jotka pystyvät auttamaan havaitun riittävyyttä koskevan ongelman ratkaisemisessa. Näin ollen toimenpide aiheuttaa myös tästä kapeammasta näkökulmasta tarkasteltuna valikoivan edun.
                  
               5.1.3   Kilpailun ja EU:n sisäisen kaupan vääristyminen
         
         
                     (233)
                  
                  
                     Toimenpide saattaa vääristää kilpailua ja vaikuttaa kauppaan sisämarkkinoilla. Sähköntuotanto samoin kuin sähkön tukku- ja vähittäismarkkinat ovat avoimia kilpailulle kaikkialla unionissa (57). Valtion varoista jollekin kyseisen alan yritykselle myönnetty etu voi sen vuoksi vaikuttaa unionin sisäiseen kauppaan ja vääristää kilpailua.
                  
               5.1.4   Perussopimuksen 107 artiklan 1 kohdan nojalla tehdyn arvioinnin päätelmä
         
         
                     (234)
                  
                  
                     Tässä jaksossa esitetyn arvioinnin perusteella komissio katsoo, että toimenpide on perussopimuksen 107 artiklan 1 kohdassa tarkoitettua valtiontukea. Perussopimuksen 107 artiklan 1 kohdan osalta sovelletaan kaikkia perussopimuksen 107 artiklan 2 ja 3 kohdassa vahvistettuja erityisiä sisämarkkinoille soveltuvuuden perusteita. Ainoa peruste, jolla voi olla merkitystä tässä asiassa, on 107 artiklan 3 kohdan c alakohdassa esitetty peruste. Jäljempänä 6 jaksossa arvioidaan, täyttyykö tämä peruste tässä tapauksessa.
                  
               5.2   Tuen sääntöjenmukaisuus
         
         
                     (235)
                  
                  
                     Vaikka Yhdistyneen kuningaskunnan viranomaiset ilmoittivat kapasiteettimarkkinoista ennen toimenpiteen toteuttamista, unionin yleinen tuomioistuin kumosi myöhemmin vuonna 2014 tehdyn päätöksen toimenpiteen hyväksymisestä. Kun otetaan huomioon unionin yleisen tuomioistuimen tuomio, jolla vuonna 2014 tehty päätös kumotaan, kyseisen toimenpiteen täytäntöönpanoa yleisen tuomioistuimen tuomioon asti on pidettävä sääntöjenvastaisena (58).
                  
               
                     (236)
                  
                  
                     Unionin yleisen tuomioistuimen marraskuussa 2018 antaman tuomion ja vuoden 2014 päätöksen kumoamisen jälkeen Yhdistynyt kuningaskunta toteutti tiettyjä toimenpiteitä, jotka on lueteltu johdanto-osan 18 kappaleessa. Tässä jaksossa tarkastellaan sitä, olivatko nämä toimenpiteet uutta sääntöjenvastaista tukea.
                  
               
                     (237)
                  
                  
                     Ensinnäkin katsotaan, että kesäkuussa 2019 järjestetyllä täydentävällä T-1-huutokaupalla ei rikottu täytäntöönpanokieltoa, koska tämän huutokaupan tuloksena tehdyt sopimukset sisälsivät ehtolausekkeen, jonka mukaan ne voivat luoda oikeuksia vain, jos valtiontukipäätös on myönteinen. Näin ollen tämä Yhdistyneen kuningaskunnan marraskuun 2018 jälkeen toteuttama toimenpide ei ole uutta sääntöjenvastaista tukea.
                  
               
                     (238)
                  
                  
                     Toiseksi, jatkamalla ennen marraskuuta 2018 järjestetyissä huutokaupoissa tehtyjen sopimusten toteuttamista ja sähköntuottajilta perittävien kapasiteettimarkkinamaksujen keräämistä, vaikka tarjoajille maksettavat kapasiteettimaksut oli keskeytetty, Yhdistynyt kuningaskunta ei rikkonut täytäntöönpanokieltoa. Näiden toimenpiteiden ei voida katsoa aiheuttaneen mitään taloudellista etua, koska ne muodostavat yrityksille kustannuksen eivätkä hyötyä. Näin ollen tämä toimenpide sinänsä ei ole uutta sääntöjenvastaista tukea.
                  
               
                     (239)
                  
                  
                     Kolmanneksi, mitä tulee 22 päivänä heinäkuuta 2019 käynnistettyihin esivalintamenettelyihin T-1-huutokauppaa, T-3-huutokauppaa ja T-4-huutokauppaa varten, jotka kaikki on tarkoitus järjestää vuoden 2020 ensimmäisellä neljänneksellä, mitään sopimuksia ei ole vielä allekirjoitettu. Näin ollen tämäkään toimenpide ei ole uutta sääntöjenvastaista tukea.
                  
               6.   SOVELTUVUUS SISÄMARKKINOILLE PERUSSOPIMUKSEN 107 ARTIKLAN 3 KOHDAN C ALAKOHDAN PERUSTEELLA
         
         
                     (240)
                  
                  
                     Perussopimuksen 107 artiklan 3 kohdan a–e alakohdassa yksilöidään tiettyjä tuen tyyppejä, joita voidaan pitää sisämarkkinoille soveltuvina. Kyseisen kohdan c alakohta kattaa tuen tietyn taloudellisen toiminnan tai talousalueen kehityksen edistämiseen, jos tuki ei muuta kaupankäynnin edellytyksiä yhteisen edun kanssa ristiriitaisella tavalla.
                  
               
                     (241)
                  
                  
                     Komission suuntaviivoissa valtiontuesta ympäristönsuojelulle ja energia-alalle vuosina 2014–2020 (59), jäljempänä ’ympäristö- ja energiatukea koskevat suuntaviivat’, vahvistetaan edellytykset, joiden täyttyessä energia- ja ympäristötukea voidaan pitää sisämarkkinoille soveltuvana perussopimuksen 107 artiklan 3 kohdan c alakohdan nojalla. Ympäristö- ja energiatukea koskevia suuntaviivoja on sovellettu 1 päivästä heinäkuuta 2014 lähtien. Ympäristö- ja energiatukea koskevien suuntaviivojen 3.9 jaksossa vahvistetaan tuotannon riittävyyttä edistävää tukea koskevat erityiset edellytykset.
                  
               
                     (242)
                  
                  
                     Kuten edellä johdanto-osan 235 kappaleessa todetaan, vuoden 2014 päätöksen kumoamisesta seuraa, että tuen täytäntöönpanoa unionin yleisen tuomioistuimen tuomioon asti on pidettävä sääntöjenvastaisena. Valtiontuen sääntöjenvastaisuuden arvioinnissa sovellettavien sääntöjen määräytymisestä annetun komission ilmoituksen (60) mukaisesti komissio on arvioinut toimenpiteen soveltuvuuden sisämarkkinoille ympäristö- ja energiatukea koskevien suuntaviivojen 3.9 jaksossa vahvistettujen edellytysten perusteella. Ympäristö- ja energiatukea koskevien suuntaviivojen 248 kohdan mukaan sääntöjenvastaista energiatukea olisi arvioitava niiden sääntöjen mukaisesti, jotka olivat voimassa päivänä, jona tuki myönnettiin, eli 16 päivänä joulukuuta 2014.
                  
               
                     (243)
                  
                  
                     Menettely uuden päätöksen antamiseksi voidaan aloittaa uudelleen juuri siitä ajankohdasta, jolloin sääntöjenvastaisuus tapahtui (61).
                  
               6.1   Yhteisen edun mukainen tavoite ja toimenpiteen tarpeellisuus
         
         
                     (244)
                  
                  
                     Ympäristö- ja energiatukea koskevien suuntaviivojen 3.9.1 ja 3.9.2 jaksossa vahvistetaan erityiset edellytykset, joita sovelletaan arvioitaessa, missä määrin tuki vaikuttaa hyvin määritellyn yhteisen edun mukaisen tavoitteen saavuttamiseen ja missä määrin valtion tukitoimi on tarpeen.
                  
               
                     (245)
                  
                  
                     Aloittamispäätöksessä komissio katsoi alustavana päätelmänään, että kapasiteettimarkkinat edistivät yhteisen edun mukaisen tavoitteen saavuttamista ja olivat tarpeen.
                  
               6.1.1   Yhteisen edun mukainen tavoite
         
         
                     (246)
                  
                  
                     Yhdistynyt kuningaskunta otti vuonna 2014 käyttöön tuotannon riittävyyttä koskevan ongelman tunnistamismenetelmän, joka perustuu malliin, jossa pysyvää luotettavuusstandardia (”enduring reliability adequacy standard”) käytetään tuotannon riittävyyden indikaattorina. Vuonna 2014 tekemässään ilmoituksessa Yhdistynyt kuningaskunta osoitti, että pysyvä luotettavuusstandardi voisi nousta kriittiselle tasolle neljä vuotta myöhemmin eli vuodesta 2018/2019 lähtien. Nämä havainnot vastasivat pitkälti Sähkö-ENTSOn tuona ajankohtana tuoreimmassa järjestelmän riittävyyttä koskevassa selonteossa julkaistuja tuloksia (62). Sähkö-ENTSO arvioi vuonna 2014, että Yhdistynyttä kuningaskuntaa koskevassa skenaariossa A (jossa otettiin huomioon vain varmana pidetty tuotantokapasiteetin kehitys) vuoden 2016 jälkeen jäljellä oleva kapasiteetti saattaisi olla riittämätön kattamaan riittävyyden viitemarginaalin ilman rajayhdysjohtojen avulla tapahtuvaa tuontia.
                  
               
                     (247)
                  
                  
                     Sähkö-ENTSOn vuonna 2018 julkaiseman viimeisimmän riittävyyttä koskevan väliennusteen, jäljempänä ’MAF 2018 -ennuste’ (63), tulosten mukaan Yhdistyneen kuningaskunnan tehovajeen odotusarvoksi (tuntia vuodessa) arvioidaan perusskenaariossa 1,29 vuonna 2020 ja 1,30 vuonna 2025, jotka alittavat selvästi johdanto-osan 98 kappaleessa mainitun Yhdistyneen kuningaskunnan tavoitteeksi asettaman 3 tunnin tehovajeen odotusarvon. MAF 2018 -ennusteen mukaan sen paremmat tulokset saattavat johtua myös nykyisistä kapasiteettimekanismeista. MAF 2018 -ennuste julkaistiin 3 päivänä lokakuuta 2018 eli ennen unionin yleisen tuomioistuimen päätöstä, jolla kumottiin vuoden 2014 päätös. Näin ollen MAF 2018 -ennusteessa otettiin huomioon kapasiteettimarkkinoiden olemassaolon vaikutukset Yhdistyneessä kuningaskunnassa. MAF 2018 -ennusteen liitteessä 2 Yhdistynyt kuningaskunta totesi, että Iso-Britannia on perustanut kapasiteettimarkkinat varmistaakseen, että sillä on riittävästi käytettävissä olevaa kapasiteettia täyttääkseen luotettavuusstandardinsa, joka on tehovajeen odotusarvo 3 tuntia vuodessa. MAF-ennusteen tulokset vastasivat Yhdistyneen kuningaskunnan mukaan näitä odotuksia, joten se ei odottanut Isossa-Britanniassa ilmenevän riittävyyttä koskevia ongelmia.
                  
               
                     (248)
                  
                  
                     Kapasiteettimarkkinoiden jatkuva tarve tulevaisuudessa on määriteltävä vaihtoehtoisten skenaarioiden perusteella, joissa oletetaan, että Yhdistyneessä kuningaskunnassa ei ole kapasiteettimarkkinoita. Kuten johdanto-osan 102–104 kappaleessa selostetaan, analyysit osoittavat, että jos kapasiteettimarkkinat jätetään pois mallinnuksesta, luotettavuusstandardia (tehovajeen odotusarvo) todennäköisesti rikotaan jokaisena mallinnukseen sisältyvänä vuonna. Etenkin johdanto-osan 103 kappaleessa kuvailtu NG:n analyysi perustuu NG:n tulevissa energiaskenaarioissa käytettyyn energiamarkkinoiden uudistuksen perusskenaarioon. Tulevat energiaskenaariot muodostavat myös MAF 2018 -ennusteen Yhdistynyttä kuningaskuntaa koskevien oletusten perustan. Näin ollen NG:n analyysi vastaa ympäristö- ja energiatukea koskevien suuntaviivojen 221 kohdan mukaisesti Sähkö-ENTSOn suorittamaa analyysia.
                  
               
                     (249)
                  
                  
                     Kapasiteettimarkkinat saattavat johtaa fossiilisia polttoaineita käyttävän tuotannon tukemiseen. Kuten 2.8.4 jaksossa selostettiin, Yhdistynyt kuningaskunta on kuitenkin jo toteuttanut, toteuttaa parhaillaan tai harkitsee lisätoimenpiteitä, joilla korjataan sen havaitsemat markkinoiden toimintapuutteet eli se, että luotettavuus on julkishyödyke, sekä niin kutsuttu missing money -ongelma. Näillä lisätoimenpiteillä pyritään lisäämään kysyntäjoustokapasiteetin osallistumista, uudistamaan tasepoikkeamamaksujärjestelyt sekä edistämään rajayhdysjohtojen lisäämistä. Komissio katsoo, että näillä lisätoimenpiteillä vähennettäneen kapasiteettimarkkinoilla hankittavan kapasiteetin määrää. Lisäksi komissio huomauttaa, että Yhdistynyt kuningaskunta ehdottaa ad hoc -toimenpiteitä vähähiilisen tuotannon tukemiseksi (esimerkiksi ”Contracts for Differences” -sopimukset) ja se on vahvistanut päästöjä koskevat tiukat suorituskykyvaatimukset hiili-intensiivisen tuotantokapasiteetin käyttöönoton estämiseksi. Yhdistynyt kuningaskunta on ilmoittanut tämän johtaneen kapasiteettisopimuksia saaneiden uusien dieselvoimaloiden määrän jyrkkään vähenemiseen vuodesta 2014 lähtien (64). Lisäksi komissio huomauttaa, että tuotantokapasiteetin riittävyyden vuosittaisessa arvioinnissa otetaan huomioon tuotannon määrä ja rajayhdysjohtojen vaikutus ja se on samalla avoin kaiken tyyppisille kapasiteetin tarjoajille, myös kysyntäpuolen jousto-operaattoreille. Tämän perusteella komissio katsoo, että Yhdistynyt kuningaskunta on tutkinut riittävästi keinoja lieventää toimenpiteen mahdollisia kielteisiä vaikutuksia ympäristön kannalta haitallisten tukien poistamistavoitteeseen ympäristö- ja energiatukea koskevien suuntaviivojen 220 kohdan mukaisesti.
                  
               
                     (250)
                  
                  
                     Toimenpiteellä on tarkoitus hankkia tarvittava määrä kapasiteettia luotettavuusstandardin noudattamiseksi. Toimenpiteellä on näin ollen hyvin määritelty tavoite. Kapasiteetin tarjoajat sitoutuvat toimittamaan energiaa järjestelmän stressitilanteissa kapasiteettimaksuja vastaan. Verkonhaltijan vuosittainen toimitusvarmuutta koskeva arviointi vaikuttaa tarjottavan kapasiteettimäärän määritysmenetelmään.
                  
               6.1.2   Toimenpiteen tarpeellisuus
         
         
                     (251)
                  
                  
                     Tuotannon riittävyyttä koskevan ongelman luonne ja syyt on analysoitu ja kvantifioitu edellä 2.8.2 ja 2.8.3 kohdassa esitetyn mukaisesti. Kvantifioinnin mittayksikkö (eli luotettavuusstandardi) on kuvailtu ja sen laskentamenetelmä esitetty (ks. edellä johdanto-osan 46 ja 47 kappale). Näin ollen komissio katsoo, että ympäristö- ja energiatukea koskevien suuntaviivojen 222 kohtaa on noudatettu.
                  
               
                     (252)
                  
                  
                     Kuten johdanto-osan 128 kappaleessa selitettiin, eräät asianomaiset osapuolet epäilivät kapasiteettimarkkinoiden tarpeellisuutta.
                  
               
                     (253)
                  
                  
                     Joidenkin asianomaisten osapuolten mainitseman Yhdistyneen kuningaskunnan sähkömarkkinoiden väitetyn ylitarjonnan osalta komissio on tutkinut asianomaisten osapuolten esittämät perustelut (ks. johdanto-osan 128 kappaleen a kohta) samoin kuin Yhdistyneen kuningaskunnan perustelut (ks. johdanto-osan 166 kappale). Komissio katsoo, että asianomaisten osapuolten esittämä arvostelu ei kyseenalaista kapasiteettimarkkinoiden tarpeellisuutta. Kapasiteettimarkkinoiden on erityisesti minkä tahansa kapasiteettimekanismin tavoin selviydyttävä huomattavista epävarmuustekijöistä, jotka edellyttävät tasapainon löytämistä yhtäältä liiallisten hankintojen riskin ja toisaalta järjestelmän riittämättömyyden välillä. Talven 2018/2019 odotettua paremmat kapasiteettimarginaalit ovat osoitus tästä epävarmuudesta (65). Kuten Ofgem selitti johdanto-osan 21 kappaleessa mainitussa loppuraportissaan, ennen kapasiteettimarkkinajärjestelmän käyttöönottoa lasketut marginaaleja koskevat luvut sisälsivät lisäksi vuodesta 2017 lähtien ennakoimattomiin tilanteisiin tarkoitetut tasapainotusresurssit, jäljempänä ’CBR-resurssit’, ja ilman näitä toimenpiteitä kapasiteettimarginaalit olisivat olleet paljon pienemmät (66). Ofgem selitti raportissaan lisäksi, että myös viiden edellisen toimitusvuoden tehovajeen odotusarvon ennusteet tukivat Ofgemin näkemystä, jonka mukaan oli olemassa vahva tarve säilyttää kapasiteettimarkkinat. Lisäksi kapasiteettimarkkinahuutokauppojen alhaisia selvityshintoja voidaan pitää todisteena näiden huutokauppojen kilpailun korkeasta tasosta eikä välttämättä merkkinä liiallisesta kapasiteetista. Kuten johdanto-osan 34 kappaleessa on selitetty, rajayhdysjohtojen haltijat ovat voineet osallistua kapasiteettimarkkinahuutokauppoihin vuoden 2015 toisesta huutokaupasta lähtien, joten niiden vaikutus toimitusvarmuuteen on otettu huomioon.
                  
               
                     (254)
                  
                  
                     Joidenkin asianomaisten osapuolten esittämästä ajatuksesta, jonka mukaan tuotannon riittävyys voitaisiin varmistaa paremmin pelkän energian markkinoiden avulla, komissio panee merkille eräiden asianomaisten osapuolten huomautukset (ks. johdanto-osan 128 kappale) ja Yhdistyneen kuningaskunnan huomautukset (ks. johdanto-osan 167 kappale). Komissio ei näe mitään syytä muuttaa aloittamispäätöksen taulukossa 8 esitettyjä päätelmiä vaan pitää niistä kiinni: se katsoo, että niin kauan kuin reaaliaikainen mittaus ja käyttäjien enemmistön dynaamiset hintasopimukset eivät ole käytettävissä, luotettavuudella on monia julkishyödykkeen ominaisuuksia. Lähitulevaisuudessa on epätodennäköistä, että kuluttajat hallinnoisivat järjestelmällisesti kulutustaan markkinoilta tulevien niukkuussignaalien mukaan, joten sähkön toimitusvarmuudella on edelleen julkishyödykettä muistuttava luonne.
                  
               
                     (255)
                  
                  
                     Vastaavasti missing money -ongelmaksi kutsutusta markkinoiden toimintahäiriöstä komissio panee merkille joidenkin asianomaisten osapuolien huomautukset (ks. johdanto-osan 128 kappaleen c kohta) sekä Yhdistyneen kuningaskunnan huomautukset (ks. johdanto-osan 168 kappale). Komissio ei näe mitään syytä muuttaa aloittamispäätöksen taulukossa 8 esitettyjä päätelmiä vaan pitää niistä kiinni. Komissio vahvistaa erityisesti, että kapasiteettimarkkinoiden täytäntöönpano ei voi tapahtua hyvin toimivien lyhyen aikavälin markkinoiden kustannuksella. Edellä 2.8.4 jaksossa mainitut uudistukset auttavat parantamaan Ison-Britannian sähkömarkkinoiden toimintaa, mutta ne eivät poista missing money -ongelmaa.
                  
               
                     (256)
                  
                  
                     Edellä johdanto-osan 254 ja 255 kappaleessa esitetyn arvioinnin perusteella komissio katsoo, että Yhdistynyt kuningaskunta on ympäristö- ja energiatukea koskevien suuntaviivojen 223 kohdan mukaisesti osoittanut selvästi syyt, joiden vuoksi markkinoiden ei voida odottaa pystyvän tarjoamaan riittävästi kapasiteettia.
                  
               
                     (257)
                  
                  
                     Kysyntäjouston potentiaalin arvioinnin suhteen komissio korostaa, että ympäristö- ja energiatukea koskevien suuntaviivojen 224 kohdan b alakohdan mukaan komission on otettava huomioon muun muassa ja soveltuvin osin vain sille toimitetut ja kysyntäpuolen osallistumisen vaikutusten arviointiin liittyvät seikat. Komissio panee merkille, että asianomaiset osapuolet (ks. johdanto-osan 128 kappaleen d kohta) ja Yhdistynyt kuningaskunta (ks. johdanto-osan 169 kappale) ovat toimittaneet hyvin erilaisia arvioita vastauksena aloittamispäätökseen. Komissio panee merkille myös, että kuten taulukossa 1 osoitetaan, kapasiteettimarkkinahuutokauppoihin osallistuvan kysyntäjoustokapasiteetin määrä on kasvanut edelleen ja saavutti 2,6 gigawattia vuonna 2018 järjestetyssä T-4-huutokaupassa.
                  
               
                     (258)
                  
                  
                     Niistä eri toimenpiteistä, joita Yhdistynyt kuningaskunta on toteuttanut kysynnän hallinnan edistämiseksi ympäristö- ja energiatukea koskevien suuntaviivojen 224 kohdan b alakohdan mukaisesti, eräät asianomaiset osapuolet arvostelivat vain siirtymäkauden huutokauppoja siitä, että ne eivät riitä edistämään kysyntäjoustokapasiteetin osallistumista (ks. johdanto-osan 128 kappaleen d kohta). Komissio panee merkille johdanto-osan 170 kappaleessa esitetyt Yhdistyneen kuningaskunnan perustelut sekä johdanto-osan 126 kappaleessa esitetyt muiden asianomaisten osapuolten huomautukset. Komissio katsoo etenkin, että siirtymäkauden huutokaupoilla pyritään edistämään kysyntäjoustoa sulkemalla pois lähes kaikki muut kapasiteettityypit. Merkittävää on, että näissä huutokaupoissa selvityshinnat olivat korkeampia kuin tavanomaisissa kapasiteettimarkkinahuutokaupoissa.
                  
               
                     (259)
                  
                  
                     Tästä syystä komissio katsoo, että kapasiteettimarkkinat edistävät hyvin määritellyn yhteisen edun mukaisen tavoitteen saavuttamista ja ovat tarpeelliset ympäristö- ja energiatukea koskevien suuntaviivojen 3.9.1 ja 3.9.2 jakson mukaisesti.
                  
               6.2   Toimenpiteen tarkoituksenmukaisuus
         
         
                     (260)
                  
                  
                     Ympäristö- ja energiatukea koskevien suuntaviivojen 3.9.3 jaksossa määritellään edellytykset, joiden perusteella arvioidaan, onko tukitoimenpide yhteisen edun mukaisen tavoitteen saavuttamiseen soveltuva politiikan väline.
                  
               6.2.1   Välineen valinta
         
         
                     (261)
                  
                  
                     Kuten johdanto-osan 129 ja 171 kappaleessa mainittiin, eräiden asianomaisten osapuolten mukaan strateginen reservi olisi markkinoiden laajuisia kapasiteettimarkkinoita asianmukaisempi keino puuttua Yhdistyneen kuningaskunnan tuotannon riittävyyttä koskevaan ongelmaan. Yhdistynyt kuningaskunta sitä vastoin katsoi, että strateginen reservi ei ratkaisisi taustalla olevia markkinoiden toimintapuutteita (ks. johdanto-osan 171 ja 172 kappale).
                  
               
                     (262)
                  
                  
                     Kuten kapasiteettimekanismeja koskevan toimialatutkinnan loppuraportissa (67) selitettiin, pitkän aikavälin toimenpiteet eivät ole välttämättömiä, jos riittävyyden arvioinnit osoittavat – ja myös päättäjät ovat siitä vakuuttuneita – että pitkällä aikavälillä markkinat voidaan uudistaa siten, että ne varmistavat riittävät investointikannustimet, ja saatavilla on riittävästi kapasiteettia toimitusvarmuuden takaamiseksi siihen saakka. Voi kuitenkin olla tarpeen varmistaa, ettei olemassa olevaa kapasiteettia suljeta ennenaikaisesti. Näissä tapauksissa strateginen reservi on todennäköisesti sopivin vastaus, koska se voi auttaa hallitsemaan markkinoilta poistuvan nykyisen kapasiteetin määrää. Jos havaitaan pitkän aikavälin riittävyysongelmia, parhaiten soveltuva kapasiteettimekanismi ongelman ratkaisemiseen on todennäköisesti määrään perustuva markkinoiden laajuinen järjestelmä.
                  
               
                     (263)
                  
                  
                     Strateginen reservi ei ratkaisisi uusien voimalaitosten kohdalla havaittua investointiongelmaa. Markkinoiden laajuiset kapasiteettimarkkinat sitä vastoin muodostavat tehokkaampia kannustimia investoinneille, joilla puututaan pidemmän aikavälin riittävyyttä koskeviin ongelmiin.
                  
               
                     (264)
                  
                  
                     Kapasiteettimarkkinoiden on tarkoitus tukea ja täydentää markkinoilla tapahtuvaa kehitystä ja olla yhdenmukainen energian sisämarkkinoiden ja Euroopan unionin energiapolitiikan kanssa, eli sillä pyritään kehittämään aktiivista kysyntäjoustoa, lisäämään kilpailua ja investoimaan rajayhdysjohtokapasiteettiin.
                  
               
                     (265)
                  
                  
                     Näin ollen komissio katsoo, että valittu väline on asianmukainen pitkän aikavälin investointeja haittaavan markkinoiden toimintapuutteen ratkaisemiseksi.
                  
               6.2.2   Pelkästä kapasiteetin käytettävissä olemisesta maksettava korvaus
         
         
                     (266)
                  
                  
                     Komissio katsoi aloittamispäätöksessä alustavasti, että toimenpiteellä palkitaan pelkästä kapasiteetin käytettävissä olemisesta. Tästä huolimatta eräät asianomaiset osapuolet esittivät tätä kysymystä koskevia huolenaiheita, kuten tämän päätöksen johdanto-osan 130–132 kappaleessa on selitetty.
                  
               
                     (267)
                  
                  
                     Asianomaisten osapuolten ilmaiseman stressitilanteiden ilmoitusjärjestelyjä koskevan huolen osalta (ks. johdanto-osan 130 kappale) komissio katsoo, että ajojärjestysmekanismin käyttöönotto voisi häiritä markkinasignaaleja eikä sitä siksi voida pitää ympäristö- ja energiatukea koskevien suuntaviivojen 225 kohdan mukaisena.
                  
               
                     (268)
                  
                  
                     Seuraamusjärjestelmän ehdotetun tehostamisen (ks. johdanto-osan 131 ja 174 kappale) ja myös asianomaisten osapuolten kapasiteettimarkkinoiden ”toimitettuun energiaan” perustuvasta mallista esittämien huolenaiheiden (ks. johdanto-osan 132 ja 175 kappale) osalta voidaan todeta, että tuensaajat saavat korvausta saataville asettamistaan kapasiteettiyksiköistä (Englannin puntaa megawatilta) eivätkä toimitetusta energiasta (Englannin puntaa megawattitunnilta). Tämä on ympäristö- ja energiatukea koskevien suuntaviivojen 225 kohdan mukaista. Tästä huolimatta komissio huomauttaa, että kapasiteettimarkkinat noudattavat ”toimitetun energian” mallia (ks. edellä 2.6 jakso), jossa kapasiteetin tarjoajat voivat saada seuraamuksia tapauksissa, joissa ne eivät fyysisesti toimita energiaa stressitilanteissa, tukkumarkkinoiden signaaleihin katsomatta. Komissio katsoo, että on ensisijaisesti (sekä vuorokausi- että päivänsisäisten) markkinoiden yhteenkytkennän ja tasehallintamarkkinoiden tehtävä varmistaa järjestelmän käytettävissä – myös rajayhdysjohtojen avulla – olevien resurssin tehokas käyttö. Toimitettuun energiaan perustuva malli voisi heikentää tätä, sillä se saattaa johtaa siihen, että kapasiteetin tarjoajat ajavat sähköä verkkoon, vaikka se ei ole kannattavaa pelkkien markkinahintojen perusteella, välttääkseen seuraamuksia. Ajojärjestyksen määrittelyn vääristymät ovat kuitenkin kapasiteettimarkkinoilla erittäin epätodennäköisiä, koska stressitilanteet määritellään sellaisten toimien perusteella, joita verkonhaltija yleensä toteuttaa viimeisenä keinona, kun markkinat eivät ole pystyneet toimittamaan toimitusvarmuutta.
                  
               
                     (269)
                  
                  
                     Näin ollen komissio katsoo, että kapasiteettimarkkinat palkitsevat pelkästä kapasiteetin käytettävissä olemisesta ympäristö- ja energiatukea koskevien suuntaviivojen 3.9.3 jakson mukaisesti.
                  
               6.2.3   Toimenpiteen avoimuus kaikille merkityksellisille kapasiteetin tarjoajille
         
         6.2.3.1   Kysyntäpuolen jousto-operaattorien mahdollinen syrjiminen aikasidonnaisia toimituksia koskevien sopimusten puutteen vuoksi
         
         
                     (270)
                  
                  
                     Vaikka komissio ei nimenomaisesti käsitellyt tätä kysymystä aloittamispäätöksessä, jotkin asianomaiset osapuolet katsoivat, että kysyntäpuolen jousto-operaattorien syrjimisen välttämiseksi kapasiteettimarkkinoilla olisi oltava tarjolla sopimuksia, jotka koskevat aikasidonnaisia toimituksia (ks. johdanto-osan 133 kappale).
                  
               
                     (271)
                  
                  
                     Yhdistyneen kuningaskunnan toimittaman ja johdanto-osan 176 kappaleessa tiivistetysti esitetyn näytön perusteella komissio katsoo, että aikasidonnaisia toimituksia koskevien sopimusten puute ei ole syrjivää. Erityisesti se tosiseikka, että vain yksi 89:stä kapasiteettimarkkinayksiköstä valitsi siirtymäkauden huutokaupassa aikasidonnaisia toimituksia koskeva sopimuksen, osoittaa, että nykyiset järjestelyt eivät muodosta estettä kysyntäpuolen jousto-operaattorien osallistumiselle.
                  
               6.2.3.2   Sovellettavien sopimusten pituuksien erot
         
         
                     (272)
                  
                  
                     Unionin yleisen tuomioistuimen tuomiossa katsottiin, että yhtäältä muulle kuin tuotantokapasiteetille, erityisesti kysyntäpuolen jousto-operaattoreille, ja toisaalta sähköntuottajille tarjottujen sopimuksen eripituisten voimassaoloaikojen perusteella komission olisi pitänyt epäillä toimenpiteiden soveltuvuutta sisämarkkinoille. Tästä syytä komissio on tutkinut, heikentääkö kysyntäpuolen jousto-operaattorien pitkäaikaisempien kapasiteettisopimusten puute niiden mahdollisuuksia osallistua kapasiteettimarkkinoille.
                  
               
                     (273)
                  
                  
                     Ympäristö- ja energiatukea koskevien suuntaviivojen 226 kohdassa edellytetään tasapainoa seuraavien kahden keskenään kilpailevan tavoitteen välillä: mekanismin avoimuus kaiken tyyppiselle kapasiteetille ja tarve tarjota riittäviä kannustimia sekä nykyiselle että uudelle kapasiteetille.
                  
               
                     (274)
                  
                  
                     Kuten aloittamispäätöksessä todettiin, komissio katsoo, että pidemmät kuin yhden vuoden kapasiteettisopimukset voivat olla perusteltuja tapauksissa, joissa laitemenot ovat suuret ja rahoituksen saaminen on vaikeaa, koska niillä edistetään uusien kilpailukykyisten toimijoiden markkinoille tuloa. Kuten Yhdistynyt kuningaskunta selitti (ks. johdanto-osan 177 kappale), tämä koskee erityisesti uutta rakennettavaa tuotantokapasiteettia. Lyhyempiä sopimusten voimassaoloaikoja puoltavia yleisiä ehdotuksia lukuun ottamatta (ks. johdanto-osan 136 kappaleen i, ii ja iii kohta) komissio ei saanut mitään huomautuksia, joissa olisi kiistetty pitkäaikaisempien (enintään 15 vuoden) sopimusten merkitys uudelle kapasiteetille tarjottavien kannustimien tarjoamiselle ympäristö- ja energiatukea koskevien suuntaviivojen 226 kohdan mukaisesti. Komissio pitää erityisesti laitemenojen kynnysarvojen käyttämistä määritettäessä osallistumiskelpoisuutta pitkäaikaisempiin sopimuksiin asianmukaisena, koska se antaa hyvän viitteen rahoituksen hankkimisen vaikeudesta: mitä suurempi on investoinnin määrä, sitä vaikeampaa on hankkia rahoitusta. Toisaalta komissio katsoo, että muun kuin tuotantokapasiteetin sulkeminen pitkäaikaisempien sopimusten ulkopuolelle ei ollut syrjivää, koska nykyiset voimalaitokset ja kysyntäjoustokapasiteetti eivät alempien laitemenovaatimustensa (jotka viittaavat rahoituksen saamisen pienempään merkitykseen) vuoksi tarvitse pitkäaikaisempia sopimuksia rahoituksen saamiseksi. Tästä syystä komissio katsoo, että lyhyemmät sopimukset eivät asettaneet nykyistä tuotantokapasiteettia tai kysyntäjoustokapasiteettia kilpailullisesti epäedulliseen asemaan uuteen tuotantokapasiteettiin verrattuna. Näin ollen johdanto-osan 273 kappaleessa tarkoitettujen kahden kilpailevan tavoitteen välillä on löydetty asianmukainen tasapaino.
                  
               
                     (275)
                  
                  
                     Komissio katsoo olevan useita viitteitä siitä, että sopimusten eripituiset voimassaoloajat eivät käytännössä ole johtaneet kysyntäpuolen jousto-operaattorien syrjintään. Ensinnäkin huutokauppojen tulokset eivät viittaa siihen, että erilaiset mahdollisuudet saada pitkäaikaisempia sopimuksia olisivat käytännössä vääristäneet huutokauppojen tuloksi tähän asti. Päinvastoin, kysyntäjoustokapasiteetin tulokset ovat verrattavissa uuden rakennetun tuotantokapasiteetin tuloksiin (ja usein niitä parempia) (ks. johdanto-osan 179 kappale). Toiseksi, komissio ei ole löytänyt mitään näyttöä siitä, että jokin kysyntäpuolen jousto-operaattori olisi täyttänyt pitkäaikaisempien sopimusten laitemenoja koskevan kynnysarvon, mutta ei voinut osallistua kapasiteettimarkkinoille. Kolmanneksi, asianomaisten osapuolten toimittamat arviot kysyntäjoustokapasiteetin todellisista laitemenoista olivat hyvin alhaisia, ja eräät kysyntäpuolen jousto-operaattoreina toimivat asianomaiset osapuolet arvioivat, että kysyntäjoustokapasiteetin laitemenot olivat selvästi kynnysarvoja alhaisemmat ja jopa lähellä nollaa (ks. johdanto-osan 135 kappale). Toisessa siirtymäkauden huutokaupassa määritellyt kysyntäjoustokapasiteetin laitemenot olivat keskimärin 0,15 Englannin puntaa kilowatilta (ks. johdanto-osan 178 kappale). Neljänneksi, verkon sähkömittarista erillään tapahtuvaa tuotantoa käyttävällä kysyntäjoustokapasiteetilla (eli 60–70 prosentilla joustomarkkinoille aktiivisesti osallistuvasta kysyntäjoustokapasiteetista) on mahdollisuus saada pitkäaikaisempia sopimuksia, jos se osallistuu huutokauppaan tuotantokapasiteettina (ks. johdanto-osan 135 ja 178 kappale). Viidenneksi, huutokaupoissa sovellettavia laitemenojen kynnysarvoja on päivitetty säännöllisesti (ks. johdanto-osan 75 kappale).
                  
               
                     (276)
                  
                  
                     Näin ollen komissio katsoo, että sovellettavien sopimusten voimassaoloaikojen erot eivät menneisyydessä ole käytännössä johtaneet kysyntäpuolen jousto-operaattorien syrjintään.
                  
               
                     (277)
                  
                  
                     Nykytilanne, jossa pitkäaikaisempien sopimusten saatavuus on rajoitettu sähköntuottajille, ei ole johtanut syrjivään kohteluun. Tästä huolimatta kysyntäpuolen jousto-operaattorien osallistuminen kapasiteettimarkkinahuutokauppoihin lisääntyy (ks. taulukko 2) eikä voida sulkea pois sitä mahdollisuutta, että tulevaisuudessa kysyntäpuolen jousto-operaattorien laitemenot vastaavat kynnysarvoja. Jotta varmistetaan, että tulevaisuudessa mitään nämä kynnysarvot täyttävää kapasiteettia ei estetä saamasta pitkäaikaisempia sopimuksia kapasiteetin tyypin perusteella, komissio suhtautuu myönteisesti Yhdistyneen kuningaskunnan sitoumuksiin i) sallia kaikentyyppisen kapasiteetin (rajayhdysjohtoja lukuun ottamatta) hakea saatavilla olevia eri pituisia sopimuksia varten tehtävien tarjousten esivalintaan, jos ne voivat osoittaa täyttävänsä johdanto-osan 75 kappaleessa kuvatut laitemenojen kynnysarvot ja ii) tarkastella näitä laitemenojen kynnysarvoja säännöllisesti uudelleen sen varmistamiseksi, että ne pysyvät asianmukaisina (ks. johdanto-osan 182 kappale). Tämä muutos olisi johdanto-osan 21 kappaleessa mainitun Yhdistyneen kuningaskunnan alahuoneen tiede- ja teknologiavaliokunnan raportin mukainen, jossa suositeltiin, että kapasiteettimarkkinoiden sopimuksia varten tarjouksia tekevien muiden kuin tuotantokapasiteetin tarjoajien olisi voitava tehdä tarjouksia enintään 15 vuotta kestävistä sopimuksista, kuten uusien tuotantolaitostenkin.
                  
               6.2.3.3   T-1-huutokaupan määrän rajallinen takuu
         
         
                     (278)
                  
                  
                     Kuten aloittamispäätöksen johdanto-osan 161–163 kappaleessa selitettiin, komissio pyysi selvennyksiä T-1-huutokauppojen oikeudellisesta tilanteesta, käytännön toteutuksesta ja kannustavasta vaikutuksesta erityisesti kysyntäjouston kapasiteettimarkkinayksikköjen osalta, sillä T-1-huutokaupat tarjoavat kysyntäpuolen jousto-operaattoreille paremman reitin markkinoille.
                  
               
                     (279)
                  
                  
                     Aikaisempien T-1-huutokauppojen oikeudellisen tilanteen suhteen komissio palauttaa mieliin, että Yhdistyneen kuningaskunnan hallitus sitoutui vuonna 2014 hankkimaan tällaisilla huutokaupoilla vähintään 50 prosenttia neljä vuotta aikaisemmin varatusta kapasiteetista. Tämä sitoumus oli vuoden 2014 päätöksen perusteella sitova. Yhdistyneen kuningaskunnan vastuulla oli tämän jälkeen toteuttaa toimenpide sellaisena kuin se oli hyväksytty kansallisessa lainsäädännössä, asiaan kuuluvat sitoumukset mukaan luettuna, ja noudattaa komission päätöstä kaikilta osin (68).
                  
               
                     (280)
                  
                  
                     Komissio huomauttaa myös, että kuten aloittamispäätöksen johdanto-osan 162 kappaleessa selitetään ja tämän päätöksen taulukossa 3 ja johdanto-osan 63 kappaleessa kuvaillaan, hankittava tavoitekapasiteetti ja T-1-huutokaupassa tosiasiallisesti hankittu kapasiteettimäärä ovat vuodesta 2014 lähtien aina ylittäneet alun perin T-4-vaiheessa varatun kapasiteettimäärän.
                  
               
                     (281)
                  
                  
                     Komissio on tietoinen siitä, että kuten aloittamispäätöksen johdanto-osan 162 kappaleessa mainittiin ja eräät asianomaiset osapuolet korostivat (ks. johdanto-osan 138 kappale), ministeri voi päättää olla järjestämättä T-1-huutokauppoja. Tästä huolimatta ministeri voi lykätä sekä T-4- että T-1-huutokauppoja tai peruuttaa ne, kuten toiset asianomaiset osapuolet (ks. johdanto-osan 139 kappale) ja Yhdistynyt kuningaskunta (ks. johdanto-osan 186 kappale) mainitsivat: näin ollen ei ole ilmeistä, että kysyntäjoustoon olisi kohdistunut erityistä syrjintää. Lisäksi käytännössä mitään huutokaupoista ei peruutettu, paitsi unionin yleisen tuomioistuimen tuomion jälkeen, kun Yhdistyneen kuningaskunnan viranomaiset keskeyttivät koko kapasiteettimarkkinat.
                  
               
                     (282)
                  
                  
                     Varattavan kapasiteettimäärän tason osalta komissio on samaa mieltä eräiltä asianomaisilta osapuolilta ja Yhdistyneeltä kuningaskunnalta saamiensa huomautusten kanssa, joissa huomautetaan, että on tasapainotettava toisaalta tarve varmistaa kysyntäjoustokapasiteetille reitti markkinoille T-1-huutokaupoilla ja toisaalta tarve välttää liiallisia hankintoja tai liian suuria kilpailuttomia huutokauppoja. Kun otetaan huomioon kysyntäpuolen jousto-operaattorien korkea ja kasvava osallistumisaste T-4-huutokaupoissa (ks. taulukko 1), jälkimmäisen riskin merkitys on kasvanut. Jos kapasiteetin tarve vähenee T-4-huutokaupan ja T-1-huutokaupan välillä, tavoitetta mukautetaan alaspäin tällaisen riskin välttämiseksi. Tällainen joustavuus on tarpeen myös ympäristö- ja energiatukea koskevien suuntaviivojen 231 kohdan ja 232 kohdan c alakohdan noudattamiseksi. Näin ollen komissio katsoo, että nykyinen johdanto-osan 62 kappaleessa kuvailtu varausmenetelmä on asianmukainen.
                  
               
                     (283)
                  
                  
                     Eräät asianomaiset osapuolet ehdottivat T-4-huutokauppojen lakkauttamista tai täydentävien viikoittaisten huutokauppojen tai T-2-huutokauppojen järjestämistä. T-4-huutokauppojen järjestäminen on kuitenkin välttämätöntä ympäristö- ja energiatukea koskevien suuntaviivojen 226 kohdan noudattamiseksi eli riittävien toteutusaikojen mahdollistamiseksi uusille investoinneille. Komissio on samaa mieltä Yhdistyneen kuningaskunnan kanssa siitä (ks. johdanto-osan 188 kappale), että T-2-huutokauppojen tarpeelle T-4- ja T-1-huutokauppojen lisäksi ei ole perusteita. Lisäksi viikoittaiset huutokaupat eivät antaisi kapasiteettimarkkinoiden tavoitteiden saavuttamiseksi tarvittavaa asianmukaista signaalia pitkän aikavälin investoinneille.
                  
               
                     (284)
                  
                  
                     Huutokauppojen osallistujien oikeusvarmuuden lisäämiseksi komissio suhtautuu myönteisesti johdanto-osan 187 kappaleessa kuvailtuun Yhdistyneen kuningaskunnan sitoumukseen i) hankkia edelleen yksi vuosi ennen toimitusvuotta järjestettävissä huutokaupoissa vähintään 50 prosenttia neljä vuotta aikaisemmin osana samaa toimitusvuotta koskevan T-4-huutokaupan parametrien asettamisprosessia varatusta kapasiteetista ja ii) käyttää edelleen johdanto-osan 62 kappaleessa kuvailtua 95 prosentin luottamusväliin perustuvaa varausmenetelmää T-1-huutokauppaa varten varattavan kapasiteetin vähimmäismäärän määrittelyssä.
                  
               6.2.3.4   Osallistumista koskeva vähimmäiskynnysarvo
         
         
                     (285)
                  
                  
                     Aloittamispäätöksessä komissio pyysi selvennystä siitä, saattaako (johdanto-osan 30 ja 31 kappaleessa kuvattu) 2 megawatin vähimmäiskynnysarvo muodostaa uusille kysyntäpuolen jousto-operaattoreille kapasiteettimarkkinoille pääsyn esteen. Vaikka kysyntäpuolen jousto-operaattorit voivat yhdistää useita tuotantopaikkoja 2 megawatin vähimmäiskynnysarvon saavuttamiseksi, niiden on maksettava tarjoustakaus koko 2 megawatista, vaikka vain osa tästä määrästä on vahvistamatonta kysyntäjoustokapasiteettia.
                  
               
                     (286)
                  
                  
                     Itse kynnysarvon tason suhteen komissio katsoo, että 2 megawattia oli vuonna 2014 alhainen arvo verrattuna National Gridin muissa toimenpiteissä sovellettuihin osallistumisen kynnysarvoihin sekä muissa Euroopan maissa sovellettuihin kynnysarvoihin (ks. johdanto-osan 189 kappale). Lisäksi PJM:n käyttämä 100 kilowatin kynnysarvo koskee pienempiä alueellisia hankintoja eikä siksi ole vertailukelpoinen (ks. johdanto-osan 143 kappale). Lisäksi, kuten tämän päätöksen johdanto-osan 68 kappaleessa selitetään, Yhdistynyt kuningaskunta kokeili matalampaa osallistumisen kynnysarvoa toisessa siirtymäkauden huutokaupassa. Esivalinnassa hyväksyttiin vain kahdeksan alle 2 megawatin kapasiteettimarkkinayksikköä, joiden osuus kaikesta kyseisessä huutokaupassa hankitusta kapasiteetista oli alle 3 prosenttia. Lisäksi jos kysyntä pienempien kapasiteettimarkkinayksikköjen osallistumiselle olisi ollut suurempi, kapasiteettimarkkinayksikköjen olisi huutokaupoissa pitänyt kasaantua 2 megawatin tasolle, mutta näin ei ole tapahtunut (ks. johdanto-osan 189 kappale). Molemmat seikat osoittavat, että pienemmät kapasiteettimarkkinayksiköt eivät olleet kovin halukkaita osallistumaan kapasiteettimarkkinoille.
                  
               
                     (287)
                  
                  
                     Tarjoustakausta koskevan vaatimuksen osalta komissio on samaa mieltä siitä, että tällainen vaatimus on hyödyllinen tosiasiallisten toimitusten varmistamiseksi ja spekulatiivisten hankkeiden estämiseksi, kuten eräät asianomaiset osapuolet (ks. johdanto-osan 144 kappale) ja Yhdistynyt kuningaskunta (ks. johdanto-osan 40 ja 42 kappale) huomauttivat.
                  
               
                     (288)
                  
                  
                     Komissio on arvioinut, voidaanko tarjoustakauksen tasoa pitää uuden kysyntäjoustokapasiteetin kapasiteettimarkkinoille osallistumisen esteenä. Ensinnäkin komissio katsoi johdanto-osan 271 kappaleessa, että aikasidonnaisia toimituksia koskevien kapasiteettisopimusten puute ei sinänsä syrji kysyntäpuolen jousto-operaattoreita. Toiseksi, kuten eräät asianomaiset osapuolet (ks. johdanto-osan 145 kappale) ja Yhdistynyt kuningaskunta (ks. johdanto-osan 190 kappale) selittivät, uudet kysyntäpuolen jousto-operaattorit hyötyvät kapasiteettimarkkinoilla useista eduista muihin teknologioihin verrattuna. Komissio huomauttaa erityisesti, että kuten johdanto-osan 42 kohdassa selostetaan, Yhdistyneen kuningaskunnan hallitus nosti ennen huutokauppaa maksettavan tarjoustakauksen uuden rakennettavan tuotantokapasiteetin osalta 10 000 Englannin puntaan megawatilta maaliskuussa 2016 toteutetun kuulemisen jälkeen. Samanaikaisesti vahvistamattoman kysyntäjoustokapasiteetin ennen huutokauppaa maksettavan tarjoustakauksen taso säilytettiin 5 000 Englannin punnassa megawatilta, mikä suhteellisesti helpotti rasitusta. Vuodesta 2015 lähtien kysyntäpuolen jousto-operaattoreiden on myös täytynyt asettaa tarjoustakaus vahvistamattomista kysyntäjouston kapasiteettimarkkinayksiköistä vain kerran, ja näin ollen ne voidaan esivalita useisiin peräkkäisiin huutokauppoihin, vaikka ne asettavat vain yhden tarjoustakauksen. Lisäksi muut kapasiteettimarkkinoiden ominaisuudet on otettava huomioon arvioitaessa sitä, onko yksi ominaisuus, eli tarjoustakausvaatimus, kysyntäpuolen jousto-operaattorien kannalta syrjivä vai ei. Asianomaisten osapuolien mainitsemista ja johdanto-osan 145 kappaleessa tiivistetysti esitetyistä ominaisuuksista irtisanomismaksut mainitaan esimerkkinä tapauksesta, jossa vaatimukset ovat matalammat kysyntäjouston (enintään 10 000 Englannin puntaa megawatilta) kuin muun tyyppisen kapasiteetin (enintään 35 000 Englannin puntaa megawatilta) osalta. Lisäksi, kuten Yhdistynyt kuningaskunta selitti (ks. johdanto-osan 192 kappale), kesäkuussa 2019 toteutettu komponenttien uudelleenjakoa koskevan säännön muutos (ks. johdanto-osan 180 kappale) rajoitti vahvistamattomien kysyntäpuolen jousto-operaattorien altistumista täysimääräiselle tarjoustakaukselle (vaikka suurin osa niiden komponenteista on vahvistettuja).
                  
               
                     (289)
                  
                  
                     Näin ollen komissio katsoo, että osallistumisen 2 megawatin vähimmäiskynnysarvo sekä siihen liittyvä tarjoustakausvaatimus ei toistaiseksi ole käytännössä muodostanut uusien kysyntäpuolen jousto-operaattorien kapasiteettimarkkinoille tulon estettä. Kuten Yhdistynyt kuningaskunta selitti (ks. johdanto-osan 193 kappale), markkinatilanne kehittyy ja tulevaisuudessa saattaa olla joitakin kysyntäpuolen jousto-operaattoreita, joiden kapasiteetti on alle 2 megawattia ja jotka haluavat osallistua kapasiteettimarkkinahuutokauppoihin ilman aggregointia. Tästä syystä komissio suhtautuu myönteisesti johdanto-osan 193 kappaleessa kuvattuun Yhdistyneen kuningaskunnan sitoumukseen alentaa johdanto-osan 30 ja 31 kappaleessa kuvaillun kapasiteettimarkkinoille osallistumisen vähimmäiskynnysarvon 1 megawattiin kaikissa huutokaupoissa, joiden esivalinta alkaa tammikuusta 2020 lähtien, sekä arvioida uudelleen tätä kynnysarvoa lokakuuhun 2021 mennessä sen suhteen, onko sitä mahdollista alentaa edelleen.
                  
               6.2.3.5   Toimenpiteen avoimuus uusiutuville energialähteille ja uusille teknologioille
         
         
                     (290)
                  
                  
                     Ympäristö- ja energiatukea koskevien suuntaviivojen 226 kohdan mukaan toimenpiteen olisi oltava avoin operaattoreille, jotka käyttävät korvaavia teknologioita. Uusiutuvat energialähteet voivat auttaa ratkaisemaan tuotannon riittävyyttä koskevan ongelman. Tästä syystä komissio hylkää erään asianomaisen osapuolen esittämän ajatuksen siitä, että tällaisia teknologioita ei pitäisi sisällyttää kapasiteettimarkkinoille (ks. johdanto-osan 147 kappale). Kuten 2.3 jaksossa selitettiin, alennuskertoimia käytetään kapasiteetin mukauttamiseksi riskiin siitä, että kapasiteetti ei ole osittain tai kokonaisuudessaan käytettävissä järjestelmän stressitilanteeseen vastaamiseksi. Teknisten asiantuntijoiden ryhmä on hyväksynyt tuuli- ja aurinkoenergiaan sovellettavien alennuskertoimien määritysmenetelmän (69), joka tuottaa EU:n muilla kapasiteettimarkkinoilla käytettyihin kertoimiin verrattavia alennuskertoimia (70). Tästä syystä komissio – toisin kuin eräät asianomaiset osapuolet (ks. johdanto-osan 146 kappale) – katsoo, että alennuskertoimet ovat asianmukaiset.
                  
               
                     (291)
                  
                  
                     Vaikka komissio ei nimenomaisesti käsitellyt tätä kysymystä aloittamispäätöksessä, jotkin asianomaiset osapuolet katsoivat, että tukea saamattomien teknologioiden sulkeminen kapasiteettimarkkinoiden ulkopuolelle ei ollut ympäristö- ja energiatukea koskevien suuntaviivojen mukaista. Kuten johdanto-osan 146 kappaleessa mainittiin, eräs asianomainen osapuoli kertoi, että sen tukea saamatonta tuulivoimapuistoa estettiin osallistumasta vuoden 2017 T-4-huutokauppaan eikä sille ollut olemassa esivalintareittiä vuoden 2018 peruutettuun T-4-huutokauppaan (joka olisi koskenut toimitusvuota 2022/2023).
                  
               
                     (292)
                  
                  
                     Komissio katsoo, että johdanto-osan 32 ja 33 kappaleessa kuvatut säännöt ovat luotettavat valtiontuen kumuloitumisen estämiseksi. Ne eivät kuitenkaan saisi johtaa sellaisten kapasiteetin tarjoajien pois sulkemiseen, jotka eivät saa tällaista tukea. Komissio panee merkille johdanto-osan 195 kappaleessa mainitut Yhdistyneen kuningaskunnan perustelut ja myöntää, että Yhdistynyt kuningaskunta toteutti toimenpiteitä nopeasti. Komissio suhtautuu myönteisesti johdanto-osan 196 kappaleessa kuvattuihin, kesäkuussa 2019 voimaan tulleisiin uusiin kapasiteettimarkkinasääntöihin, joilla sallitaan tuuli- ja aurinkoteknologian osallistuminen kapasiteettimarkkinoille. Näitä sääntöjä sovelletaan tammikuuksi 2020 suunnitelluista T-1-, T-3- ja T-4-huutokaupoista lähtien. Näin ollen niillä sallitaan johdanto-osan 291 kappaleessa mainitun tuulivoimapuiston osallistuminen tulevaan T-3-huutokauppaan (jonka toimitusvuosi on 2022/2023). Samalla komissio huomauttaa, että vain yhdessä tapauksessa kapasiteetin tarjoaja ei ole voinut osallistua mihinkään huutokaupoista – tapaus koski yhtä tuulivoimapuistoa vuoden 2017 T-4-huutokaupassa – ja tämän vaikutus kapasiteettimarkkinoihin kokonaisuutena on häviävän pieni.
                  
               
                     (293)
                  
                  
                     Tiettyjen teknologioiden pääomakustannukset ovat pienentyneet viime vuosina jyrkästi, joten ne eivät ehkä enää tarvitse tukea johdanto-osan 32 kappaleessa kuvatuista toimenpiteistä. Jotta tulevaisuudessa vältetään tällaista tukea saamattomien kapasiteetin tarjoajien pois sulkeminen, kuten tapahtui johdanto-osan 291 kappaleessa kuvatussa tilanteessa, komissio suhtautuu myönteisesti johdanto-osan 197 kappaleessa kuvattuun Yhdistyneen kuningaskunnan sitoumukseen laatia kaikki tarvittavat säännöt (muun muassa alennuskertoimet), joilla taataan kaiken sellaisen uudentyyppisen kapasiteetin tehokas osallistuminen, joka voi tehokkaasti edistää tuotannon riittävyyteen liittyvän ongelman ratkaisemista, heti, kun tällaisella kapasiteetilla on mahdollisuudet edistää tuotannon riittävyyteen liittyvän ongelman ratkaisemista.
                  
               6.2.3.6   Rajayhdysjohtokapasiteetin osallistuminen
         
         
                     (294)
                  
                  
                     Ympäristö- ja energiatukea koskevien suuntaviivojen 226 kohdan mukaan toimenpiteessä olisi otettava huomioon myös se, missä määrin rajayhdysjohtokapasiteetti voisi ratkaista mahdollisen tuotannon riittävyyttä koskevan ongelman.
                  
               
                     (295)
                  
                  
                     Komissio selitti aloittamispäätöksessä, että Yhdistynyt kuningaskunta toimitti vuonna 2014 näyttöä siitä, ettei siinä vaiheessa ollut mahdollista sisällyttää kapasiteettimarkkinoille ulkomaista kapasiteettia ilman uusia rajat ylittäviä järjestelyjä. Komissio on tietoinen siitä, että tuona ajankohtana rajat ylittävän osallistumisen salliminen kapasiteettimarkkinoilla olisi ollut hankalaa. Sen sijaan Yhdistynyt kuningaskunta salli rajayhdysjohtokapasiteetin osallistua suoraan kapasiteettimarkkinoille vuonna 2015 järjestetystä toisesta huutokaupasta lähtien. Komissio suhtautui kuitenkin epäillen siihen, tulisiko rajat ylittävä osallistuminen kapasiteettimarkkinoilla jatkossa rajoittaa vain rajayhdysjohtoihin.
                  
               
                     (296)
                  
                  
                     Tammikuun 1 päivästä 2020 alkaen sovellettavan asetuksen (EU) 2019/943 26 artiklan mukaan kapasiteettimekanismien on oltava avoimia toisessa jäsenvaltiossa sijaitsevien kapasiteetin tarjoajien suoralle rajat ylittävälle osallistumiselle. Tässä yhteydessä komissio suhtautuu myönteisesti johdanto-osan 200 kappaleessa kuvailtuun Yhdistyneen kuningaskunnan sitoumukseen
                     
                                 a)
                              
                              
                                 pyrkiä toteuttamaan ulkomaisen kapasiteetin suora osallistuminen huutokauppoihin, joiden esivalinta alkaa tammikuusta 2020 lähtien, edellyttäen, että niiden naapurivaltioiden siirtoverkonhaltijoiden kanssa, joissa osallistuva kapasiteetti sijaitsee, tehdään yhteistyösopimukset; sekä
                              
                           
                                 b)
                              
                              
                                 joka tapauksessa soveltaa ulkomaisen kapasiteetin suoraa osallistumista kaikissa huutokaupoissa, joiden esivalinta alkaa sen jälkeen, kun energia-alan sääntelyviranomaisten yhteistyövirasto ACER on hyväksynyt asetuksen (EU) 2019/943 26 artiklan 11 kohdassa tarkoitetut menetelmät, yhteiset säännöt ja ehdot ja julkaissut ne verkkosivustollaan kyseisen asetuksen 27 artiklan mukaisesti ja niitä on alettu soveltaa.
                              
                           
               
                     (297)
                  
                  
                     Eräiden asianomaisten osapuolien rajayhdysjohtoihin sovellettavasta ylä- ja alarajaan perustuvasta korvausjärjestelmästä esittämien huomautusten suhteen (ks. johdanto-osan 149 kappale) komissio katsoo, että tämä tilanne poikkeaa johdanto-osan 32 ja 33 kappaleessa kuvatuista tilanteista tuen kumuloitumisen osalta. Kuten Yhdistynyt kuningaskunta on selittänyt (ks. johdanto-osan 201 kappale), kaikki kapasiteettimarkkinoilta saatavat tulot otetaan huomioon, ennen kuin rajayhdysjohtojen tulot arvioidaan ylä- ja alarajan suhteen. Rajayhdysjohdon haltija saisi näin ollen alarajan mukaisen maksun vain, jos kokonaistulot (kapasiteettimarkkinoilta saatavat tulot mukaan luettuna) alittavat alarajan, kun taas siinä tapauksessa, että kokonaistulot ylittävät ylärajan, rajayhdysjohdon haltija maksaisi yli menevän osan takaisin kuluttajalle. Näin ollen ylä- ja alarajaan perustuva järjestelmä poikkeaa tukitoimenpiteestä, joka merkitsisi tuen kumuloitumista. Näin ollen komissio ei katso, että rajayhdysjohdot olisi pitänyt tällä perusteella sulkea kapasiteettimarkkinoiden ulkopuolelle.
                  
               
                     (298)
                  
                  
                     Mitä tulee asianomaisen osapuolen huomautukseen rajayhdysjohtojen sulkemisesta vuoden 2018 alussa järjestetyn, toimitusvuotta 2018/2019 koskeneen huutokaupan ulkopuolelle (ks. johdanto-osan 150 kappale), komissio panee merkille Yhdistyneen kuningaskunnan johdanto-osan 202 kappaleessa esittämät perustelut. Kuten aloittamispäätöksen johdanto-osan 143 ja 144 kappaleessa selitettiin, komissio on erityisesti tietoinen siitä, että Yhdistynyt kuningaskunta tarkisti arviotaan rajayhdysjohtojen panoksesta stressitilanteissa ylöspäin teknisten asiantuntijoiden ryhmän suosituksen perusteella ja noudattaakseen vuoden 2014 päätöksen johdanto-osan 124 kappaletta. Niiden nettopanos kasvoi 0 gigawatista 2,1 gigawattiin toimitusvuodeksi 2018/2019 (ks. johdanto-osan 36 kappale). Tästä syystä Yhdistynyt kuningaskunta mukautti tässä T-1-huutokaupassa hankittavaa kapasiteettimäärää alaspäin. Rajayhdysjohtojen haltijoiden salliminen osallistua tähän T-1-huutokauppaan olisi kuitenkin edellyttänyt huutokaupattavan kapasiteetin lisäämistä vastoin vuoden 2014 T-4-huutokaupan olosuhteisiin perustuneita markkinaodotuksia.
                  
               
                     (299)
                  
                  
                     Rajayhdysjohtoihin sovellettujen alennuskertoimien osalta komissio katsoo, että yksittäisiin rajayhdysjohtoihin perustuva menetelmä ei ole syrjivä. Kuten Yhdistynyt kuningaskunta selitti johdanto-osan 202 kappaleessa, tämä nimenomainen rajayhdysjohtoja koskeva lähestymistapa on perusteltu rajayhdysjohtojen ja yhteen liitettyjen markkinoiden huomattavan monimuotoisuuden huomioon ottamiseksi. Tämän monimuotoisuuden vuoksi NG:n on käytettävä mallinnettua alennuskertoimien vaihteluväliä kunkin yhteen liitetyn maan osalta (käyttäen stokastista yleiseurooppalaista mallinnusmenetelmää). Lisäksi teknisten asiantuntijoiden ryhmä tarkistaa riippumattomasti, ovatko alennuskertoimet asianmukaiset.
                  
               6.2.4   Päätelmä toimenpiteen tarkoituksenmukaisuudesta
         
         
                     (300)
                  
                  
                     Näin ollen komissio katsoo, että kapasiteettimarkkinat ovat ympäristö- ja energiatukea koskevien suuntaviivojen 3.9.3 jaksossa vahvistettujen suuntaviivojen mukaiset.
                  
               6.3   Kannustava vaikutus
         
         
                     (301)
                  
                  
                     Komissio on arvioinut, onko toimenpiteellä ympäristö- ja energiatukea koskevien suuntaviivojen 3.9.4 jaksossa edellytetty kannustava vaikutus; tässä jaksossa viitataan ympäristö- ja energiatukea koskevien suuntaviivojen 3.2.4 jaksossa vahvistettuihin edellytyksiin. Kannustavasta vaikutuksesta on kyse, kun tuki saa tuensaajan muuttamaan toimintatapaansa varmojen, kohtuuhintaisten ja kestävien energiamarkkinoiden toiminnan parantamiseksi, mitä tuensaaja ei tekisi ilman tukea.
                  
               
                     (302)
                  
                  
                     Vuonna 2014 tekemässään ilmoituksessa Yhdistynyt kuningaskunta toimitti tuotannon riittävyyttä koskevia arvioita, jotka osoittivat, että vaihtoehtoisessa skenaariossa, jossa toimenpidettä ei toteuteta, tuotannon riittävyys olisi laskenut kriittiselle tasolla vuoteen 2018/2019 mennessä, kuten johdanto-osan 100 kappaleessa ja kaaviossa 4 on osoitettu. Ilman toimenpidettä kapasiteetin tarjoajat eivät toisin sanoen olisi asettaneet saataville kapasiteettia, joka tarvitaan täyttämään Yhdistyneen kuningaskunnan asettama, energian toimitusta stressikausina koskeva luotettavuusstandardi. Kuten johdanto-osan 126 kappaleen c kohdassa selitettiin, eräät asianomaiset osapuolet vahvistivat kapasiteettimarkkinoiden merkityksen uuteen kapasiteettiin tehtävien investointien tukemisen ja nykyisen kapasiteetin ylläpidon kannalta.
                  
               
                     (303)
                  
                  
                     Ilman kapasiteettimarkkinoita tehovajeen odotusarvon odotettu vaihteluväli rikkoisi kolmen tunnin luotettavuusstandardin kaikkina vuosina vuoteen 2030 asti. Tästä syystä tuotannon riittävyyttä koskeva ongelma jatkuisi ilman kapasiteettimarkkinoita.
                  
               
                     (304)
                  
                  
                     Toimenpiteen tarkoituksena on tässä tapauksessa varmistaa toimitusvarmuus pitämällä riittävä kapasiteetti saatavilla. Kuten edellä johdanto-osan 302 ja 303 kappaleessa selitettiin, ilman kapasiteettimarkkinoita kapasiteettia ei olisi riittävästi toimitusvarmuuden varmistamiseksi, koska huomattavan osuuden voimalaitoksista ennustetaan saavan pelkän energian markkinoilta riittämättömästi tuloja kustannustensa kattamiseksi.
                  
               
                     (305)
                  
                  
                     Näin ollen toimenpiteellä kannustetaan nykyistä kapasiteettia pysymään markkinoilla ja olemaan käytettävissä niukkuusaikoina ja uutta kapasiteettia tulemaan markkinoille. Toimenpiteellä kannustetaan uusia ja nykyisiä markkinatoimijoita osallistumaan tällä tavoin toimitusvarmuutta koskevan tavoitteen saavuttamiseen.
                  
               
                     (306)
                  
                  
                     Lopuksi voidaan todeta, että tuki on myönnetty tarjouskilpailun perusteella ympäristö- ja energiatukea koskevien suuntaviivojen 52 kohdan mukaisesti. Edellä 2.4 jaksossa kuvailtu huutokauppamenettely on syrjimätön ja avoin kaiken tyyppisille kapasiteetin tarjoajille, ja tuki myönnetään selvityshinnan perusteella. Lisäksi yritysten määrä on riittävä, ja kapasiteetin määrä on sitova rajoite, joten kaikki tarjoajat eivät saa tukea (ks. esimerkiksi edellä taulukko 1 ja taulukko 2).
                  
               
                     (307)
                  
                  
                     Näin ollen komissio katsoo, että kapasiteettimarkkinoilla on kannustava vaikutus ja ne ovat ympäristö- ja energiatukea koskevien suuntaviivojen 3.9.4 jaksossa vahvistettujen suuntaviivojen mukaiset.
                  
               6.4   Toimenpiteen oikeasuhteisuus
         
         
                     (308)
                  
                  
                     Ympäristö- ja energiatukea koskevien suuntaviivojen 3.9.5 jakson mukaan toimenpide katsotaan oikeasuhteiseksi, jos se täyttää seuraavat ehdot: i) korvauksen seurauksena tuensaajat saavat kohtuullisen tuoton (tarjouskilpailuksi selkein, avoimin ja syrjimättömin perustein suunnitellun toimenpiteen katsotaan johtavan kohtuulliseen tuottoon tavanomaisissa olosuhteissa); ii) toimenpiteeseen sisältyy mekanismeja, joilla varmistetaan, että satunnaisia windfall-voittoja ei voi syntyä; ja iii) kapasiteetin saatavilla olemisesta maksettu hinta laskee yleensä automaattisesti nollaan, kun tarjotun kapasiteetin odotetaan riittävän täyttämään kapasiteetin kysynnän.
                  
               
                     (309)
                  
                  
                     Kapasiteettimarkkinoiden yhdenmukaisuutta ensimmäisen, kohtuullista tuottoa koskevan vaatimuksen kanssa arvioidaan 6.4.1 ja 6.4.2 jaksossa.
                  
               
                     (310)
                  
                  
                     Toisen vaatimuksen osalta markkinoiden laajuisten kapasiteettimarkkinoiden rakenne heijastaa tehokkaiden energiamarkkinoiden tulosta. Huutokaupat ovat laskevia ja perustuvat selvityshintaan, eli sopimuksen saaneille tarjoajille maksetaan selvityshinta. Selvityshinnan maksaminen on yksi ympäristö- ja energiatukea koskevien suuntaviivojen 43 kohdassa olevassa ”tarjouskilpailun” määritelmässä nimenomaisesti mainituista piirteistä, ja näin ollen siihen oletetaan sisältyvän ominaisuuksia, jotka johtavat kohtuulliseen voittoon ympäristö- ja energiatukea koskevien suuntaviivojen 229 kohdan mukaisesti. Lisäksi seuraavat ominaisuudet minimoivat osaltaan satunnaisten windfall-voittojen riskiä ympäristö- ja energiatukea koskevien suuntaviivojen 230 kohdan mukaisesti: yleinen 75 Englannin punnan hintakatto kilowatilta, hinnanottajia koskeva 25 Englannin punnan tarjousraja kilowatilta sekä sopimusten lyhyt voimassaoloaika useimpien kapasiteetin tarjoajien luokkien osalta. Yhden asianomaisen osapuolen mainitsema nykyisen kapasiteetin kapasiteettimaksujen alhaisempi taso (ks. johdanto-osan 151 kappale) on vain osoitus riittävyyden arvon eroista eri vuosina eikä merkitse satunnaisia windfall-voittoja. Näin ollen komissio katsoo, että Ison-Britannian kapasiteettimarkkinat täyttävät windfall-voittojen estämistä koskevan ehdon.
                  
               
                     (311)
                  
                  
                     Kolmannen vaatimuksen osalta huutokauppojen kilpailuluonteen, joka on kuvattu tämän päätöksen 2.4 jaksossa, odotetaan painavan hinnat nollaan, jos tarjontaa on riittävästi kysynnän tyydyttämiseksi, ympäristö- ja energiatukea koskevien suuntaviivojen 231 kohdan mukaisesti. On todella havaittu, että eräissä huutokaupoissa selvityshinnat olivat paljon odotettua alhaisemmat ja jopa lähellä nollaa, kuten vuonna 2019 järjestetyssä T-1-huutokaupassa, jonka selvityshinta oli 0,77 Englannin puntaa kilowatilta (ks. taulukko 7).
                  
               6.4.1   Sovellettavien sopimusten pituuksien erot
         
         
                     (312)
                  
                  
                     Edellä 6.2.3.2 jaksossa käsitellyistä ilmeisistä epäilyksistä huolimatta komissio katsoo, että sopimusten erilaiset voimassaoloajat eivät menneisyydessä ole käytännössä johtaneet kysyntäpuolen jousto-operaattorien syrjintään. Komissio katsoo etenkin, että muun kuin tuotantokapasiteetin sulkeminen pitkäaikaisempien sopimusten ulkopuolelle ei ollut syrjivää, koska nykyiset voimalaitokset ja kysyntäjoustokapasiteetin tarjoajat eivät alempien laitemenovaatimustensa (jotka viittaavat rahoituksen saantitarpeen vähenemiseen) vuoksi ehkä hyödy pitkäaikaisemmista sopimuksista. Tästä syystä komissio katsoo, että lyhyemmät sopimukset eivät aseta nykyistä tuotantokapasiteettia ja kysyntäpuolen jousto-operaattoreita epäedulliseen asemaan uuteen tuotantokapasiteettiin verrattuna. Lisäksi, kuten johdanto-osan 275 kappaleessa selitettiin, saaduissa huomautuksissa viitataan useisiin merkittäviin seikkoihin, jotka vahvistavat tämän analyysin. Näin ollen toimenpide on ympäristö- ja energiatukea koskevien suuntaviivojen 229 kohtaan sisältyvän tarjouskilpailumenettelyjä koskevan ehdon mukainen, jonka mukaan tällaisten menettelyjen on perustuttava avoimiin ja syrjimättömiin kriteereihin. Komissio huomauttaa, että laitemenoja koskevien kynnysarvojen käyttö riittää varmistamaan, että pitkäaikaisempia sopimuksia voidaan tehdä vain sellaisen kapasiteetin kanssa, jonka saattaa olla vaikeaa hankkia rahoitusta. Näin ollen komissio suhtautuu myönteisesti Yhdistyneen kuningaskunnan sitoumukseen sallia kaikentyyppisen kapasiteetin (rajayhdysjohtoja lukuun ottamatta) hakea saatavilla olevia eri pituisia sopimuksia varten tehtävien tarjousten esivalintaan, jos ne voivat osoittaa täyttävänsä laitemenojen kynnysarvot, ja tarkastella näitä laitemenojen kynnysarvoja säännöllisesti uudelleen sen varmistamiseksi, että ne pysyvät asianmukaisina (ks. johdanto-osan 182 kappale).
                  
               6.4.2   Pitkän aikavälin STOR-reservin pois sulkeminen
         
         
                     (313)
                  
                  
                     Komissio katsoi aloittamispäätöksessä, että pitkän aikavälin STOR-reservin tarjoajien pois sulkeminen ei ollut syrjivää. Tästä huolimatta asianomaiset osapuolet (ks. johdanto-osan 153 ja 154 kappale) ja Yhdistynyt kuningaskunta (ks. johdanto-osan 204–210 kappale) käsittelivät tätä seikkaa muodollisessa tutkintamenettelyssä.
                  
               
                     (314)
                  
                  
                     Itse pois sulkemisesta komissio katsoo, että aiemmin Yhdistynyt kuningaskunta otti oikeutetusti huomioon pitkän aikavälin STOR-reservin osallistumisesta aiheutuvan windfall-voittojen riskin. Kyseisenä ajankohtana saatavilla olleiden tietojen perusteella tämä riski vaikutti merkittävältä, kuten myös eräs toinen asianomainen osapuoli totesi (ks. johdanto-osan 153 kappale). Lisäksi, kuten aloittamispäätöksessä ja myös erään asianomaisen osapuolen (ks. johdanto-osan 153 kappale) ja Yhdistyneen kuningaskunnan (ks. johdanto-osan 207 kappale) huomautuksissa selitettiin, komissio katsoo, että kyseiset voimalaitokset voivat tosiasiallisesti osallistua kapasiteettimarkkinoille, mikäli ne luopuvat pitkäaikaisesta sopimuksestaan verkonhaltijan kanssa menestyttyään huutokaupassa. Komissio panee myös merkille Yhdistyneen kuningaskunnan päätöksen pitää pitkän aikavälin STOR-reservijärjestelmä ja kapasiteettimarkkinajärjestelmä erillään toisistaan ilman takaisinperintämääräystä. Tämä päätös on samanlainen kuin se, jolla kapasiteettimarkkinoiden ulkopuolelle suljetaan uusiutuvien energiamuotojen tukijärjestelmistä hyötyvä kapasiteetti. Komissio panee lisäksi merkille, että Yhdistynyt kuningaskunta aikoo arvioida uudelleen pitkän aikavälin STOR-reservin tarjoajien pois sulkemista saatavilla olevien uusien markkinatietojen valossa (ks. johdanto-osan 210 kappale): tässä uudessa arvioinnissa otetaan yhä huomioon windfall-voittojen riski.
                  
               
                     (315)
                  
                  
                     Mitä tulee ennen vuotta 2014 käyttöön otettujen voimalaitosten sulkemisesta pitkäaikaisempien sopimusten mahdollisuuksien ulkopuolelle, komissio on samaa mieltä johdanto-osan 206 kappaleessa esitettyjen Yhdistyneen kuningaskunnan perustelujen kanssa. Etenkään ennen ensimmäistä kapasiteettimarkkinahuutokauppaa käyttöön otetuilla voimalaitoksilla ei ollut mitään erityistä kapasiteettimarkkinoille tulon estettä (esimerkiksi rakentamisen rahoitus) eikä siten syytä voida tehdä pitkäaikaisempia sopimuksia.
                  
               6.4.3   Kustannusten perinnässä sovellettava menetelmä
         
         
                     (316)
                  
                  
                     Kuten aloittamispäätöksen johdanto-osan 187 kappaleessa todettiin, komission on otettava huomioon ympäristö- ja energiatukea koskevien suuntaviivojen 25 kohta, jossa todetaan, että tuen soveltuvuus sisämarkkinoille olisi arvioitava yksinomaan ympäristö- ja energiatukea koskevien suuntaviivojen 3.9.5 jaksossa vahvistettujen kriteerien perusteella. Tämä jakso ei sisällä mitään viittausta tuotannon riittävyyttä koskevien toimenpiteiden rahoitukseen. Eräät asianomaiset osapuolet (ks. johdanto-osan 159 kappale) ja Yhdistynyt kuningaskunta (ks. johdanto-osan 211 kappale) tukivat tätä näkemystä. Komissio katsoo, että Ison-Britannian kapasiteettimarkkinoiden oikeasuhteisuutta on arvioitava vain ympäristö- ja energiatukea koskevien suuntaviivojen 228–231 kohdan perusteella, kuten johdanto-osan 308–315 kappaleessa on tehty.
                  
               
                     (317)
                  
                  
                     Vaikka ympäristö- ja energiatukea koskevien suuntaviivojen 27 kohdan e alakohtaa ja 69 kohtaa sovellettaisiin tässä tapauksessa toimenpiteeseen, komissio pitää kustannusten perinnässä sovellettavaa menetelmää oikeasuhteisena.
                  
               
                     (318)
                  
                  
                     Ensinnäkin, kuten eräät asianomaiset osapuolet (ks. johdanto-osan 156 kappale) ja Yhdistynyt kuningaskunta (ks. johdanto-osan 214 kappale) selittivät, kustannusten perinnässä sovellettavassa menetelmässä yhdistetään kysynnän vähentämisen kannustimen säilyttäminen ja tarve vähentää sähköntoimittajien epävarmuutta niiden todennäköisestä kustannusosuudesta. Tällainen epävarmuus muuntuisi riskipreemioksi, jonka toimittajat siirtäisivät kuluttajien maksettavaksi, mikä lisäisi sähkökustannuksia.
                  
               
                     (319)
                  
                  
                     Toiseksi, kustannusten perinnässä sovellettava menetelmä hyödyttää ainoastaan kysyntäpuolen jousto-operaattoreita eikä sähköntuottajia (koska kustannuksia sovelletaan vähittäiskaupan puolella). Verrattuna vaihtoehtoisiin menetelmiin, kuten kiinteämääräisiin maksuihin tai yleiseen verotukseen, sillä peritään joka tapauksessa maksuja kulutushuipuista Ison-Britannian sähkömarkkinoilla jo olevien kulutuksen vähentämisen kannustimien lisäksi (ks. johdanto-osan 212 kappale). Kuten Yhdistynyt kuningaskunta selitti (ks. johdanto-osan 215 kappale), väite siitä, että nykyinen menettely edistää kysyntäjoustona vain verkon sähkömittarista erillään tapahtuvaa tuotantoa, perustuu siihen oletukseen, että kello 16–19 on asiakkaiden kannalta liian laaja aikaväli, jotta ne vähentäisivät säännöllisesti kulutusta tänä ajanjaksona ja hyötyisivät näin pienemmästä kapasiteettimarkkinamaksusta. Hyödyn saamiseksi ei kuitenkaan ole tarpeen vähentää kysyntää koko tänä ajanjaksona. Tässä tapauksessa kulutuksen vähentämiseen perustuvan kysyntäjouston tarjoajat eivät vain saisi hyötyä täysimääräisenä.
                  
               
                     (320)
                  
                  
                     Kolmanneksi, kuten asianomaiset osapuolet (ks. johdanto-osan 157 kappale) ja Yhdistynyt kuningaskunta (ks. johdanto-osan 214 kappale) selittivät, muiden asianomaisten osapuolien suosima vaihtoehtoinen kolmeen kulutuspiikkiin perustuva menetelmä (ks. johdanto-osan 158 kappale) ei välttämättä osuisi yhteen järjestelmän stressitilanteiden kanssa ja voisi mahdollisesti johtaa tehottomiin ajojärjestystä koskeviin päätöksiin. Näin ollen ei ole syytä katsoa, että Yhdistyneen kuningaskunnan kustannusten perinnässä soveltama menetelmä on vähemmän oikeasuhteinen kuin muut mahdolliset rahoitusmenetelmät, erityisesti kolmeen kulutuspiikkiin perustuva menetelmä.
                  
               6.4.4   Päätelmä toimenpiteen oikeasuhteisuudesta
         
         
                     (321)
                  
                  
                     Näin ollen komissio katsoo, että kapasiteettimarkkinat ovat ympäristö- ja energiatukea koskevien suuntaviivojen 3.9.5 jaksossa vahvistettujen suuntaviivojen mukaiset.
                  
               6.5   Kilpailuun ja kauppaan kohdistuvien kielteisten vaikutusten välttäminen
         
         
                     (322)
                  
                  
                     Ympäristö- ja energiatukea koskevien suuntaviivojen 3.9.6 jaksossa määritellään edellytykset kilpailuun ja kauppaan kohdistuvien kohtuuttomien kielteisten vaikutusten välttämiseksi.
                  
               6.5.1   Eri teknologioita käyttävien sähköntuottajien ja tekniseltä suorituskyvyltään samanlaisia toimenpiteitä tarjoavien operaattoreiden osallistuminen
         
         
                     (323)
                  
                  
                     Kuten johdanto-osan 30 ja 31 kappaleessa selitettiin, kapasiteettimarkkinat ovat avoimet sekä kysynnän että tarjonnan yhteenkokoamiselle ympäristö- ja energiatukea koskevien suuntaviivojen 232 kohdan a alakohdan viimeisen virkkeen mukaisesti.
                  
               
                     (324)
                  
                  
                     Kuten 2.3.1 jaksossa selostettiin, kapasiteettimarkkinat ovat periaatteessa avoimet eri teknologioita käyttävien sähköntuottajien ja tekniseltä suorituskyvyltään samanlaisia toimenpiteitä, kuten kysynnän hallintaa, rajayhdysjohtoja ja varastointia, tarjoavien operaattoreiden osallistumiselle ympäristö- ja energiatukea koskevien suuntaviivojen 232 kohdan a alakohdan kahden ensimmäisen virkkeen mukaisesti. Tästä huolimatta komissio pyysi selvennyksiä kapasiteettimarkkinoiden avoimuudesta eräiden sen rakenteen erityispiirteiden osalta.
                  
               6.5.1.1   Kysyntäpuolen jousto-operaattorien mahdollinen syrjiminen aikasidonnaisia toimituksia koskevien sopimusten puutteen vuoksi
         
         
                     (325)
                  
                  
                     Yhdistyneen kuningaskunnan toimittaman ja johdanto-osan 176 kappaleessa tiivistetysti esitetyn näytön perusteella komissio katsoo, että aikasidonnaisia toimituksia koskevien sopimusten puute ei ole syrjivää. Erityisesti se tosiseikka, että vain yksi 89:stä kapasiteettimarkkinayksiköstä valitsi siirtymäkauden huutokaupassa aikasidonnaisia toimituksia koskeva sopimuksen, osoittaa, että nykyiset järjestelyt eivät muodosta estettä kysyntäjoustokapasiteetin osallistumiselle.
                  
               6.5.1.2   Saatavilla olevien sopimusten pituuksien erot
         
         
                     (326)
                  
                  
                     Komissio pyysi aloittamispäätöksessä selvennystä sopimusten voimassaoloaikojen eron aiheuttamaan kysyntäjoustokapasiteetin mahdollisesti syrjivään kohteluun tuotantokapasiteettiin verrattuna.
                  
               
                     (327)
                  
                  
                     Komissio katsoo, että pidemmät kuin yhden vuoden kapasiteettisopimukset voivat olla perusteltuja tapauksissa, joissa laitemenot ovat suuret ja rahoituksen saaminen on vaikeaa, koska niillä edistetään uusien kilpailukykyisten toimijoiden markkinoille tuloa. Tämä koskee erityisesti uutta rakennettavaa tuotantokapasiteettia. Lyhyempiä sopimusten voimassaoloaikoja koskevia yleisiä ehdotuksia lukuun ottamatta (ks. johdanto-osan 136 kappaleen i, ii ja iii kohta) komissio ei saanut mitään huomautuksia, joissa olisi kiistetty pitkäaikaisempien (enintään 15 vuoden) merkitys uudelle kapasiteetille tarjottavien kannustimien tarjoamiselle ympäristö- ja energiatukea koskevien suuntaviivojen 226 kohdan mukaisesti. Komissio pitää erityisesti laitemenojen kynnysarvojen käyttämistä määritettäessä osallistumiskelpoisuutta pitkäaikaisempiin sopimuksiin asianmukaisina, koska se antaa hyvän viitteen rahoituksen hankkimisen vaikeudesta: Toisaalta komissio katsoo, että muun kuin tuotantokapasiteetin sulkeminen pitkäaikaisempien sopimusten ulkopuolelle ei ollut syrjivää, koska nykyiset voimalaitokset ja kysyntäjoustokapasiteetti eivät alempien laitemenovaatimustensa (jotka viittaavat rahoituksen saannin merkityksen vähenemiseen) vuoksi ehkä hyödy pitkäaikaisemmista sopimuksista. Tästä syystä komissio katsoo, että lyhyemmät sopimukset eivät aseta nykyistä tuotantokapasiteettia ja kysyntäpuolen jousto-operaattoreita epäedulliseen asemaan uuteen tuotantokapasiteettiin verrattuna.
                  
               
                     (328)
                  
                  
                     Komissio katsoo, että sopimusten eripituiset voimassaoloajat eivät käytännössä ole johtaneet kysyntäpuolen jousto-operaattorien syrjintään. Ensinnäkin huutokauppojen tulokset eivät viittaa siihen, että erilaiset mahdollisuudet saada pitkäaikaisempia sopimuksia olisivat käytännössä vääristäneet huutokauppojen tuloksi tähän asti. Ne viittaavat päinvastoin siihen, että kysyntäjoustokapasiteetin tulokset ovat verrattavissa uuden rakennetun tuotantokapasiteetin tuloksiin (ja usein niitä parempia) (ks. johdanto-osan 179 kappale). Toiseksi, komissio ei ole löytänyt mitään näyttöä siitä, että jokin kysyntäpuolen jousto-operaattori olisi täyttänyt pitkäaikaisten sopimusten laitemenoja koskevan kynnysarvon, mutta ei voinut osallistua kapasiteettimarkkinoille. Kolmanneksi, asianomaisten osapuolten toimittama arvio kysyntäjoustokapasiteetin todellisista laitemenoista oli hyvin alhainen, ja eräät kysyntäpuolen jousto-operaattoreina toimivat asianomaiset osapuolet arvioivat, että kysyntäjoustokapasiteetin laitemenot olivat selvästi kynnysarvoja alhaisemmat ja jopa lähellä nollaa (ks. johdanto-osan 135 kappale). Toisessa siirtymäkauden huutokaupassa määritellyt kysyntäjoustokapasiteetin laitemenot olivat keskimärin 0,15 Englannin puntaa kilowatilta (ks. johdanto-osan 178 kappale). Neljänneksi, verkon sähkömittarista erillään tapahtuvaa tuotantoa käyttävällä kysyntäjoustokapasiteetilla (eli 60–70 prosentilla joustomarkkinoille aktiivisesti osallistuvasta kysyntäjoustokapasiteetista) on mahdollisuus saada pitkäaikaisempia sopimuksia, jos se osallistuu huutokauppaan tuotantokapasiteettina (ks. johdanto-osan 135 ja 178 kappale). Viidenneksi, huutokaupoissa sovellettavia laitemenojen kynnysarvoja on päivitetty säännöllisesti (ks. johdanto-osan 75 kappale).
                  
               
                     (329)
                  
                  
                     Näin ollen komissio katsoo, että sovellettavien sopimusten voimassaoloaikojen erot eivät menneisyydessä ole käytännössä johtaneet kysyntäpuolen jousto-operaattorien osallistumisen perusteettomaan rajoittamiseen. Komissio huomauttaa, että laitemenoja koskevien kynnysarvojen käyttö riittää varmistamaan, että pitkäaikaisempia sopimuksia voidaan tehdä vain sellaisen kapasiteetin kanssa, joiden saattaa olla vaikeaa hankkia rahoitusta. Näin ollen komissio suhtautuu myönteisesti Yhdistyneen kuningaskunnan sitoumuksiin i) sallia kaikentyyppisen kapasiteetin (rajayhdysjohtoja lukuun ottamatta) hakea saatavilla olevia eri pituisia sopimuksia varten tehtävien tarjousten esivalintaan, jos ne voivat osoittaa täyttävänsä johdanto-osan 75 kappaleessa kuvatut laitemenojen kynnysarvot, ja ii) tarkastella näitä laitemenojen kynnysarvoja säännöllisesti uudelleen sen varmistamiseksi, että ne pysyvät asianmukaisina (ks. johdanto-osan 182 kappale).
                  
               6.5.1.3   T-1-huutokaupan määrän rajallinen takuu
         
         
                     (330)
                  
                  
                     Aikaisempien T-1-huutokauppojen oikeudellisen tilanteen suhteen komissio palauttaa mieliin, että Yhdistyneen kuningaskunnan hallitus sitoutui vuonna 2014 hankkimaan tällaisilla huutokaupoilla vähintään 50 prosenttia neljä vuotta aikaisemmin varatusta kapasiteetista. Tämä sitoumus oli vuoden 2014 päätöksen perusteella sitova. Yhdistyneen kuningaskunnan vastuulla oli tämän jälkeen toteuttaa toimenpide sellaisena kuin se oli hyväksytty kansallisessa lainsäädännössä, asiaan kuuluvat sitoumukset mukaan luettuna, ja noudattaa komission päätöstä kaikilta osin (71).
                  
               
                     (331)
                  
                  
                     Komissio huomauttaa myös, että kuten aloittamispäätöksen johdanto-osan 162 kappaleessa selitetään ja tämän päätöksen taulukossa 3 ja johdanto-osan 63 kappaleessa kuvaillaan, hankittava tavoitekapasiteetti ja T-1-huutokaupassa tosiasiallisesti hankittu kapasiteettimäärä ovat vuodesta 2014 lähtien aina ylittäneet alun perin T-4-vaiheessa varatun kapasiteettimäärän.
                  
               
                     (332)
                  
                  
                     Komissio on tietoinen siitä, että kuten aloittamispäätöksen johdanto-osan 162 kappaleessa mainittiin ja eräät asianomaiset osapuolet korostivat (ks. johdanto-osan 138 kappale), ministeri voi päättää olla järjestämättä T-1-huutokauppoja. Tästä huolimatta ministeri voi lykätä sekä T-4- että T-1-huutokauppoja tai peruuttaa ne, kuten toiset asianomaiset osapuolet (ks. johdanto-osan 139 kappale) ja Yhdistynyt kuningaskunta (ks. johdanto-osan 186 kappale) mainitsivat: näin ollen ei ole ilmeistä, että kysyntäjoustoon olisi kohdistunut erityistä syrjintää. Lisäksi käytännössä mitään huutokaupoista ei peruutettu, paitsi unionin yleisen tuomioistuimen tuomion jälkeen, kun Yhdistyneen kuningaskunnan viranomaiset keskeyttivät koko kapasiteettimarkkinat.
                  
               
                     (333)
                  
                  
                     Varattavan kapasiteettimäärän tason osalta komissio on samaa mieltä eräiltä asianomaisilta osapuolilta ja Yhdistyneeltä kuningaskunnalta saamiensa huomautusten kanssa, joissa huomautetaan, että on tasapainotettava toisaalta tarve varmistaa kysyntäjoustokapasiteetille reitti markkinoille T-1-huutokaupoilla ja toisaalta tarve välttää liiallisia hankintoja tai liian suuria kilpailuttomia huutokauppoja. Kun otetaan huomioon kysyntäpuolen jousto-operaattorien korkea ja kasvava osallistumisaste T-4-huutokaupoissa (ks. taulukko 1), jälkimmäisen riskin merkitys on kasvanut. Jos kapasiteetin tarve vähenee T-4-huutokaupan ja T-1-huutokaupan välillä, tavoitetta mukautetaan alaspäin tällaisen riskin välttämiseksi. Tällainen joustavuus on tarpeen myös ympäristö- ja energiatukea koskevien suuntaviivojen 231 kohdan ja 232 kohdan c alakohdan noudattamiseksi. Näin ollen komissio katsoo, että nykyinen johdanto-osan 62 kappaleessa kuvailtu varausmenetelmä on asianmukainen.
                  
               
                     (334)
                  
                  
                     Eräät asianomaiset osapuolet ehdottivat T-4-huutokauppojen lakkauttamista tai täydentävien viikoittaisten huutokauppojen tai T-2-huutokauppojen järjestämistä. T-4-huutokauppojen järjestäminen on kuitenkin välttämätöntä ympäristö- ja energiatukea koskevien suuntaviivojen 226 kohdan noudattamiseksi eli riittävien toteutusaikojen mahdollistamiseksi uusille investoinneille. Komissio on samaa mieltä Yhdistyneen kuningaskunnan kanssa siitä (ks. johdanto-osan 188 kappale), että T-2-huutokauppojen tarpeelle T-4- ja T-1-huutokauppojen lisäksi ei ole perusteita. Lisäksi viikoittaiset huutokaupat eivät antaisi kapasiteettimarkkinoiden tavoitteiden saavuttamiseksi tarvittavaa asianmukaista signaalia pitkän aikavälin investoinneille.
                  
               
                     (335)
                  
                  
                     Huutokauppojen osallistujien oikeusvarmuuden lisäämiseksi komissio suhtautuu myönteisesti johdanto-osan 187 kappaleessa kuvailtuun Yhdistyneen kuningaskunnan sitoumukseen i) hankkia edelleen yksi vuosi ennen toimitusvuotta järjestettävissä huutokaupoissa vähintään 50 prosenttia neljä vuotta aikaisemmin osana samaa toimitusvuotta koskevan T-4-huutokaupan parametrien asettamisprosessia varatusta kapasiteetista ja ii) käyttää edelleen johdanto-osan 62 kappaleessa kuvailtua 95 prosentin luottamusväliin perustuvaa varausmenetelmää T-1-huutokauppaa varten varattavan kapasiteetin vähimmäismäärän määrittelyssä.
                  
               6.5.1.4   Osallistumista koskeva vähimmäiskynnysarvo
         
         
                     (336)
                  
                  
                     Aloittamispäätöksessä komissio pyysi selvennystä siitä, saattaako (johdanto-osan 30 ja 31 kappaleessa kuvattu) 2 megawatin vähimmäiskynnysarvo muodostaa uusille kysyntäpuolen jousto-operaattoreille kapasiteettimarkkinoille pääsyn esteen. Vaikka kysyntäpuolen jousto-operaattorit voivat yhdistää useita tuotantopaikkoja 2 megawatin vähimmäiskynnysarvon saavuttamiseksi, niiden on maksettava tarjoustakaus koko 2 megawatista, vaikka vain osa tästä määrästä on vahvistamatonta kysyntäjoustokapasiteettia.
                  
               
                     (337)
                  
                  
                     Itse kynnysarvon tason suhteen komissio katsoo, että 2 megawattia oli vuonna 2014 alhainen arvo verrattuna National Gridin muissa toimenpiteissä sovellettuihin osallistumisen kynnysarvoihin sekä muissa Euroopan maissa sovellettuihin kynnysarvoihin (ks. johdanto-osan 189 kappale). Lisäksi PJM:n käyttämä 100 kilowatin kynnysarvo koskee pienempiä alueellisia hankintoja eikä siksi ole vertailukelpoinen (ks. johdanto-osan 143 kappale). Lisäksi, kuten tämän päätöksen johdanto-osan 68 kappaleessa selitetään, Yhdistynyt kuningaskunta kokeili matalampaa osallistumisen kynnysarvoa toisessa siirtymäkauden huutokaupassa. Esivalinnassa hyväksyttiin vain kahdeksan alle 2 megawatin kapasiteettimarkkinayksikköä, joiden osuus kaikesta kyseisessä huutokaupassa hankitusta kapasiteetista oli alle 3 prosenttia. Lisäksi jos kysyntä pienempien kapasiteettimarkkinayksikköjen osallistumiselle olisi ollut suurempi, kapasiteettimarkkinayksikköjen olisi huutokaupoissa pitänyt kasaantua 2 megawatin tasolle, mutta näin ei ole tapahtunut (ks. johdanto-osan 189 kappale). Molemmat seikat osoittavat, että pienemmät kapasiteettimarkkinayksiköt eivät olleet kovin halukkaita osallistumaan kapasiteettimarkkinoille.
                  
               
                     (338)
                  
                  
                     Tarjoustakausta koskevan vaatimuksen osalta komissio on samaa mieltä siitä, että tällainen vaatimus on hyödyllinen tosiasiallisten toimitusten varmistamiseksi ja spekulatiivisten hankkeiden estämiseksi, kuten eräät asianomaiset osapuolet (ks. johdanto-osan 144 kappale) ja Yhdistynyt kuningaskunta (ks. johdanto-osan 40 ja 42 kappale) huomauttivat.
                  
               
                     (339)
                  
                  
                     Komissio on arvioinut, voidaanko tarjoustakauksen tasoa pitää uuden kysyntäjoustokapasiteetin kapasiteettimarkkinoille osallistumisen esteenä. Ensinnäkin komissio katsoi johdanto-osan 271 kappaleessa, että aikasidonnaisia toimituksia koskevien kapasiteettisopimusten puute ei sinänsä syrji kysyntäpuolen jousto-operaattoreita. Toiseksi, kuten eräät asianomaiset osapuolet (ks. johdanto-osan 145 kappale) ja Yhdistynyt kuningaskunta (ks. johdanto-osan 190 kappale) selittivät, uudet kysyntäpuolen jousto-operaattorit hyötyvät kapasiteettimarkkinoilla useista eduista muihin teknologioihin verrattuna. Komissio huomauttaa erityisesti, että kuten johdanto-osan 42 kohdassa selostetaan, Yhdistyneen kuningaskunnan hallitus nosti ennen huutokauppaa maksettavan tarjoustakauksen uuden rakennettavan tuotantokapasiteetin osalta 10 000 Englannin puntaan megawatilta maaliskuussa 2016 toteutetun kuulemisen jälkeen. Samanaikaisesti vahvistamattoman kysyntäjoustokapasiteetin ennen huutokauppaa maksettavan tarjoustakauksen taso säilytettiin 5 000 Englannin punnassa megawatilta, mikä suhteellisesti helpotti rasitusta. Vuodesta 2015 lähtien kysyntäpuolen jousto-operaattoreiden on myös täytynyt asettaa tarjoustakaus vahvistamattomista kysyntäjouston kapasiteettimarkkinayksiköistä vain kerran, ja näin ollen ne voidaan esivalita useisiin peräkkäisiin huutokauppoihin, vaikka ne asettavat vain yhden tarjoustakauksen. Lisäksi muut kapasiteettimarkkinoiden ominaisuudet on otettava huomioon arvioitaessa sitä, onko yksi ominaisuus, eli tarjoustakausvaatimus, kysyntäpuolen jousto-operaattorien kannalta syrjivä vai ei. Asianomaisten osapuolien mainitsemista ja johdanto-osan 145 kappaleessa tiivistetysti esitetyistä ominaisuuksista irtisanomismaksut mainitaan esimerkkinä tapauksesta, jossa vaatimukset ovat matalammat kysyntäjouston (enintään 10 000 Englannin puntaa megawatilta) kuin muun tyyppisen kapasiteetin (enintään 35 000 Englannin puntaa megawatilta) osalta. Lisäksi, kuten Yhdistynyt kuningaskunta selitti (ks. johdanto-osan 192 kappale), kesäkuussa 2019 toteutettu komponenttien uudelleenjakoa koskevan säännön muutos (ks. johdanto-osan 180 kappale) rajoitti vahvistamattomien kysyntäpuolen jousto-operaattorien altistumista täysimääräiselle tarjoustakaukselle (vaikka suurin osa niiden komponenteista on vahvistettuja).
                  
               
                     (340)
                  
                  
                     Näin ollen komissio katsoo, että osallistumisen 2 megawatin vähimmäiskynnysarvo sekä siihen liittyvä tarjoustakausvaatimus ei toistaiseksi ole käytännössä muodostanut uusien kysyntäpuolen jousto-operaattorien kapasiteettimarkkinoille tulon estettä. Kuten Yhdistynyt kuningaskunta selitti (ks. johdanto-osan 193 kappale), markkinatilanne kehittyy ja tulevaisuudessa saattaa olla joitakin kysyntäpuolen jousto-operaattoreita, joiden kapasiteetti on alle 2 megawattia ja jotka haluavat osallistua kapasiteettimarkkinahuutokauppoihin ilman aggregointia. Tästä syystä komissio suhtautuu myönteisesti johdanto-osan 193 kappaleessa kuvattuun Yhdistyneen kuningaskunnan sitoumukseen alentaa johdanto-osan 30 ja 31 kappaleessa kuvaillun kapasiteettimarkkinoille osallistumisen vähimmäiskynnysarvon 1 megawattiin kaikissa huutokaupoissa, joiden esivalinta alkaa tammikuusta 2020 lähtien, sekä arvioida uudelleen tätä kynnysarvoa lokakuuhun 2021 mennessä sen suhteen, onko sitä mahdollista alentaa edelleen.
                  
               6.5.1.5   Toimenpiteen avoimuus uusiutuville energialähteille ja uusille teknologioille
         
         
                     (341)
                  
                  
                     Uusiutuvat energialähteet voivat auttaa ratkaisemaan tuotannon riittävyyttä koskevan ongelman. Tästä syystä komissio hylkää erään asianomaisen osapuolen esittämän ajatuksen siitä, että tällaisia teknologioita ei pitäisi sisällyttää kapasiteettimarkkinoille (ks. johdanto-osan 147 kappale). Kuten 2.3 jaksossa selitettiin, alennuskertoimia käytetään kapasiteetin mukauttamiseksi riskiin siitä, että kapasiteetti ei ole osittain tai kokonaisuudessaan käytettävissä järjestelmän stressitilanteeseen vastaamiseksi. Teknisten asiantuntijoiden ryhmä on hyväksynyt tuuli- ja aurinkoenergiaan sovellettavien alennuskertoimien määritysmenetelmän (72), joka tuottaa EU:n muilla kapasiteettimarkkinoilla käytettyihin kertoimiin verrattavia alennuskertoimia (73). Tästä syystä komissio – toisin kuin eräät asianomaiset osapuolet (ks. johdanto-osan 146 kappale) – katsoo, että alennuskertoimet ovat asianmukaiset.
                  
               
                     (342)
                  
                  
                     Vaikka komissio ei nimenomaisesti käsitellyt tätä kysymystä aloittamispäätöksessä, jotkin asianomaiset osapuolet katsoivat, että tukea saamattomien teknologioiden sulkeminen kapasiteettimarkkinoiden ulkopuolelle ei ollut ympäristö- ja energiatukea koskevien suuntaviivojen mukaista. Kuten johdanto-osan 146 kappaleessa mainittiin, eräs asianomainen osapuoli kertoi, että sen tukea saamatonta tuulivoimapuistoa estettiin osallistumasta vuoden 2017 T-4-huutokauppaan eikä sille ollut olemassa esivalintareittiä vuoden 2018 peruutettuun T-4-huutokauppaan (joka olisi koskenut toimitusvuota 2022/2023).
                  
               
                     (343)
                  
                  
                     Komissio katsoo, että johdanto-osan 32 ja 33 kappaleessa kuvatut säännöt ovat luotettavat valtiontuen kumuloitumisen estämiseksi. Ne eivät kuitenkaan saisi johtaa sellaisten kapasiteetin tarjoajien pois sulkemiseen, jotka eivät saa tällaista tukea. Komissio panee merkille johdanto-osan 195 kappaleessa mainitut Yhdistyneen kuningaskunnan perustelut ja myöntää, että Yhdistynyt kuningaskunta toteutti toimenpiteitä nopeasti. Komissio suhtautuu myönteisesti johdanto-osan 196 kappaleessa kuvattuihin, kesäkuussa 2019 voimaan tulleisiin uusiin kapasiteettimarkkinasääntöihin, joilla sallitaan tuuli- ja aurinkoteknologian osallistuminen kapasiteettimarkkinoille. Näitä sääntöjä sovelletaan tammikuuksi 2020 suunnitelluista T-1-, T-3- ja T-4-huutokaupoista lähtien. Näin ollen niillä sallitaan johdanto-osan 291 kappaleessa mainitun tuulivoimapuiston osallistuminen tulevaan T-3-huutokauppaan (jonka toimitusvuosi on 2022/2023). Samalla komissio huomauttaa, että vain yhdessä tapauksessa kapasiteetin tarjoaja ei ole voinut osallistua mihinkään huutokaupoista – tapaus koski yhtä tuulivoimapuistoa vuoden 2017 T-4-huutokaupassa – ja tämän vaikutus kapasiteettimarkkinoihin kokonaisuutena on häviävän pieni.
                  
               
                     (344)
                  
                  
                     Tiettyjen teknologioiden pääomakustannukset ovat pienentyneet viime vuosina jyrkästi, joten ne eivät ehkä enää tarvitse tukea johdanto-osan 32 kappaleessa kuvatuista toimenpiteistä. Jotta tulevaisuudessa vältetään tällaista tukea saamattomien kapasiteetin tarjoajien pois sulkeminen, kuten tapahtui johdanto-osan 342 kappaleessa kuvatussa tilanteessa, komissio suhtautuu myönteisesti johdanto-osan 197 kappaleessa kuvattuun Yhdistyneen kuningaskunnan sitoumukseen laatia kaikki tarvittavat säännöt (muun muassa alennuskertoimet), joilla taataan kaiken sellaisen uudentyyppisen kapasiteetin tehokas osallistuminen, joka voi tehokkaasti edistää tuotannon riittävyyteen liittyvän ongelman ratkaisemista, heti, kun tällaisella kapasiteetilla on mahdollisuudet edistää tuotannon riittävyyteen liittyvän ongelman ratkaisemista.
                  
               6.5.1.6   Päätelmät
         
         
                     (345)
                  
                  
                     Näin ollen komissio katsoo, että kapasiteettimarkkinat mahdollistavat eri teknologioita käyttävien sähköntuottajien ja tekniseltä suorituskyvyltään samanlaisia toimenpiteitä tarjoavien operaattoreiden osallistumisen ympäristö- ja energiatukea koskevien suuntaviivojen 232 kohdan a alakohdan mukaisesti.
                  
               6.5.2   Muissa jäsenvaltioissa sijaitsevien operaattoreiden osallistuminen
         
         
                     (346)
                  
                  
                     Ympäristö- ja energiatukea koskevien suuntaviivojen 232 kohdan b alakohdassa käsitellään muissa jäsenvaltioissa sijaitsevien operaattoreiden toimenpiteeseen osallistumisen mahdollistamista. Aloittamispäätöksessä komissio pyysi selvennystä siitä, rajoitettaisiinko rajat ylittävä osallistuminen Ison-Britannian kapasiteettimarkkinoille tulevaisuudessakin vain rajayhdysjohtoihin.
                  
               
                     (347)
                  
                  
                     Komissio selitti aloittamispäätöksessä, että Yhdistynyt kuningaskunta toimitti vuonna 2014 näyttöä siitä, ettei siinä vaiheessa ollut mahdollista sisällyttää kapasiteettimarkkinoille ulkomaista kapasiteettia ilman uusia rajat ylittäviä järjestelyjä. Komissio on tietoinen siitä, että tuona ajankohtana rajat ylittävän osallistumisen salliminen kapasiteettimarkkinoilla olisi ollut hankalaa. Sen sijaan Yhdistynyt kuningaskunta salli rajayhdysjohtokapasiteetin osallistua suoraan kapasiteettimarkkinoille vuonna 2015 järjestetystä toisesta huutokaupasta lähtien. Komissio suhtautui kuitenkin epäillen siihen, tulisiko rajat ylittävä osallistuminen kapasiteettimarkkinoilla jatkossa rajoittaa vain rajayhdysjohtoihin.
                  
               
                     (348)
                  
                  
                     Tammikuun 1 päivästä 2020 alkaen sovellettavan asetuksen (EU) 2019/943 26 artiklan mukaan kapasiteettimekanismien on oltava avoimia toisessa jäsenvaltiossa sijaitsevien kapasiteetin tarjoajien suoralle rajat ylittävälle osallistumiselle. Tässä yhteydessä komissio suhtautuu myönteisesti johdanto-osan 200 kappaleessa kuvailtuun Yhdistyneen kuningaskunnan sitoumukseen
                     
                                 a)
                              
                              
                                 pyrkiä toteuttamaan ulkomaisen kapasiteetin suora osallistuminen huutokauppoihin, joiden esivalinta alkaa tammikuusta 2020 lähtien, edellyttäen, että niiden naapurivaltioiden siirtoverkonhaltijoiden kanssa, joissa osallistuva kapasiteetti sijaitsee, tehdään yhteistyösopimukset; sekä
                              
                           
                                 b)
                              
                              
                                 joka tapauksessa soveltaa ulkomaisen kapasiteetin suoraa osallistumista kaikissa huutokaupoissa, joiden esivalinta alkaa sen jälkeen, kun energia-alan sääntelyviranomaisten yhteistyövirasto ACER on hyväksynyt asetuksen (EU) 2019/943 26 artiklan 11 kohdassa tarkoitetut menetelmät, yhteiset säännöt ja ehdot ja julkaissut ne verkkosivustollaan kyseisen asetuksen 27 artiklan mukaisesti ja niitä on alettu soveltaa.
                              
                           
               
                     (349)
                  
                  
                     Ympäristö- ja energiatukea koskevien suuntaviivojen 232 kohdan b alakohdassa todetaan, että muissa jäsenvaltioissa sijaitsevien operaattoreiden osallistuminen olisi sallittava, jos tällainen osallistuminen on fyysisesti mahdollista eli jos kapasiteettia voidaan fyysisesti tarjota toimenpiteen toteuttavalle jäsenvaltiolle. Näin ollen kapasiteettimarkkinoiden soveltuvuus sisämarkkinoille on varmistettu siinäkin tapauksessa, että ulkomaisen kapasiteetin suora osallistuminen tiettyyn huutokauppaan ei ole mahdollista siitä syystä, että viimeisin arvio käytettävissä olevasta rajayhdysjohtokapasiteetista on jo täytetty kyseistä toimitusvuotta koskevissa aiemmissa kapasiteettihuutokaupoissa.
                  
               
                     (350)
                  
                  
                     Eräiden asianomaisten osapuolien rajayhdysjohtoihin sovellettavasta ylä- ja alarajaan perustuvasta korvausjärjestelmästä esittämien huomautusten suhteen (ks. johdanto-osan 149 kappale) komissio katsoo, että tämä tilanne poikkeaa johdanto-osan 32 ja 33 kappaleessa kuvatuista tilanteista tuen kumuloitumisen osalta. Kuten Yhdistynyt kuningaskunta on selittänyt (ks. johdanto-osan 201 kappale), kaikki kapasiteettimarkkinoilta saatavat tulot otetaan huomioon, ennen kuin rajayhdysjohtojen tulot arvioidaan ylä- ja alarajan suhteen. Rajayhdysjohdon haltija saisi näin ollen alarajan mukaisen maksun vain, jos kokonaistulot (kapasiteettimarkkinoilta saatavat tulot mukaan luettuna) alittavat alarajan, kun taas siinä tapauksessa, että kokonaistulot ylittävät ylärajan, rajayhdysjohdon haltija maksaisi yli menevän osan takaisin kuluttajalle. Näin ollen ylä- ja alarajaan perustuva järjestelmä poikkeaa tukitoimenpiteestä, joka merkitsisi tuen kumuloitumista. Näin ollen komissio ei katso, että rajayhdysjohdot olisi pitänyt tällä perusteella sulkea kapasiteettimarkkinoiden ulkopuolelle.
                  
               
                     (351)
                  
                  
                     Mitä tulee asianomaisen osapuolen huomautukseen rajayhdysjohtojen sulkemisesta vuoden 2018 alussa järjestetyn, toimitusvuotta 2018/2019 koskeneen huutokaupan ulkopuolelle (ks. johdanto-osan 150 kappale), komissio panee merkille Yhdistyneen kuningaskunnan johdanto-osan 202 kappaleessa esittämät perustelut. Kuten aloittamispäätöksen johdanto-osan 143 ja 144 kappaleessa selitettiin, komissio on erityisesti tietoinen siitä, että Yhdistynyt kuningaskunta tarkisti arviotaan rajayhdysjohtojen panoksesta stressitilanteissa ylöspäin teknisten asiantuntijoiden ryhmän suosituksen perusteella ja noudattaakseen vuoden 2014 päätöksen johdanto-osan 124 kappaletta. Niiden nettopanos kasvoi 0 gigawatista 2,1 gigawattiin toimitusvuodeksi 2018/2019 (ks. johdanto-osan 36 kappale). Tästä syystä Yhdistynyt kuningaskunta mukautti tässä T-1-huutokaupassa hankittavaa kapasiteettimäärää alaspäin. Rajayhdysjohtojen haltijoiden salliminen osallistua tähän T-1-huutokauppaan olisi kuitenkin edellyttänyt huutokaupattavan kapasiteetin lisäämistä vastoin vuoden 2014 T-4-huutokaupan olosuhteisiin perustuneita markkinaodotuksia.
                  
               
                     (352)
                  
                  
                     Rajayhdysjohtoihin sovellettujen alennuskertoimien osalta komissio katsoo, että yksittäisiin rajayhdysjohtoihin perustuva menetelmä ei ole syrjivä. Kuten Yhdistynyt kuningaskunta selitti johdanto-osan 202 kappaleessa, tämä nimenomainen rajayhdysjohtoja koskeva lähestymistapa on perusteltu rajayhdysjohtojen ja yhteen liitettyjen markkinoiden huomattavan monimuotoisuuden huomioon ottamiseksi. Tämän monimuotoisuuden vuoksi NG:n on käytettävä mallinnettua alennuskertoimien vaihteluväliä kunkin yhteen liitetyn maan osalta (käyttäen stokastista yleiseurooppalaista mallinnusmenetelmää). Lisäksi teknisten asiantuntijoiden ryhmä tarkistaa riippumattomasti, ovatko alennuskertoimet asianmukaiset.
                  
               
                     (353)
                  
                  
                     Mitä tulee asianomaisen osapuolen huomautukseen rajayhdysjohtojen sulkemisesta yhtä vuotta pidempien kapasiteettisopimusten ulkopuolelle (ks. johdanto-osan 150 kappale), komissio on samaa mieltä Yhdistyneen kuningaskunnan kanssa siitä, että pitkäaikaisempien sopimusten tekeminen rajayhdysjohtojen haltijoiden kanssa olisi epäjohdonmukaista Yhdistyneen kuningaskunnan kannan kanssa, jonka mukaan rajayhdysjohtomalli on lyhytaikainen ratkaisu (ks. johdanto-osan 202 kappale), kunnes ulkomainen suora osallistuminen otetaan käyttöön. Mikäli rajayhdysjohtokapasiteetin kanssa tehdään sopimuksia huutokaupassa, tämä kapasiteetti ei olisi käytettävissä naapurimaissa sijaitsevien kapasiteetin tarjoajien kapasiteetin tuontiin. Näin ollen ulkomaisen kapasiteetin suora osallistuminen ei olisi mahdollista.
                  
               
                     (354)
                  
                  
                     Komissio katsoo myös, että rajayhdysjohtojen haltijoiden kanssa tehtävien yli vuoden pituisten kapasiteettisopimusten mahdollistaminen olisi ristiriidassa ympäristö- ja energiatukea koskevien suuntaviivojen 232 kohdan b alakohdan ja erityisesti alaviitteen 97 kanssa, jonka mukaan ohjelmia olisi mukautettava, jos käytetään yhteisiä järjestelyjä, joilla helpotetaan rajat ylittävää osallistumista tällaisiin ohjelmiin.
                  
               
                     (355)
                  
                  
                     Komissio katsoo, että kapasiteettimarkkinat mahdollistavat muissa jäsenvaltioissa sijaitsevien operaattoreiden osallistumisen ja ovat näin ollen ympäristö- ja energiatukea koskevien suuntaviivojen 232 kohdan b alakohdan suuntaviivan mukaiset.
                  
               6.5.3   Riittävän monen operaattorin osallistuminen, jotta kapasiteetille saadaan kilpailukykyinen hinta
         
         
                     (356)
                  
                  
                     Ympäristö- ja energiatukea koskevien suuntaviivojen 232 kohdan c alakohta koskee riittävän monen sähköntuottajan osallistumisen mahdollistamista, jotta kapasiteetille saadaan kilpailukykyinen hinta. Kuten taulukossa 7 osoitetaan, kapasiteetin hinta ei ole ollut liiallinen ja se on jopa laskenut 19,40 Englannin punnasta kilowatilta vuoden 2014 T-4-huutokaupassa 8,40 Englannin puntaan kilowatilta vuoden 2017 T-4-huutokaupassa. Lisäksi kapasiteetin hinta myös T-1-huutokaupoissa on laskenut jyrkästi 6,00 Englannin punnasta kilowatilta vuonna 2017 peräti 0,77 Englannin puntaan kilowatilta kesäkuussa 2019 järjestetyssä ehdollisessa huutokaupassa.
                  
               
                     (357)
                  
                  
                     Komissio ei ole saanut asianomaisilta osapuolilta huomautuksia, jotka viittaisivat päinvastaiseen. Näin ollen se katsoo, että kapasiteettimarkkinoille osallistuu riittävä määrä operaattoreita, jotta kapasiteetille saadaan kilpailukykyinen hinta, ympäristö- ja energiatukea koskevien suuntaviivojen 232 kohdan c alakohdan mukaisesti.
                  
               6.5.4   Sääntelytoimenpiteistä johtuvien sisämarkkinoihin kohdistuvien kielteisten vaikutusten välttäminen
         
         
                     (358)
                  
                  
                     Kuten tämän päätöksen johdanto-osan 110–118 kappaleessa on kuvattu (ks. myös aloittamispäätöksen johdanto-osan 102–110 kappale), Yhdistynyt kuningaskunta on toteuttanut useita uudistuksia sähkömarkkinoiden toiminnan parantamiseksi.
                  
               
                     (359)
                  
                  
                     Komissio ei ole saanut asianomaisilta osapuolilta huomautuksia, jotka viittaisivat päinvastaiseen, ja edellä esitetyn perusteella se katsoo, että Ison-Britannian kapasiteettimarkkinoilla vältetään sisämarkkinoiden toimintaan kohdistuvat kielteiset vaikutukset ympäristö- ja energiatukea koskevien suuntaviivojen 232 kohdan d alakohdan mukaisesti.
                  
               6.5.5   Vaikutukset rajayhdysjohtokapasiteettiin tehtävien investointien kannustimiin ja markkinoiden yhteenkytkemiseen
         
         
                     (360)
                  
                  
                     Rajayhdysjohtojen haltijat ovat voineet osallistua kapasiteettihuutokauppoihin vuonna 2015 järjestetystä toisesta huutokaupasta lähtien, kuten johdanto-osan 34 kappaleessa todettiin. Näin ollen kapasiteettimarkkinat ovat edistäneet rajayhdysjohtojen rahoitusta. Kuten edellä taulukossa 2 osoitetaan, kolme uutta rajayhdysjohtojen kapasiteettimarkkinayksikköä sai sopimuksen vuoden 2017 T-4-huutokaupassa.
                  
               
                     (361)
                  
                  
                     Yleisemmällä tasolla, kuten tämän päätöksen johdanto-osan 116 kappaleessa kuvattiin, Yhdistyneen kuningaskunnan yhteenliitäntäaste on vuosina 2014–2019 noussut 4 prosentista 6 prosenttiin kaikesta asennetusta kapasiteetista varsinkin sen seurauksena, että NEMO-rajayhdysjohto Belgian kanssa otettiin käyttöön 31 päivänä tammikuuta 2019. Rajayhdysjohtokapasiteetin osuuden suunnitellaan kasvavan 9 prosenttiin vuoteen 2021 mennessä (74). Lisäksi 2.8.4 jaksossa kuvaillut toimenpiteet tehostavat markkinoiden yhteenliittämisen toimintaa.
                  
               
                     (362)
                  
                  
                     Komissio ei ole saanut asianomaisilta osapuolilta huomautuksia, jotka viittaisivat päinvastaiseen. Näin ollen se katsoo, että kapasiteettimarkkinat eivät vähennä kannustimia investoida rajayhdysjohtokapasiteettiin tai markkinoiden yhteenliittämistä ympäristö- ja energiatukea koskevien suuntaviivojen 233 kohdan a ja b alakohdan mukaisesti.
                  
               6.5.6   Vaikutus toimenpiteen käyttöönottoa edeltäneisiin investointipäätöksiin
         
         
                     (363)
                  
                  
                     Komissio totesi aloittamispäätöksessä, että Yhdistyneen kuningaskunnan toimittaman mallinnuksen mukaan kapasiteettimarkkinoiden käyttöönotto painaa sähkön hintoja ajan mittaan alaspäin sähkömarkkinoilla. Se seikka, että nykyiset sähköntoimittajat – jotka tekivät investointipäätöksensä ennustettujen energian tukkuhintojen perusteella – voivat osallistua kapasiteettimarkkinoille ja täydentää markkinatulojaan, merkitsee näin ollen sitä, että niiden investointipäätökset eivät keskimäärin heikkene. Lisäksi voimalaitokset, joiden rakentaminen aloitettiin toukokuun 2012 ja vuonna 2014 järjestetyn ensimmäisen huutokaupan välisenä aikana, katsottiin uusiksi voimalaitoksiksi niiden pääomainvestoinnin ja kapasiteettimarkkinoiden käyttöönottoa koskevien odotusten huomioon ottamiseksi.
                  
               
                     (364)
                  
                  
                     Kuten minkä tahansa markkinoiden rakenteen muutoksen yhteydessä, voidaan odottaa, että muutos vaikuttaa joihinkin nykyisiin voimalaitoksiin enemmän kuin muihin. Toimenpiteen voidaan odottaa vaikuttavan enemmän etenkin niihin voimalaitoksiin, jotka on rakennettu suhteellisen äskettäin mutta ennen toukokuuta 2012 ja joita siten ei katsota ”uusiksi” voimalaitoksiksi kapasiteettimarkkinoilla. Mahdollisia kielteisiä vaikutuksia rajoittanee kuitenkin se seikka, että kaikki voimalaitokset voivat osallistua kapasiteettimarkkinoille, ja toimenpiteen sähköjärjestelmälle aiheuttamat huomattavat edut korvaavat nämä kielteiset vaikutukset, kun otetaan huomioon myös kapasiteettimarkkinoiden antama selkeä hintasignaali kapasiteetin suhteen. Tällaista hintasignaalia ei olisi ilman toimenpidettä, vaan se olisi arvioitava välillisesti sähkön hinnan avulla.
                  
               
                     (365)
                  
                  
                     Komissio ei ole saanut asianomaisilta osapuolilta huomautuksia, jotka viittaisivat päinvastaiseen. Näin ollen se katsoo, että kapasiteettimarkkinat eivät heikennä ennen toimenpidettä tehtyjä päätöksiä investoinneista sähköntuotantoon ympäristö- ja energiatukea koskevien suuntaviivojen 233 kohdan c alakohdan mukaisesti.
                  
               6.5.7   Vaikutus määräävään markkina-asemaan
         
         
                     (366)
                  
                  
                     Ympäristö- ja energiatukea koskevien suuntaviivojen 232 kohdan d alakohta koskee tarvetta välttää sisämarkkinoiden toimintaan kohdistuvia kielteisiä vaikutuksia. Komissio huomautti aloittamispäätöksessä, että uusia investointeja koskevat pidemmät kapasiteettisopimukset antoivat uusille tulokkaille mahdollisuuden hankkia tarvittava rahoitus. Tämä ominaisuus auttaisi myös torjumaan määräävän markkina-aseman riskin helpottamalla markkinoille tuloa. Komissio huomautti myös, että vahva hinnanmuodostusprosessi selvityshintaan perustuvissa ja laskevissa huutokaupoissa vähentää riskiä markkinavoiman käytöstä huutokaupassa.
                  
               
                     (367)
                  
                  
                     Komissio ei ole saanut asianomaisilta osapuolilta huomautuksia, jotka viittaisivat päinvastaiseen. Näin ollen se katsoo, että kapasiteettimarkkinat eivät vahvista määräävää markkina-asemaa ympäristö- ja energiatukea koskevien suuntaviivojen 232 kohdan d alakohdan mukaisesti.
                  
               6.5.8   Vähähiilisten teknologioiden suosiminen, jos tekniset ja taloudelliset muuttujat ovat samat
         
         
                     (368)
                  
                  
                     Komissio esitti aloittamispäätöksessä luettelon syistä, joiden vuoksi se katsoi kapasiteettimarkkinoiden suosivan ympäristö- ja energiatukea koskevien suuntaviivojen 233 kohdan e alakohdan mukaisesti vähähiilisiä tuottajia, jos tekniset ja taloudelliset muuttujat ovat samat:
                     
                                 a)
                              
                              
                                 Toimenpide on avoin vähähiilisille sähköntuottajille. Tuen kumuloitumisen ja siitä aiheutuvan liiallisen korvauksen maksamisen estämiseksi tuottajat eivät kuitenkaan saa olla muiden tukitoimenpiteiden tuensaajia, kuten johdanto-osan 32 ja 33 kappaleessa on selostettu.
                              
                           
                                 b)
                              
                              
                                 Mekanismin tarjouskilpailuluonne altistaa osallistujat hiilen hinnoille niiden myydessä sähköään markkinoille. Jos tekniset ominaisuudet ovat samat, korkeammat hiilen hinnat pienentävät näin ollen odotettavissa olevia tuloja energiamarkkinoilta ja nostavat kapasiteettihintaa, jota paljon hiilidioksidipäästöjä aiheuttavat tarjoajat pyytävät huutokaupassa (ks. edellä johdanto-osan 67 kappale), mikä vähentää niiden menestymisen todennäköisyyttä huutokaupassa (75).
                              
                           
                                 c)
                              
                              
                                 Kuten vuoden 2014 päätöksessä (johdanto-osan 153 kappale) ja aloittamispäätöksessä (johdanto-osan 195 kappale) todettiin, komissio katsoo, että EU:n päästökauppajärjestelmään liittyvät hiilen kustannukset ovat ympäristö- ja energiatukea koskevien suuntaviivojen 233 kohdan e alakohdassa tarkoitettuja yleisiä taloudellisia muuttujia eivätkä näin ollen riitä osoittamaan, että toimenpiteellä suositaan erityisesti vähähiilisiä tuottajia. Komissio huomauttaa kuitenkin, että Yhdistynyt kuningaskunta otti vuonna 2013 käyttöön hiilen hinnan alarajan (Carbon Price Floor, CPF), joksi vahvistettiin 18 Englannin puntaa hiilidioksiditonnilta vuosina 2018/2019 ja 2019/2020. Tämä seikka on johtanut siihen, että sähköntuottajilta perittävät hiilen hinnat ovat korkeammat kuin pelkän EU:n päästökauppajärjestelmän perusteella. Näin ollen komissio katsoo, että hiilen hinnan alarajan ja edellä kuvatun huutokauppamekanismin vuorovaikutuksella on vastaava vaikutus toissijaisiin valintakriteereihin (esimerkiksi tarjousmenettelyssä, jossa käytetään muita kriteereitä kuin hintaa), jotka suosisivat vähähiilisiä tuottajia, jos tekniset ja taloudelliset muuttujat ovat samat.
                              
                           
               
                     (369)
                  
                  
                     Kuten johdanto-osan 160 kappaleessa mainittiin, eräät asianomaiset osapuolet vaativat, että kapasiteettimarkkinoita on muutettava siten, että niillä suositaan yleisesti vähähiilisiä teknologioita. Lisäksi Yhdistyneen kuningaskunnan alahuoneen tiede- ja teknologiavaliokunta ehdotti johdanto-osan 21 kappaleessa mainitussa raportissa, että kapasiteettimarkkinoilla olisi tuettava mahdollisuuksien mukaan vähähiilisiä teknologioita ja että niihin olisi sisällyttävä tietty kapasiteettimarkkinoiden rahoituksen vähimmäisosuus, joka on myönnettävä vähähiilisille teknologioille. Komissio arvioi, että ympäristö- ja energiatukea koskevien suuntaviivojen noudattamiseksi Ison-Britannian kapasiteettimarkkinoille ehdotetut muutokset eivät ole tarpeen, koska ympäristö- ja energiatukea koskevien suuntaviivojen 233 kohdan e alakohdassa edellytetään kapasiteettimarkkinoiden suosivan vähähiilistä kapasiteettia vain, jos tekniset ja taloudelliset muuttujat ovat samat.
                  
               
                     (370)
                  
                  
                     Asianomaisten osapuolten huomautuksista, joiden mukaan kapasiteettimarkkinoilla olisi noudatettava asetuksella (EU) 2019/943 säädettyjä hiilidioksidipäästöjen rajoja (ks. johdanto-osan 161 kappale), komissio toteaa seuraavaa:
                     
                                 a)
                              
                              
                                 Uuden kapasiteetin osalta tuli 18 päivänä heinäkuuta 2019 voimaan kapasiteettimarkkinasääntöjen muutos, jolla otetaan käyttöön tämä hiilidioksidipäästöjen rajoitus uudelle rakennettavalle kapasiteetille, jolla aiotaan osallistua vuoden 2020 alussa järjestettävien kapasiteettihuutokauppojen esivalintaan (vahvistamattomana kysyntäjoustona markkinoille tulevat uudet komponentit mukaan luettuna), kuten johdanto-osan 217 kappaleessa selostettiin.
                              
                           
                                 b)
                              
                              
                                 Nykyisen kapasiteetin osalta Yhdistynyt kuningaskunta on sitoutunut noudattamaan asetuksen (EU) 2019/943 asiaa koskevia säännöksiä. Se aikoo erityisesti hyväksyä vuoden 2020 loppuun mennessä sääntelymuutoksia, joilla varmistetaan, että viimeistään 1 päivästä heinäkuuta 2025 lähtien tuotantokapasiteetti, joka on aloittanut kaupallisen tuotannon ennen 4 päivää heinäkuuta 2019 ja jonka päästöt ovat yli 550 grammaa fossiilisista polttoaineista peräisin olevaa hiilidioksidia tuotettua kilowattituntia sähköä kohti ja yli 350 kilogrammaa fossiilisista polttoaineista peräisin olevaa hiilidioksidia asennettua kilowattia sähköntuotantoa kohti, ei saa maksuja tai sitoumuksia tulevista maksuista kapasiteettimarkkinoiden nojalla (ks. johdanto-osan 218 kappale).
                              
                           
               
                     (371)
                  
                  
                     Näiden seikkojen perusteella komissio katsoo, että kapasiteettimarkkinat suosivat ympäristö- ja energiatukea koskevien suuntaviivojen 233 kohdan e alakohdan mukaisesti vähähiilisiä tuottajia, jos tekniset ja taloudelliset muuttujat ovat samat.
                  
               6.5.9   Kilpailuun ja kauppaan kohdistuvien kohtuuttomien kielteisten vaikutusten välttämistä koskeva päätelmä
         
         
                     (372)
                  
                  
                     Näin ollen komissio katsoo, että kapasiteettimarkkinat ovat ympäristö- ja energiatukea koskevien suuntaviivojen 3.9.6 jaksossa vahvistettujen suuntaviivojen mukaiset.
                  
               6.6   Yhdenmukaisuus perussopimuksen 30 ja 110 artiklan kanssa
         
         
                     (373)
                  
                  
                     Komissio tuli aloittamispäätöksessä alustavasti siihen johtopäätökseen, että toimenpiteen rahoitusmekanismilla ei otettu käyttöön perussopimuksen 30 artiklan tai 110 artiklan vastaisia rajoituksia.
                  
               
                     (374)
                  
                  
                     Kuten edellä johdanto-osan 88 kappaleessa selostettiin, maksut rahoitetaan sähköntoimittajilta perittävällä maksulla (”toimittajien velvoite”). Selvityspalvelujen tarjoaja laskee ja kerää toimittajien velvoitteen mukaiset maksut. Yhdistynyt kuningaskunta selitti, että toimittajien velvoite koskee kaikkia luvan saaneita sähköntoimittajia niiden myymän sähkön määrään perustuvan markkinaosuuden mukaisesti. Komissio katsoo kuitenkin, että tämä maksu on hyvin samanlainen kuin kulutetusta sähköstä kannettava vero.
                  
               
                     (375)
                  
                  
                     Perussopimuksen 30 ja 110 artiklan osalta on todettava, että vakiintuneen oikeuskäytännön mukaan unionin oikeudessa ei sen nykyisessä kehitysvaiheessa rajoiteta jäsenvaltioiden vapautta säätää joidenkin tuotteiden osalta porrastettua verojärjestelmää objektiivisten perusteiden mukaisesti, joita ovat esimerkiksi käytettyjen raaka-aineiden laatu tai käytetyt valmistusmenetelmät, vaikka nämä tuotteet olisivat perussopimuksen 110 artiklan ensimmäisessä kohdassa tarkoitetulla tavalla samanlaisia. Tällainen porrastaminen on kuitenkin unionin oikeuden mukaista ainoastaan, jos sillä tavoitellaan päämääriä, jotka myös ovat unionin oikeuden vaatimusten mukaisia, ja jos porrastamisen toteutus on sellainen, että sillä voidaan välttää kaikenlainen muista jäsenvaltioista tapahtuvan tuonnin suora tai välillinen syrjintä tai kilpailevan kotimaisen tuotannon suojeleminen (76).
                  
               
                     (376)
                  
                  
                     Komissio ei ole saanut asianomaisilta osapuolilta tai Yhdistyneeltä kuningaskunnalta huomautuksia, jotka viittaisivat päinvastaiseen, ja se pitää kiinni alustavasta päätelmästään.
                  
               
                     (377)
                  
                  
                     Muista jäsenvaltioista tulevan tuonnin syrjivä kohtelu edellyttää, että samanlaisia tilanteita kohdellaan eri tavoin. Tästä syystä komissio on arvioinut, onko tuonti kansalliseen tuotantoon rinnastettavassa tilanteessa. Kuten johdanto-osan 34 kappaleessa on selostettu, rajayhdysjohdot ovat voineet osallistua kapasiteettimarkkinoille vuonna 2015 järjestetystä toisesta huutokaupasta lähtien kapasiteettimarkkinayksikköinä tasavertaisin edellytyksin Isossa-Britanniassa sijaitsevan kapasiteetin kanssa. Lisäksi Yhdistynyt kuningaskunta aikoo tulevaisuudessa sallia ulkomaisen kapasiteetin suoran osallistumisen kapasiteettimarkkinoille, kuten johdanto-osan 200 kappaleessa selostetaan.
                  
               
                     (378)
                  
                  
                     Näin ollen komissio päättelee, että toimenpiteen rahoitusmekanismilla ei oteta käyttöön perussopimuksen 30 artiklan tai 110 artiklan vastaisia rajoituksia.
                  
               6.7   Avoimuus
         
         
                     (379)
                  
                  
                     Kuten johdanto-osan 221 kappaleessa todettiin, Yhdistynyt kuningaskunta on sitoutunut soveltamaan ympäristö- ja energiatukea koskevien suuntaviivojen 3.2.7 jaksossa vahvistettuja avoimuutta koskevia ehtoja siltä osin kuin ne ovat sovellettavissa kapasiteettimarkkinoiden nojalla myönnettyyn tukeen. Näin ollen tätä suuntaviivaa noudatetaan.
                  
               6.8   Soveltuvuuden arvioinnin soveltaminen
         
         
                     (380)
                  
                  
                     Euroopan unionin yleinen tuomioistuin kumosi 15 päivänä marraskuuta 2018 asiassa T-793/14, Tempus v. komissio, antamallaan tuomiolla 23 päivänä heinäkuuta 2014 tehdyn komission päätöksen. Komissio haki 25 päivänä tammikuuta 2019 muutosta unionin yleisen tuomioistuimen tuomioon (asia C-57/19). Koska muutoksenhaulla ei ollut lykkäävää vaikutusta, komissio päätti unionin yleisen tuomioistuimen tuomiota noudattaakseen arvioida uudelleen Ison-Britannian kapasiteettimarkkinoita, ja se aloitti 21 päivänä helmikuuta 2019 SEUT-sopimuksen 108 artiklan 2 kohdan mukaisen muodollisen tutkintamenettelyn.
                  
               
                     (381)
                  
                  
                     Oikeusvarmuuden vuoksi on tarpeen määritellä tämän päätöksen asema, mikäli unionin tuomioistuin päättää kumota unionin yleisen tuomioistuimen asiassa T-793/14 antaman tuomion, jolloin 23 päivänä heinäkuuta 2014 tehty päätös olisi pätevä hyväksymispäivämäärästään lähtien. Siinä tapauksessa tässä päätöksessä suoritetulla sisämarkkinoille soveltuvuuden arvioinnilla tämän päätöksen hyväksymispäivämäärään asti käytössä olleiden toimenpiteiden osalta ei olisi kohdetta eikä oikeudellisia vaikutuksia. Mitä tulee kapasiteettimarkkinoiden muutoksiin verrattuna 23 päivänä heinäkuuta 2014 tehdyllä komission päätöksellä hyväksyttyyn mekanismiin, komissio katsoo, että nämä muutokset, jotka on kuvailtu johdanto-osan 182, 187, 194, 197, 200 ja 218 kappaleessa, ovat komission asetuksen (EY) N:o 794/2004 (77) 4 artiklan 1 kohdassa tarkoitettuja muutoksia, jotka komissio on katsonut sisämarkkinoille soveltuviksi perussopimuksen 107 artiklan 3 kohdan nojalla tässä päätöksessä esitetyn arvioinnin perusteella.
                  
               7.   PÄÄTELMÄT
         
         
                     (382)
                  
                  
                     Komissio katsoo, että toimenpiteen toteuttamisajankohdasta lähtien siihen asti, kun se keskeytettiin 15 päivänä marraskuuta 2018 unionin yleisen tuomioistuimen tuomion perusteella (78), Yhdistynyt kuningaskunta toteutti kapasiteettimarkkinoita perussopimuksen 108 artiklan 3 kohdan vastaisesti, kuten johdanto-osan 235 kappaleessa on selitetty. Komissio katsoo kuitenkin, että toimenpide soveltuu sisämarkkinoille perussopimuksen 107 artiklan 3 kohdan c alakohdan nojalla ja etenkin ympäristö- ja energiatukea koskevien suuntaviivojen 3.9 jaksossa vahvistettujen suuntaviivojen perusteella enintään 10 vuoden ajan siitä päivämäärästä, jona toimenpide toteutettiin ensimmäisen kerran vuonna 2014 (tämän päivämäärän katsotaan olevan 16 päivä joulukuuta 2014, jolloin ensimmäinen kapasiteettimarkkinahuutokauppa järjestettiin) (79).
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneen kuningaskunnan vuoden 2013 energialain nojalla kapasiteettimarkkinoiden muodossa toteuttama tukiohjelma, jäljempänä ’tukiohjelma’, soveltuu sisämarkkinoille perussopimuksen 107 artiklan 3 kohdan c alakohdan nojalla. Komissio hyväksyy tukiohjelman enintään kymmenen vuoden ajaksi 16 päivästä joulukuuta 2014 alkaen.
         
         
            2 artikla
            Mikäli unionin tuomioistuin kumoaa unionin yleisen tuomioistuimen asiassa T-793/14 antaman tuomion ja päättää pitää voimassa päätöksen C(2014) 5083, 1 artikla korvataan seuraavasti:
            
               
                  ”1 artikla
                  Päätöksessä C(2014) 5083 sisämarkkinoille soveltuviksi katsotut tukiohjelmaan ehdotetut muutokset, jotka ilmoitettiin komissiolle 12 päivänä syyskuuta 2019 ja jotka kuvaillaan tämän päätöksen liitteessä, soveltuvat sisämarkkinoille perussopimuksen 107 artiklan 3 kohdan c alakohdan nojalla tämän päätöksen tiedoksiantamispäivästä 15 päivään joulukuuta 2024.”
               
            
         
         
            3 artikla
            Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
         
         
            Tehty Brysselissä 24 päivänä lokakuuta 2019.
            
               
                  Komission puolesta
               
               Margrethe VESTAGER
               
                  Komission jäsen
               
            
         
         
            (1)  EUVL C 109, 22.3.2019, s. 3.
         
            (2)  Pohjois-Irlanti ei kuulu ehdotetun toimenpiteen soveltamisalaan, koska sillä on erilliset sähkömarkkinat.
         
            (3)  Komission päätös olla vastustamatta Yhdistyneen kuningaskunnan ehdottamaa ”kapasiteettimarkkinoiden” tukiohjelmaa (valtiontuki SA.35980 (2014/N-2)), annettu 23 päivänä heinäkuuta 2014 (EUVL C 348, 3.10.2014, s. 5).
         
            (4)  Ks. alaviite 1.
         
            (5)  Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).
         
            (6)  Neuvoston päätös (EU) 2019/274, annettu 11 päivänä tammikuuta 2019, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta (EUVL L 47 I, 19.2.2019, s. 1).
         
            (7)  Komission ehdotus neuvoston päätökseksi Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta annetun päätöksen (EU) 2019/274 muuttamisesta, COM(2019) 880 final, 18 päivänä lokakuuta 2019.
         
            (8)  https://www.gov.uk/government/publications/capacity-market-5-year-review-2014-to-2019
         
            (9)  https://www.ofgem.gov.uk/publications-and-updates/report-our-five-year-review-capacity-market-rules-and-forward-work-plan
         
            (10)  https://publications.parliament.uk/pa/cm201719/cmselect/cmsctech/1454/145402.htm
         
            (11)  Vuoden 2013 energialaissa ministerille annetaan toimivalta antaa kapasiteettimarkkinoiden perustamista koskevat asetukset ja säännöt. Vuoden 2013 energialain 28 §:n 4 momentin g alamomentissa annetaan ministerille valtuudet antaa asetuksia selvityselimestä, joka hallinnoi kapasiteettimaksujen tai -kannustimien selvittämistä. Kapasiteettimarkkinoiden perustamiseksi annetuissa asetuksissa ministeri velvoitetaan nimittämään selvityselin (vuoden 2014 sähkökapasiteettiasetuksen 80 §). Ministeri nimitti tämän velvollisuuden mukaisesti tähän tehtävään Electricity Settlement Companyn, jäljempänä ’ESC’.
         
            (12)  Ks. vuoden 2014 sähkökapasiteettiasetuksen 40 §:n 1 momentti: ”Kapasiteetin toimittaja (’C’) […] on oikeutettu saamaan selvityselimeltä tämän asetuksen mukaisesti määritettävän kapasiteettimaksun toimitusvuoden kultakin kuukaudelta (’kuukausi M’) niistä kapasiteettisitoumuksen alaisista kapasiteettimarkkinayksiköistä, joiden kapasiteetin tarjoaja C oli kuukauden M aikana.”
         
            (13)  Electricity Settlement Company, jäljempänä ’ESC’, perustettiin maaliskuussa 2014 osakeyhtiönä, ja se on ainoana osakkaana toimivan ministerin kokonaan omistama. ESC:n perustamiskirja ja muut perustamisasiakirjat, sen yhtiöjärjestys mukaan luettuna, ovat saatavilla seuraavassa osoitteessa: https://beta.companieshouse.gov.uk/company/08961281/filing-history?page=2
         
            (14)  ESC:n ainoana osakkaana ministeri käyttää jonkin verran yleistä määräysvaltaa sellaisten toimien avulla, joita yhtiön osakkaat voivat toteuttaa, esimerkiksi antamalla erityisiä päätöslauselmia. Lisäksi ministeri voi tarvittaessa muuttaa tapaa, jolla selvityselin hoitaa tehtäviään kapasiteettimarkkinoiden suhteen, käyttämällä vuoden 2013 energialaissa myönnettyä sääntelyvaltaa ja muuttamalla selvityselimeen sovellettavia säännöksiä. Tämän sääntelyvallan käyttö edellyttää parlamentin hyväksyntää. Kaikkein vakavimmassa tilanteessa ministeri voi yksipuolisesti erottaa ESC:n hallituksen puheenjohtajan, ja vuoden 2014 sähkökapasiteettiasetuksen 80 §:n mukaan ministeri voi peruuttaa selvityselimen nimityksen.
         
            (15)  Vuoden 2018 T-1- ja T-4 huutokaupat on keskeytetty unionin yleisen tuomioistuimen asiassa T-793/14 antaman tuomion perusteella. ”Huutokauppaan hyväksytyksi” merkitty kapasiteetti tarkoittaa sen kapasiteetin määrää, joka on alustavasti valittu näihin tuleviin huutokauppoihin (osa siitä saattaa jättäytyä pois ennen huutokauppaa), ks. tekstissä oleva viittaus ilmaukseen ”keskeytetty”.
         
            (16)  Alennuskerroin on kerroin, jota sovelletaan kapasiteettimarkkinayksikön kapasiteettihuutokauppaan tarjoamaan kapasiteettiin sen alennetun kapasiteetin laskemiseksi. Kaikki kapasiteettimarkkinoille tarjottava kapasiteetti on ”alennettava” sen mukauttamiseksi riskiin siitä, että se ei ole osittain tai kokonaisuudessaan käytettävissä järjestelmän stressitilanteeseen vastaamiseksi. Myös rajayhdysjohtojen kohdalla ministeri määrittää alennuskertoimet yksitellen kullekin rajayhdysjohdolle teknisen luotettavuuden arvioinnin ja todennäköisiä maan sisäisiä virtoja järjestelmän stressitilanteessa koskevan analyysin perusteella.
         
            (17)  Kapasiteettimarkkinoiden mukainen velvoite toimittaa kapasiteettia (eli seuraamusriski) saattaa toimia ulkomaiselle voimalaitokselle kannustimena myydä sähköä Yhdistyneen kuningaskunnan markkinoille voimalaitoksen kotimaanmarkkinoiden sijasta jopa alle marginaalikustannusten. Tämä on vastoin ajojärjestystä, jonka mukaan markkinaosapuolet myyvät sähköään yksinomaan marginaalikustannusten perusteella.
         
            (18)  Vahvistettu kysyntäjoustokapasiteetti eroaa vahvistamattomasta kysyntäjoustokapasiteetista siten, että sen kapasiteetti on vahvistettu toimituselimen (National Grid) kyseiselle kysyntäpuolen jousto-operaattorin kapasiteettimarkkinayksikölle myöntämällä testaustodistuksella.
         
            (19)  Electricity generation cost model. 2013 update of non-renewable technologies. Huhtikuu 2013. Laatinut Parsons Brinckerhoff Yhdistyneen kuningaskunnan energia- ja ilmastonmuutosministeriölle. PIMS-numero: 3512649A.
         
            (20)  Ks. johdanto-osan 70 ja 71 kappale.
         
            (21)  Lisäksi Yhdistynyt kuningaskunta järjesti tammikuussa 2017 täydentävän kapasiteettihuutokaupan 1 päivän lokakuuta 2017 ja 30 päivän syyskuuta 2018 välisenä aikana toimitettavan kapasiteetin hankkimiseksi. Tämä täydentävä huutokauppa hyväksyttiin komission valtiontuesta SA.44475 (2016/N) antamalla päätöksellä C(2016) 7757 final.
         
            (22)  Sopimusten päättymisten jälkeen helmikuussa 2018 kapasiteetti on 47,53 GW.
         
            (23)  Hinnan määrääjinä T-1-huutokauppaan osallistuneen nykyisen kapasiteetin suuri osuus johtuu todennäköisesti siitä, että suuri osa tästä nykyisestä kapasiteetista on peräisin vanhimmista ja marginaalisimmista laitoksista, jotka eivät voi T-4-huutokaupoissa näin kauan ennen toimitusvuotta sitoutua pysymään toiminnassa.
         
            (24)  Nykyinen tuotantokapasiteetti, jonka kanssa tehtiin kapasiteettisopimuksia. Esivalinnan jälkeen hinnanottajiksi luokiteltiin 6 803 megawattia (72 prosenttia).
         
            (25)  Saavutettujen etuuksien säilyttämislauseke on säännös, jonka nojalla vanhaa sääntöä sovelletaan edelleen joihinkin nykyisiin tilanteisiin, kun taas uutta sääntöä sovelletaan kaikkiin tuleviin tapauksiin.
         
            (26)  https://www.ofgem.gov.uk/electricity/wholesale-market/market-efficiency-review-and-reform/electricity-market-reform/capacity-market-cm-rules
         
            (27)  Kapasiteettimarkkinoiden rekisterit päivitetään säännöllisesti sellaisen kapasiteetin huomioon ottamiseksi, jolla ei enää ole sopimusta. Tässä esitetty kokonaismäärä edustaa määrää, johon huutokaupassa on sitouduttu. Sitä ei ole mukautettu huutokaupan jälkeen poistuneella kapasiteetilla, joka ei enää ole oikeutettu kapasiteettimaksuihin. Arvoja ei ole mukautettu inflaatioon.
         
            (28)  Nämä luvut ovat peräisin Yhdistyneen kuningaskunnan vuoden 2018 energiatilastojen tiivistelmästä https://www.gov.uk/government/statistics/digest-of-uk-energy-statistics-dukes-2018-main-report
         
            (29)  http://fes.nationalgrid.com/
         
            (30)  Cramton ja Stoft (2006): ”The Convergence of Market Designs for Adequate Generating Capacity”; Joskow (2006): ”Competitive Energy Markets and Investment in New Generating Capacity”; Cramton, Ockenfels ja Stoft (2013): ”Capacity Market Fundamentals”.
         
            (31)  London Economics ”The Value of Lost Load (VoLL) for Electricity in Great Britain” (2013).
         
            (32)  Suurten energiatoimittajien käyttämien kotitalouksien älykkäiden sähkömittarien määrä on 26-kertaistunut vuoden 2014 toisen neljänneksen ja vuoden 2018 kolmannen neljänneksen välillä. Suurien energiantoimittajien pienissä muissa kuin kotitalouskohteissa käyttämien kehittyneiden ja älykkäiden sähkömittarien määrä on lisääntynyt 12 prosenttia vuoden 2014 toisen neljänneksen ja vuoden 2018 kolmannen neljänneksen välillä. Vuoden 2018 kolmannella neljänneksellä älykkäät ja älykkään tyyppiset mittarit (joita käytetään älykkäässä toimintamuodossa) muodostivat alle 30 prosenttia suurten energiantoimittajien käyttämistä kotitalouksien sähkömittareista. Lähde: https://www.gov.uk/government/statistics/statistical-release-and-data-smart-meters-great-britain-quarter-3-2018
         
            (33)  Joulukuussa 2018 käytössä oli vain yksi Octopus Energyn helmikuussa 2018 käyttöön ottamaa dynaaminen käyttöaikatariffi, joka tarjosi kuluttajille todellisia energian tukkuhintoja vastaavia hintapäivityksiä puolen tunnin välein.
         
            (34)  https://assets.publishing.service.gov.uk/government/uploads/system/uploads/attachment_data/file/633442/upgrading-our-energy-system-july-2017.pdf
         
            (35)  https://www.ofgem.gov.uk/publications-and-updates/electricity-balancing-scr-launch-statement
         
            (36)  https://www.ofgem.gov.uk/publications-and-updates/electricity-balancing-significant-code-review-final-policy-decision
         
            (37)  Käyttäen tehovajeen todennäköisyyttä ja toimittamatta jääneen sähkön arvoa.
         
            (38)  https://www.ofgem.gov.uk/publications-and-updates/review-first-phase-electricity-balancing-significant-code-review
         
            (39)  On kuitenkin huomattava, että tasepoikkeamamaksujen uudistus antaa huomattavasti parempia lyhyen aikavälin hintasignaaleja toimituksille ja siten parempia signaaleja joustavaan kapasiteettiin tehtäville investoinneille.
         
            (40)  Tasehallintamekanismin nykyisten järjestelyjen mukaan, joissa maksetaan tarjottu hinta, osapuolet voivat saada niukkuusvuokria vain, jos ne tarjoavat menestyksekkäästi energiaa tähän hintaan ennen markkinoiden sulkeutumista (jolloin niillä on riski siitä, ettei tarjousta hyväksytä, jos stressitilanne ei toteudu) tai jos ne ovat epätasapainossa (jolloin niillä on riski siitä, että hinta alittaa niiden lyhyet marginaalikustannukset, jos stressitilanne ei toteudu). Tasehallintamekanismista täytyisi kehittyä selvityshintaan perustuviksi markkinoiksi (pay-as-clear), joilla kaikille sähköntuottajille maksetaan viitehinta, jotta tasemarkkinahinnan perusteella kaupattavien optioiden likvidit markkinat voivat kehittyä.
         
            (41)  Nämä luvut perustuvat oletukseen, että Yhdistyneen kuningaskunnan sähköntuotantokapasiteetti pysyy ennallaan 81,3 gigawatissa.
         
            (42)  https://www.ofgem.gov.uk/publications-and-updates/integrated-transmission-planning-and-regulation-itpr-project-final-conclusions
         
            (43)  Ks. sähkön sisämarkkinoista 5 päivänä kesäkuuta 2019 annetun Euroopan parlamentin ja neuvoston asetuksen (EU) 2019/943 21 artiklan 8 kohta (EUVL L 158, 14.6.2019, s. 54).
         
            (44)  Toteuttamisajankohdan katsotaan olevan 16 päivä joulukuuta 2014, jolloin kapasiteettimarkkinoiden ensimmäinen huutokauppa järjestettiin.
         
            (45)  Ks. yhteisöjen tuomioistuimen tuomio 12.2.2008, CELF, C-199/06, ECLI:EU:C:2008:79, 61 ja 64 kohta.
         
            (46)  Komission ilmoitus valtiontuen sääntöjenvastaisuuden arvioinnissa sovellettavien sääntöjen määräytymisestä (EYVL C 119, 22.5.2002, s. 22).
         
            (47)  EUVL C 200, 28.6.2014, s. 1.
         
            (48)  Yhteisöjen tuomioistuimen tuomio 3.7.1986, neuvosto v. parlamentti, C-34/86, ECLI:EU:C:1986:291, 47 kohta; yhteisöjen tuomioistuimen tuomio 12.11.1998, Espanja v. komissio, C-415/96, ECLI:EU:C:1998:533, 31 kohta; ja yhteisöjen tuomioistuimen tuomio 3.10.2000, Industrie des Poudres Sphériques v. neuvosto, C-458/98 P, ECLI:EU:C:2000:531, 82 kohta.
         
            (49)  Huomautuksissa esitetyt arviot kysyntäjouston laitemenoista ovat hyvin alhaisia (”lähes nolla”, ”useita tuhansia puntia tai alle 5 Englannin puntaa kilowatilta”, ”keskimäärin 0,15 Englannin puntaa kilowatilta” siirtymäkauden huutokaupoissa).
         
            (50)  Neuvoston asetus (EU) 2015/1589, annettu 13 päivänä heinäkuuta 2015, Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä (EUVL L 248, 24.9.2015, s. 9)
         
            (51)  Ofgem toteaa energiamarkkinoiden tilaa vuonna 2018 koskevassa raportissaan seuraavaa: ”National Gridin siirtopalveluiden kysyntää koskevat ennusteet ovat vuodesta 2011 lähtien ylittäneet toteutuman jatkuvasti keskimäärin noin 1,5 gigawatilla. Vaikka voidaan pitää järkevänä, että verkonhaltija soveltaa kysynnän ennustamiseen varovaista lähestymistapaa, tämä on tasapainotettava suhteessa lisäkapasiteetin hankintakustannuksiin. Viime vuoden aikana National Grid on tehnyt kysynnän ennustamismenettelyynsä useita muutoksia, jotka kokonaisuutena johtivat siihen, että sen arviota taustalla olevasta kysynnästä pienennettiin.”
         
            (52)  Viimeksi mainittua kutsutaan ”kaltevan pinnan” ongelmaksi.
         
            (53)  Kapasiteettimekanismeja koskevan toimialatutkinnan loppuraportti, SWD(2016) 385 final.
         
            (54)  Trans-European Replacement Reserve Exchange, yleiseurooppalaiset tasehallintapalvelujen markkinat, joiden on määrä tulla voimaan vuoden 2019 lopussa.
         
            (55)  Yhteisöjen tuomioistuimen tuomio 22.3.1977, Steinike & Weinlig v. Saksa, 78/76, ECLI:EU:C:1977:52, 21 kohta; yhteisöjen tuomioistuimen tuomio 13.3.2001, PreussenElektra, C-379/98, ECLI:EU:C:2001:160, 58 kohta; unionin tuomioistuimen tuomio 15.5.2019, Achema, C-706/17, ECLI:EU:C:2019:407, 47 kohta ja sitä seuraavat kohdat.
         
            (56)  Yhteisöjen tuomioistuimen tuomio 11.7.1996, SFEI ym., C-39/94, ECLI:EU:C:1996:285, 60 kohta; yhteisöjen tuomioistuimen tuomio 29.4.1999, Espanja v. komissio, C-342/96, ECLI:EU:C:1999:210, 41 kohta.
         
            (57)  Ks. etenkin Euroopan parlamentin ja neuvoston asetus (EY) N:o 714/2009, annettu 13 päivänä heinäkuuta 2009, verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta (EUVL L 211, 14.8.2009, s. 15), Euroopan parlamentin ja neuvoston direktiivi 2009/72/EY, annettu 13 päivänä heinäkuuta 2009, sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta (EUVL L 211, 14.8.2009, s. 55), Euroopan parlamentin ja neuvoston asetus (EU) 2019/943 ja Euroopan parlamentin ja neuvoston direktiivi (EU) 2019/944, annettu 5 päivänä kesäkuuta 2019, sähkön sisämarkkinoita koskevista yhteisistä säännöistä ja direktiivin 2012/27/EU muuttamisesta (EUVL L 158, 14.6.2019, s. 125).
         
            (58)  Ks. yhteisöjen tuomioistuimen tuomio 12.2.2008, CELF, C-199/06, ECLI:EU:C:2008:79, 61 ja 64 kohta.
         
            (59)  EUVL C 200, 28.6.2014, s. 1.
         
            (60)  Komission ilmoitus valtiontuen sääntöjenvastaisuuden arvioinnissa sovellettavien sääntöjen määräytymisestä (EYVL C 119, 22.5.2002, s. 22).
         
            (61)  Yhteisöjen tuomioistuimen tuomio 3.7.1986, neuvosto v. parlamentti, C-34/86, ECLI:EU:C:1986:291, 47 kohta; yhteisöjen tuomioistuimen tuomio 12.11.1998, Espanja v. komissio, C-415/96, ECLI:EU:C:1998:533, 31 kohta; ja yhteisöjen tuomioistuimen tuomio 3.10.2000, Industrie des Poudres Sphériques v. neuvosto, C-458/98 P, ECLI:EU:C:2000:531, 82 kohta.
         
            (62)  Sähkö-ENTSO (2014), ”Scenario Outlook and Adequacy Forecast 2014–2030”, 2. kesäkuuta 2014.
         
            (63)  https://www.entsoe.eu/outlooks/midterm/
         
            (64)  Yhdistyneen kuningaskunnan mukaan vuonna 2015 sopimuksia tehtiin yli 500 megawatista uutta dieselkäyttöistä kapasiteettia (lähinnä pieniä huippukulutuksen aikana käytettäviä voimalaitoksia, joissa on yhteensä 36 yksilöityä kapasiteettimarkkinayksikköä). Tämä määrä väheni vuoden 2017 huutokaupassa vain 5 megawattiin (1 kapasiteettimarkkinayksikkö). Yhdistynyt kuningaskunta ilmoitti, että nykyisen dieselkäyttöisen tuotannon voidaan odottaa vähenevän huomattavasti vuoden 2019 T-4-huutokaupassa, sillä nykyisten voimalaitosten päästörajoitukset tulevat voimaan tammikuussa 2024 (teholtaan 5–50 megawatin voimalaitosten osalta).
         
            (65)  Ofgem toteaa energiamarkkinoiden tilaa vuonna 2019 koskevassa raportissaan seuraavaa: ”Kapasiteettimarkkinoiden avulla päivittäiset marginaalit voitiin talvella 2018/2019 pitää korkeampina kuin edeltävinä vuosina, ja ne jatkoivat tasepoikkeamahintojen alentamista ja vakauttamista lisäämällä järjestelmän kapasiteettia”. Johdanto-osan 21 kappaleessa mainitussa loppuraportissaan Ofgem toteaa myös seuraavaa: ”Kapasiteettimarkkinoiden ensimmäisenä täytenä toimintavuonna (2017/2018) talvikauden päivittäiset kapasiteettimarginaalit olivat suuremmat kuin talvella 2016/2017. Tämä viittaa siihen, että kapasiteettimarkkinat ovat tähän asti lisänneet tehokkaasti kapasiteettimarginaaleja. Tämä johtuu sekä nykyisen kapasiteetin sulkemisvauhdin hidastamisesta että uuteen kapasiteettiin tehtävien investointien edistämisestä”.
         
            (66)  CBR-resurssit koostuvat täydentävistä tasapainotusresursseista (SBR), joissa NG ESO teki nykyisten voimalaitosten kanssa markkinoiden ulkopuolella sopimuksia siitä, että nämä olivat valmiustilassa tuottamaan lisäsähköä, sekä kysyntäpuolen tasapainotusresursseista (DSBR), joissa NG ESO teki yritysten kanssa sopimuksia, joiden nojalla nämä vähentävät sähkönkulutustaan kulutushuippujen aikana. Ofgemin mukaan esimerkiksi vuonna 2016/2017 NG ESO hankki noin 3,5 gigawattia CBR-resursseja ja ilman tämän hankinnan lisävälineen käyttöä marginaali olisi itse asiassa ollut vain hieman nollan yläpuolella.
         
            (67)  Kapasiteettimekanismeja koskevan toimialatutkinnan loppuraportti, SWD(2016) 385 final.
         
            (68)  Unionin tuomioistuimen tuomio 13.6.2013, C-287/12 P, Ryanair v. komissio, EU:C:2013:395, 67 ja 68 kohta.
         
            (69)  https://www.emrdeliverybody.com/Prequalification/EMR%20DB%20Consultation%20response%20-%20De-rating%20Factor%20Methodology%20for%20Renewables%20Participation%20in%20the%20CM.pdf
         
            (70)  Tulevien T-4-, T-3- ja T-1-huutokaupppojen esivalinnassa käytettävät alennuskertoimet (ks. johdanto-osan 18 kappaleen d kohta) ovat seuraavat: maalla tuotettavan tuulienergian osalta 7,42–8,98 prosenttia; merellä tuotettavan tuulienergian osalta 10,55–14,45 prosenttia; aurinkoenergian osalta 2,34–3,22 prosenttia. Nämä alennuskertoimet ovat verrattavissa Irlannissa käytettyihin kertoimiin (esimerkiksi vuoden 2019/2020 T-1-huutokaupan osalta ks. http://sem-o.com/documents/general-publications/Initial-Auction-Information-Pack_IAIP1920T1.pdf) ja Italiassa käytettyihin kertoimiin (ks. päätös C(2018) 617 final).
         
            (71)  Unionin tuomioistuimen tuomio 13.6.2013, C-287/12 P, Ryanair v. komissio, EU:C:2013:395, 67 ja 68 kohta.
         
            (72)  https://www.emrdeliverybody.com/Prequalification/EMR%20DB%20Consultation%20response%20-%20De-rating%20Factor%20Methodology%20for%20Renewables%20Participation%20in%20the%20CM.pdf
         
            (73)  Tulevien T-4-, T-3- ja T-1-huutokaupppojen esivalinnassa käytettävät alennuskertoimet (ks. johdanto-osan 18 kappaleen d kohta) ovat seuraavat: maalla tuotettavan tuulienergian osalta 7,42–8,98 prosenttia; merellä tuotettavan tuulienergian osalta 10,55–14,45 prosenttia; aurinkoenergian osalta 2,34–3,22 prosenttia. Nämä alennuskertoimet ovat verrattavissa Irlannissa käytettyihin kertoimiin (esimerkiksi vuoden 2019/2020 T-1-huutokaupan osalta ks. http://sem-o.com/documents/general-publications/Initial-Auction-Information-Pack_IAIP1920T1.pdf) ja Italiassa käytettyihin kertoimiin (ks. päätös C(2018) 617 final).
         
            (74)  Nämä luvut perustuvat oletukseen, että Yhdistyneen kuningaskunnan sähköntuotantokapasiteetti pysyy ennallaan 81,3 gigawatissa.
         
            (75)  Vaihtoehtoisesti Yhdistynyt kuningaskunta katsoo, että jos kaksi hanketta, joiden hiili-intensiteetit ovat erilaiset, tekevät yhtä suuret tarjoukset, tämä voi johtua vain erilaisista teknisistä ja muista taloudellisista ominaisuuksista.
         
            (76)  Yhteisöjen tuomioistuimen tuomio 2.4.1998, Outokumpu, C-213/96, ECLI:EU:C:1998:155, 30 kohta.
         
            (77)  Komission asetus (EY) N:o 794/2004, annettu 21 päivänä huhtikuuta 2004, Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä annetun neuvoston asetuksen (EU) 2015/1589 täytäntöönpanosta (EUVL L 140, 30.4.2004, s. 1)
         
            (78)  Ks. johdanto-osan 17 kappale.
         
            (79)  Ks. asetuksen (EU) 2019/943 21 artiklan 8 kohta.
      
      
         
            LIITE
            
               KAPASITEETTIMARKKINOIDEN MUUTOKSET
            
            
                     
                        1)
                     
                     
                        Ensinnäkin Yhdistynyt kuningaskunta sitoutuu:
                        
                                    a)
                                 
                                 
                                    alentamaan tämän päätöksen johdanto-osan 30 ja 31 kappaleessa kuvaillun kapasiteettimarkkinoille osallistumisen vähimmäiskynnysarvon 1 megawattiin kaikissa huutokaupoissa, joiden esivalinta alkaa tammikuusta 2020 lähtien, ja
                                 
                              
                                    b)
                                 
                                 
                                    arvioimaan uudelleen tätä kynnysarvoa lokakuuhun 2021 mennessä sen suhteen, onko sitä mahdollista alentaa edelleen.
                                 
                              
                  
                     
                        2)
                     
                     
                        Toiseksi, Yhdistynyt kuningaskunta sitoutuu:
                        
                                    a)
                                 
                                 
                                    pyrkimään toteuttamaan ulkomaisen kapasiteetin suora osallistuminen huutokauppoihin, joiden esivalinta alkaa tammikuusta 2020 lähtien, edellyttäen, että niiden naapurivaltioiden siirtoverkonhaltijoiden kanssa, joissa osallistuva kapasiteetti sijaitsee, tehdään yhteistyösopimukset; ja joka tapauksessa
                                 
                              
                                    b)
                                 
                                 
                                    soveltamaan ulkomaisen kapasiteetin suoraa osallistumista kaikissa huutokaupoissa, joiden esivalinta alkaa sen jälkeen, kun energia-alan sääntelyviranomaisten yhteistyövirasto ACER on hyväksynyt asetuksen (EU) 2019/943 26 artiklan 11 kohdassa tarkoitetut menetelmät, yhteiset säännöt ja ehdot ja julkaissut ne verkkosivustollaan kyseisen asetuksen 27 artiklan mukaisesti ja niitä on alettu soveltaa.
                                 
                              
                  
                     
                        3)
                     
                     
                        Kolmanneksi, Yhdistynyt kuningaskunta sitoutuu laatimaan kaikki tarvittavat säännöt (muun muassa alennuskertoimet), joilla taataan kaiken sellaisen uudentyyppisen kapasiteetin tehokas osallistuminen, joka voi tehokkaasti edistää tuotannon riittävyyteen liittyvän ongelman ratkaisemista, heti, kun tällaisella kapasiteetilla on mahdollisuudet edistää tuotannon riittävyyteen liittyvän ongelman ratkaisemista.
                     
                  
                     
                        4)
                     
                     
                        Neljänneksi, Yhdistynyt kuningaskunta sitoutuu:
                        
                                    a)
                                 
                                 
                                    sallimaan kaiken tyyppisen kapasiteetin (rajayhdysjohtoja lukuun ottamatta) hakea saatavilla olevia eri pituisia sopimuksia varten tehtävien tarjousten esivalintaan, jos ne voivat osoittaa täyttävänsä tämän päätöksen johdanto-osan 75 kappaleessa kuvatut laitemenojen kynnysarvot ja;
                                 
                              
                                    b)
                                 
                                 
                                    tarkastelemaan näitä laitemenojen kynnysarvoja säännöllisesti uudelleen sen varmistamiseksi, että ne pysyvät asianmukaisina.
                                 
                              
                  
                     
                        5)
                     
                     
                        Viidenneksi, Yhdistynyt kuningaskunta sitoutuu:
                        
                                    a)
                                 
                                 
                                    hankkimaan edelleen yksi vuosi ennen toimitusvuotta järjestettävissä huutokaupoissa vähintään 50 prosenttia neljä vuotta aikaisemmin osana samaa toimitusvuotta koskevan T-4-huutokaupan parametrien asettamisprosessia varatusta kapasiteetista;
                                 
                              
                                    b)
                                 
                                 
                                    käyttämään edelleen tämän päätöksen johdanto-osan 62 kappaleessa kuvailtua 95 prosentin luottamusväliin perustuvaa varausmenetelmää T-1-huutokauppoja varten varattavan kapasiteetin vähimmäismäärän määrittelyssä.
                                 
                              
                  
                     
                        6)
                     
                     
                        Kuudenneksi, Yhdistynyt kuningaskunta sitoutuu noudattamaan asetuksen (EU) 2019/943 säännöksiä ja erityisesti hyväksymään vuoden 2020 loppuun mennessä sääntelymuutoksia, joilla varmistetaan, että viimeistään 1 päivästä heinäkuuta 2025 lähtien tuotantokapasiteettia, joka on aloittanut kaupallisen tuotannon ennen 4 päivää heinäkuuta 2019 ja jonka päästöt ovat yli 550 grammaa fossiilisista polttoaineista peräisin olevaa hiilidioksidia tuotettua kilowattituntia sähköä kohti ja yli 350 grammaa fossiilisista polttoaineista peräisin olevaa hiilidioksidia asennettua kilowattia sähköntuotantoa kohti, ei sidota eikä se saa maksuja tai sitoumuksia tulevista maksuista kapasiteettimarkkinoiden nojalla.